
Αθήνα, σήμερα στις 29 Σεπτεμβρίου 2026, ημέρα Τρίτη και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. ΠΑΡΙ ΚΟΥΚΟΥΛΟΠΟΥΛΟΥ.
ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, καλημέρα. Αρχίζει η συνεδρίαση.
Ξεκινάμε με μια ανακοίνωση προς το Σώμα. 
Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Ψηφιακής Διακυβέρνησης «Κύρωση του Πρωτοκόλλου για την τροποποίηση του Μνημονίου Συνεργασίας μεταξύ του Υπουργείου Ψηφιακής Διακυβέρνησης της Ελληνικής Δημοκρατίας και του Υφυπουργείου Έρευνας, Καινοτομίας και Ψηφιακής Πολιτικής της Κυπριακής Δημοκρατίας στον τομέα του ψηφιακού μετασχηματισμού». 
Κυρίες και κύριοι συνάδελφοι, εισερχόμεθα στην ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
[bookmark: _Hlk241574527]Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Διακυβέρνησης: «Κύρωση του Πρωτοκόλλου για την τροποποίηση του Μνημονίου Συνεργασίας μεταξύ του Υπουργείου Ψηφιακής Διακυβέρνησης της Ελληνικής Δημοκρατίας και του Υφυπουργείου Έρευνας, Καινοτομίας και Ψηφιακής Πολιτικής της Κυπριακής Δημοκρατίας στον τομέα του ψηφιακού μετασχηματισμού».
Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της Συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδας τους. Η ψηφοφορία θα γίνει μετά το τέλος της συζήτησης. 
Συμφωνεί το σώμα με τη διαδικασία; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Το Σώμα συνεφώνησε.
Το λόγο -όπως ήδη είπαμε στην αρχή, πριν μπούμε βέβαια στην ημερήσια διάταξη- θα λάβει η ειδική αγορήτρια της Πλεύσης Ελευθερίας, γιατί ξεκινάμε με την αντίστροφη σειρά. Είναι η κ. Έλλη Ρούσσου. 
Θα μιλήσετε από το Βήμα;
ΕΛΛΗ ΡΟΥΣΣΟΥ: Μάλιστα, κύριε Πρόεδρε. 
ΠΡΟΕΔΡΕΥΩΝ (Πάρις Κουκουλόπουλος): Παρακαλώ κυρία Ρούσσου, έχετε τον λόγο. 
ΕΛΛΗ ΡΟΥΣΣΟΥ: Ευχαριστώ κύριε Πρόεδρε. 
Κυρίες και κύριοι Βουλευτές, η συνεργασία Ελλάδας και Κύπρου αναμφίβολα είναι πολύ σημαντική σε κάθε τομέα.
Επειδή όμως τώρα πρόκειται για ένα ψηφιακό έργο που αφορά την ψηφιακή ταυτότητα, τα προσωπικά δεδομένα, τη διασύνδεση κρατικών συστημάτων, η Κύρωση που συζητάμε δεν μπορεί να αντιμετωπίζεται ως μια απλή τυπική διαδικασία. Μετά από δύο χρόνια από την υπογραφή του αρχικού Μνημονίου, καλούμαστε να κυρώσουμε ένα Πρωτόκολλο, ενώ μας είπατε ότι έχει υπογραφεί Σύμβαση πλέον, την οποίαν όμως δεν μας έχετε επιδείξει, δεν τη γνωρίζει η Βουλή. Γι’ αυτό λοιπόν, τίθεται ένα πάρα πολύ μεγάλο ζήτημα αδιαφάνειας, όταν μάλιστα διακινούνται προσωπικά δεδομένα και όταν καταβάλλονται πολύ μεγάλα ποσά σε εποχές οικονομικής δυσπραγίας για τους πολίτες και για τα δύο κράτη. 
Το αρχικό μνημόνιο, όπως δημοσιεύθηκε, προέβλεπε ήδη υπηρεσίες ψηφιακής ταυτοποίησης, ψηφιακά έγγραφα, κεντρικό κόμβο διαλειτουργικότητας, επαλήθευση και ανάκληση εγγράφων και μηχανισμούς ηλεκτρονικής υπογραφής, τεχνικές διεπαφές για την επικοινωνία των εφαρμογών με μητρώα Ελλάδας και Κύπρου και για την αυτοματοποιημένη επιβεβαίωση ψηφιακών εγγράφων. 
Προέβλεπε, λοιπόν, τότε ότι θα υπογραφεί η Σύμβαση, στην οποία θα καθορίζονται τα χρονοδιαγράμματα και το κόστος ανά φάση υλοποίησης. Γι’ αυτό, κύριε Υπουργέ, επειδή δεν μας επιδείξατε τη Σύμβαση αυτήν και δεν γνωρίζουμε, οφείλετε να μας εξηγήσετε: Τι ανάγκες δεν είχαν προβλεφθεί, ποιο φυσικό αντικείμενο έχει ολοκληρωθεί, τι έχει παραδοθεί και τι έχει πληρωθεί, τι απομένει και σε ποια συγκεκριμένα παραδοτέα αντιστοιχούν οι πρόσθετες 500.000 ευρώ που καλούμαστε να κυρώσουμε να καταβληθούν. 
Και επειδή δε, το μνημόνιο του 2024 προέβλεπε ότι το έργο θα υλοποιηθεί σύμφωνα με τον Κανονισμό 1183/2024, πρέπει να μας εξηγηθεί ακριβώς ποιες πρόσθετες ευρωπαϊκές απαιτήσεις δημιουργούν σήμερα νέο κόστος και ποιες είχαν ενσωματωθεί στον αρχικό σχεδιασμό. 
Μάλιστα, στην κατ’ άρθρο ανάλυση του νομοσχεδίου αναφέρεται ότι αυτή η μεταβολή του ποσού γίνεται για να προχωρήσει το έργο σε διαγωνιστικές διαδικασίες. Επομένως, πρέπει να μας παρουσιάσετε το αντικείμενο αυτών των διαγωνισμών, το χρονοδιάγραμμα και ποια είναι η τεχνική και η οικονομική τεκμηρίωση, βάσει της οποίας προκύπτει αυτό το πρόσθετο ποσό καταβολής εκ μέρους της Κύπρου, των 500.000 ευρώ. 
Επίσης, το κρίσιμο ζήτημα είναι η σχέση του έργου με το νέο ευρωπαϊκό πλαίσιο ψηφιακής ταυτότητας. Ο Κανονισμός 1183/2024 δεν αποτελεί μια γενική ευρωπαϊκή κατεύθυνση, αλλά είναι ένα δεσμευτικό, άμεσα εφαρμοστέο ευρωπαϊκό δίκαιο. Προβλέπει ευρωπαϊκά πορτοφόλια ψηφιακής ταυτότητας, συγκεκριμένες απαιτήσεις για κοινά πρωτόκολλα, διεπαφές, διασυνοριακή λειτουργία και κυρίως, ασφάλεια και προστασία των δεδομένων. 
Επομένως, πρέπει να αποσαφηνιστεί τι ακριβώς χρηματοδοτείται όταν μιλάμε για διαλειτουργικότητα μεταξύ των δύο ψηφιακών εφαρμογών της Ελλάδας και της Κύπρου. Πρόκειται για μια ειδική διμερή συμφωνία σύνδεσης Ελλάδας και Κύπρου ή για την προσαρμογή των δύο αυτών συστημάτων στο ευρωπαϊκό πορτοφόλι ψηφιακής ταυτότητας; Και, αν χρηματοδοτούνται και τα δύο, ποιο μέρος του πρόσθετου αυτού ποσού των 500.000 ευρώ αφορά τη διμερή διασύνδεση και ποιο αφορά την προσαρμογή στις ευρωπαϊκές απαιτήσεις; 
Ιδιαίτερη σημασία έχει το ζήτημα των προσωπικών δεδομένων. Ο ευρωπαϊκός κανονισμός απαιτεί η ηλεκτρονική εξακρίβωση χαρακτηριστικών, όπως διεύθυνση, ηλικία, οικογενειακή κατάσταση, ιθαγένεια, να προκύπτουν από αυθεντικές δημόσιες πηγές. Πρέπει να γνωρίζουμε λοιπόν ποιοι δημόσιοι φορείς, ποια μητρώα, θα αποτελούν τις αυθεντικές πηγές αυτών και ποιος θα φέρει την ευθύνη για την ακρίβεια και τη νόμιμη διάθεση και την προστασία τους. Κυρίως όμως πρέπει να αποσαφηνιστεί ποιος θα είναι ο υπεύθυνος επεξεργασίας για κάθε επιμέρους λειτουργία. Θα είναι το Υπουργείο Ψηφιακής Διακυβέρνησης, ο φορέας που τηρεί την αυθεντική πηγή, ο φορέας που ζητά την επαλήθευση ή άλλος φορέας;
Αντίστοιχα, πρέπει να γνωρίζουμε τι ακριβώς θα διακινείται μεταξύ των δύο συστημάτων. Το ευρωπαϊκό πλαίσιο προβλέπει επιλεκτική γνωστοποίηση, ώστε ο πολίτης να μπορεί να αποδεικνύει μόνο το χαρακτηριστικό που απαιτείται για συγκεκριμένη συναλλαγή. Πρέπει λοιπόν να διευκρινιστεί, εάν μεταξύ Ελλάδας και Κύπρου θα διαβιβάζονται ολόκληρα ψηφιακά έγγραφα ή θα επαληθεύονται μόνο συγκεκριμένα χαρακτηριστικά. 
Όταν διασυνδέονται δύο κρατικές υποδομές ψηφιακής ταυτοποίησης πρέπει να είναι απολύτως καθορισμένο ποιος ενεργεί, ποιος ενημερώνει τον πολίτη, ποιος αναλαμβάνει την ευθύνη για την παραβίαση των προσωπικών δεδομένων ή ασφάλειας. Γι’ αυτό το ζήτημα που θέτουμε σήμερα είναι πρωτίστως διαφάνειας και λογοδοσίας, την οποία δεν βλέπουμε στο νομοσχέδιο. 
Η Βουλή δικαιούται να γνωρίζει τι έχει γίνει μέχρι σήμερα και γιατί απαιτείται η πρόσθετη χρηματοδότηση. Πρέπει να κατατεθούν στη Βουλή -έπρεπε να είχαν κατατεθεί- ο πλήρης απολογισμός του έργου μέχρι σήμερα, η αναλυτική κοστολόγηση των πρόσθετων 500.000 ευρώ, τα παραδοτέα στα οποία αντιστοιχούν, η τεχνική αρχιτεκτονική της διαλειτουργικότητας και η σχέση της βεβαίως με το ευρωπαϊκό πορτοφόλι ψηφιακής ταυτότητας, καθώς και ένας σαφής πίνακας συμμόρφωσης προς τον Κανονισμό 2024/1183. 
Παράλληλα, πρέπει να αποτυπωθεί η διαδρομή των προσωπικών δεδομένων, οι αυθεντικές πηγές, από πού θα προέρχονται αυτά τα προσωπικά δεδομένα, ποιοι θα είναι υπεύθυνοι επεξεργασίας και εκτελούντες την επεξεργασία, οι χρόνοι διατήρησης και οι εγγυήσεις κυβερνοασφάλειας. Ο ψηφιακός μετασχηματισμός χωρίς τεκμηρίωση, διαφάνεια και λογοδοσία δεν αρκεί. Σήμερα αυτά τα στοιχεία λείπουν από τη Βουλή.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Ρούσσου.
Τον λόγο έχει ο ειδικός αγορητής της Κοινοβουλευτικής Ομάδας ΝΙΚΗ, ο κ. Γεώργιος Ρούντας, Βουλευτής Λαρίσης. 
ΓΕΩΡΓΙΟΣ ΡΟΥΝΤΑΣ: Σας ευχαριστώ πολύ, κύριε Πρόεδρε.
Καλημέρα σας, κύριε Υπουργέ, κυρίες και κύριοι συνάδελφοι.
Σήμερα έχουμε προς κύρωση στην Ολομέλεια της Ελληνικής Βουλής μια τροποποίηση του πρωτοκόλλου συνεργασίας της Ελλάδας με την Κύπρο, όπως αυτό αποτυπώνεται και ορίζεται στο ν.5133/2024. Πρόκειται για ένα πρωτόκολλο το οποίο τροποποιεί το προηγούμενο μνημόνιο συνεργασίας Ελλάδος και Κύπρου στον τομέα του ψηφιακού μετασχηματισμού. Όπως λέει το ίδιο το κείμενο, αποσκοπεί στην ανάπτυξη του ελληνικού ψηφιακού πορτοφολιού, στο Gov.gr Wallet, και στην αντίστοιχη κυπριακή εφαρμογή. 
Κάποια σημεία θα ήθελα να επισημάνω εξ αρχής. Παρακολούθησα χθες και την Επιτροπή, ξαναδιάβασα τα Πρακτικά, θα σταθώ σε δύο σημεία της εισηγήτριας της Κυβερνήσεως, η οποία λέει το παρακάτω, το διαβάζω ακριβώς: Για την Κυβέρνηση προφανώς, «η ψηφιακή μετάβαση είναι ένας θεμελιώδης πυλώνας βελτίωσης της καθημερινότητας του πολίτη, ενίσχυσης της εμπιστοσύνης μεταξύ κοινωνίας και δημόσιας διοίκησης». Ένα πρώτο ρητορικό ερώτημα: Μέχρι στιγμής η Κυβέρνηση σε ό,τι αφορά στον τομέα της ψηφιακής μετάβασης έχει αποδείξει ότι έχει έναν αυταρχικό και ολοκληρωτικό χαρακτήρα. Το λέω εξ αφορμής των δηλώσεων του κ. Τουρνά σε ό,τι αφορά στον προσωπικό αριθμό ο οποίος είπε ότι όσοι δεν θα τον αποδεχτούν θα στερηθούν μέχρι και τον μισθό τους. Αυτό δεν νομίζω ότι περιποιεί τιμή ούτε για την Κυβέρνηση ούτε για τον ίδιο τον κ. Τουρνά -δεν είναι εδώ βέβαια ο άνθρωπος- αλλά δεν περιποιεί τιμή γενικά για τη δημοκρατία.
Προφανώς δεν είναι μία έκφραση ενίσχυσης της εμπιστοσύνης μεταξύ κοινωνίας και πολίτη, αλλά είναι μια στυγνή κυβερνητική εξαγγελία ψηφιακού ολοκληρωτισμού. 
Ένα δεύτερο σημείο στο οποίο θέλω να σταθώ πάλι από την τοποθέτηση της εισηγήτριας της Νέας Δημοκρατίας είναι ότι την τεχνογνωσία που αποκτήθηκε στην Ελλάδα από την επιτυχημένη εφαρμογή του Gov.gr Wallet, του ψηφιακού πορτοφολιού, τώρα τη μεταφέρουμε και στην Κύπρο. Να πω ότι η εφαρμογή του Gov.gr Wallet δεν ήταν επιτυχής. Υπήρξαν τεράστια κενά ασφάλειας στην έκδοση 3.0.0, το είπα και χθες στην Επιτροπή, και συγκεκριμένα από τον Σεπτέμβριο του 2025 μέχρι και τον Απρίλιο του 2026. Μάλιστα, για το θέμα αυτό έχω καταθέσει και σχετική γραπτή ερώτηση στο Υπουργείο σας στις 6 Μαΐου 2026 με αριθμό πρωτοκόλλου 5075 για αυτά τα κενά ασφάλειας και δεν έχω λάβει καμία απάντηση μέχρι στιγμής ούτε και σήμερα. Άρα λοιπόν δεν είναι επιτυχημένη η εφαρμογή του Gov.gr Wallet μέσα στο οποίο πρέπει να υπενθυμίσουμε ότι περιλαμβάνονται όλα τα προσωπικά στοιχεία των πολιτών μέχρι και ο προσωπικός αριθμός, τον οποίο, ξαναλέω, υποχρεωτικά θέλετε να επιβάλλετε. Άρα υπάρχει τεράστιος κίνδυνος για την ασφάλεια των προσωπικών δεδομένων. 
Σε ό,τι αφορά σε αυτό το ζήτημα, κάτι το οποίο δεν το είδαμε ούτε στην ανάλυση συνεπειών ρύθμισης ούτε στο σχετικό κείμενο του νομοσχεδίου, σε ό,τι αφορά στην προστασία των δεδομένων και στη συμβατότητα με τον ευρωπαϊκό eIDAS 2 στον φάκελο δεν μνημονεύεται ούτε προσαρτάται ειδική εκτίμηση αντίκτυπου με την προστασία δεδομένων ούτε και γνωμοδότηση των οικείων αρχών προστασίας δεδομένων τόσο της ΑΠΔΠΧ από την Ελλάδα όσο και του αντίστοιχου κυπριακού φορέα. 
Επόμενο σημείο κριτικής: Με την υποπαράγραφο 6.1 του σχετικού νομοσχεδίου αυξάνεται το ανώτατο όριο υποχρεώσεων το οποίο λαμβάνει η Κυπριακή Κυβέρνηση, δηλαδή από 1,5 εκατομμύριο προστίθενται άλλες 500.000 και πάμε στα 2 εκατομμύρια, ενώ η δική μας οικονομική συμμετοχή παραμένει σταθερή. Μάλιστα, το ποσό αυτό των 2 εκατομμυρίων θα εισέρχεται μέσω ειδικού τραπεζικού λογαριασμού στην Τράπεζα της Ελλάδος στα έσοδα του κρατικού προϋπολογισμού και θα διατίθεται στον εκτελεστικό βραχίονα της Κοινωνίας της Πληροφορίας Μονοπρόσωπη ΑΕ μέσω πίστωσης του τακτικού προϋπολογισμού του Υπουργείου Ψηφιακής Διακυβέρνησης. 
Εδώ τίθενται ζητήματα ελέγχου και εποπτείας. Η Κοινωνίας της Πληροφορίας Μονοπρόσωπη ΑΕ αναλαμβάνει να υλοποιήσει το έργο, αλλά δεν αποσαφηνίζεται πουθενά μέσα στο κείμενο ποιοι είναι οι μηχανισμοί κοινού ελέγχου, ποιοτικού ελέγχου των παραδοτέων και διαφάνειας. Ποιοι μηχανισμοί ελέγχου και διαφάνειας προβλέπονται μεταξύ των δύο κρατών πέραν των παραπομπών σε μελλοντικές ειδικές συμβάσεις; Και ενώ το κείμενο που φέρνετε τώρα προς κύρωση αναφέρει μέσα συγκεκριμένο ύψος, ένα οικονομικό πλαφόν, στο υπό κύρωση έργο δεν περιέχονται αναλυτικά στοιχεία για τα παραδοτέα, για τα χρονοδιαγράμματα, για το κόστος ανά φάση, για τις ρήτρες ευθύνης. Όλα αυτά παραπέμπονται σε μελλοντικές διαπραγματεύσεις, ειδικές συμφωνίες προφανώς, και συμβάσεις που θα προκύψουν, οι οποίες δεν θα τεθούν υπό την έγκριση του Ελληνικού Κοινοβουλίου. 
Άρα εμείς θεωρούμε ότι αυτά είναι σημαντικά ζητήματα που αφορούν σε αδιαφανή αύξηση του προϋπολογισμού. Δεν υπάρχει αναλυτική κοστολόγηση ούτε στο σχέδιο νόμου ούτε στην ανάλυση συνεπειών ρύθμισης. Δεν παρέχεται καμία οικονομοτεχνική ανάλυση, δηλαδή πώς προκύπτει αυτό το επιπλέον ποσό των 500.000 ευρώ, ποιες θα είναι οι νέες λειτουργικές αρμοδιότητες και δραστηριότητες τις οποίες θα καλύψει; Γιατί μέχρι σήμερα με το 1,5 εκατομμύριο δεν καλύπτονται αυτές; Ως αιτιολογία κάνετε μόνο μια γενική αναφορά στην ανάλυση συνεπειών ρύθμισης, λέγοντας συγκεκριμένα ότι αυτά γίνονται για να επιτευχθούν οι στόχοι της ολοκλήρωσης της εφαρμογής Gov.gr Digital Citizen, του ψηφιακού πολίτη, και του Gov.gr. 
Υπάρχουν ζητήματα διαβούλευσης και νέες ενότητες στην ανάρτηση συνεπειών ρύθμισης οι οποίες, κατά την γνώμη μας, είναι τυπικά συμπληρωμένες. Επίσης αμφισβητούμε και τα κριτήρια SMART υπό την εξής έννοια, ενώ μέσα από τα κριτήρια SMART στην ανάλυση συνεπειών ρύθμισης μιλάνε για συγκεκριμένους χρονικούς προσδιορισμούς, η Κυβέρνηση δεν παραθέτει κανένα ορόσημο. Άρα λοιπόν για ποιον λόγο να είμαστε θετικοί;
Έναν προβληματισμό, επίσης, να θέσω. Στην παράγραφο 3 γράφει «το παρόν πρωτόκολλο εφαρμόζεται από την ημερομηνία υπογραφής». Προφανώς, αν δεν κάνω λάθος, διορθώστε με αν κάνω, είναι 15.10.2025. Άρα λοιπόν έχουμε μια προσωρινή εφαρμογή μιας διεθνούς συμφωνίας οικονομικού αντικειμένου ένα ολόκληρο έτος πριν από την κατάθεση της συμφωνίας αυτής και την έγκρισή της από την ελληνική Βουλή και μάλιστα έρχεται και τροποποίηση τώρα.
Στην ουσία παρακάμπτει τον προληπτικό κοινοβουλευτικό έλεγχο και φέρνετε το Κοινοβούλιο προ τετελεσμένων.
 Κλείνοντας θέλω να πω το εξής: Σταματήστε επιτέλους να ασχολείστε με το ψηφιακό πρόσημο και ασχοληθείτε με το αληθινό πρόσημο, με το πρόσημο των Ελλήνων πολιτών. Η Κύπρος δεν έχει ανάγκη τον ψηφιακό κόσμο. Η Κύπρος βρίσκεται πενήντα χρόνια υπό μια στυγνή τουρκική εισβολή και κατοχή. Αν πραγματικά θέλετε να δείξετε ότι αγαπάτε και ενδιαφέρεστε για την Κύπρο, κάντε ό,τι μπορείτε για να ενωθεί η Κύπρος με την Ελλάδα -αυτό που σας λέμε κι εμείς-, κάντε επέκταση στα δώδεκα ναυτικά μίλια και οριοθετήστε και  ανακηρύξτε κοινή ΑΟΖ. Αυτές είναι οι ενέργειες που πρέπει να γίνουν για να αποδείξουμε πραγματικά ως Ελληνική Δημοκρατία ότι ενδιαφερόμαστε για την Κύπρο.
 Καταψηφίζουμε το παρόν νομοσχέδιο.
Ευχαριστώ.
(Χειροκροτήματα από την πτέρυγα της Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Ρούντα.
Καλείται στο Βήμα η ειδική αγορήτρια της Κοινοβουλευτικής Ομάδας «ΣΥΡΙΖΑ-Προοδευτική Συμμαχία», η κ. Έλενα Ακρίτα, Βουλευτής Επικρατείας.
ΕΛΕΝΑ ΑΚΡΙΤΑ: Καλημέρα.
 Το μνημόνιο που συζητάμε σήμερα έχει κυρωθεί από το 2024 με τη σύμφωνη γνώμη του ΣΥΡΙΖΑ, που ωστόσο επισήμανε την ανάγκη ουσιαστικού ελέγχου για την υλοποίησή του.
 Σήμερα, λοιπόν, δύο χρόνια μετά, έχουμε μπροστά μας τη συνεργασία, έχει προχωρήσει και υπάρχει μια τροποποίηση που έρχεται να χρηματοδοτήσει την επόμενη φάση της. Το πρωτόκολλο δηλαδή αυξάνει το ανώτατο όριο των υποχρεώσεων από το 1,5 εκατομμύριο μέχρι τα 2 εκατομμύρια, ένα κόστος που αναλαμβάνει βέβαια η Κύπρος. Η αύξηση αυτή αφορά πρόσθετες λειτουργίες της κυπριακής εφαρμογής, με στόχο να ολοκληρωθεί η ανάπτυξή της και να ενισχυθεί η διαλειτουργικότητα της με το «gov.gr wallet». Όπως μας είπατε και χτες, κύριε Υφυπουργέ, αυτό εν πολλοίς αφορά επαλήθευση ηλικίας και ψηφιακή ταυτοποίηση στα γήπεδα. Δεν υπάρχει κάτι άλλο. 
Το ερώτημα, λοιπόν, δεν είναι αν έχει κάποιο νόημα να ενισχυθεί η συνεργασία Ελλάδος - Κύπρου -που έχει-, αλλά με ποιους όρους θα υλοποιηθεί. Αυτό σημαίνει ότι δεν αρκεί να δημιουργούμε νέες ψηφιακές δυνατότητες, αλλά πρέπει να διασφαλίζουμε το περιβάλλον μέσα στο οποίο αυτές μπορούν να λειτουργούν αξιόπιστα. Και μαζί με την αξιοπιστία έρχεται αναπόφευκτα και η κυβερνοασφάλεια, γιατί εδώ δεν μιλάμε πια για ένα θεωρητικό επίπεδο, αλλά ξέρουμε ότι, όσο περνάει ο καιρός, τόσο τα πράγματα στον τομέα αυτόν δυσχεραίνουν. Θυμίζω ότι τώρα πρόσφατα, τον Αύγουστο του 2026, η τηλεματική του ΟΑΣΑ τέθηκε προσωρινά εκτός λειτουργίας ύστερα από σοβαρή κυβερνοεπίθεση. Η λειτουργία αποκαταστάθηκε, αλλά το ζήτημα είναι ευρύτερο. Κάθε φορά που ένα κράτος μεταφέρει κρίσιμες λειτουργίες στο ψηφιακό περιβάλλον οφείλει ταυτόχρονα και να τις προστατεύει. Κι αυτό αφορά άμεσα και τη σημερινή συνεργασία.
 Εδώ, λοιπόν, δεν έχουμε δύο απομονωμένες εφαρμογές. Έχουμε διαλειτουργικότητα ανάμεσα σε δύο κράτη. Έχουμε συστήματα που επικοινωνούν, έχουμε ψηφιακά έγγραφα που επαληθεύονται εκατέρωθεν. Γι’ αυτό η κυβερνοασφάλεια πρέπει να βρίσκεται στον πυρήνα κάθε σχεδιασμού ως το «νούμερο 1» της προϋπόθεσης.
 Όταν αυξάνεται, λοιπόν, το χρηματοδοτικό πλαφόν κατά 500.000 ευρώ για την επόμενη φάση, είναι εύλογο να απαιτούμε εμείς οι πρόσθετες λειτουργίες να συνοδεύονται από τρία πράγματα: Πρώτον, σαφείς προδιαγραφές ασφαλείας. Δεύτερον, μηχανισμό ανθεκτικότητας. Τρίτον, πλήρη εικόνα για τα παραδοτέα, το κόστος τους και το χρονοδιάγραμμά τους. Μια ψηφιακή υπηρεσία δεν έχει νόημα να λειτουργεί όταν όλα βαίνουν καλώς, όταν υπάρχει το πρόβλημα, όταν ζορίζει η κατάσταση, τότε είναι πραγματικά δημόσια παροχή, όταν διασφαλίζει τα προσωπικά δεδομένα των πολιτών.
 Τέλος, υπάρχει και ένα άλλο θέμα. Η Κύπρος έχει δρομολογήσει το «Digital Citizen 2.0», ένα έργο πολύ μεγαλύτερης εμβέλειας βέβαια, που περιλαμβάνει μια αναβάθμιση, συντήρηση και υποστήριξη της εφαρμογής, καθώς και ενσωμάτωση του ευρωπαϊκού ψηφιακού πορτοφολιού. Προς Θεού, δεν ταυτίζουμε τα δύο έργα, είναι άλλα τα μεγέθη. Ζητάμε όμως μία καθαρή οριοθέτηση, δηλαδή ποιο ακριβώς αντικείμενο καλύπτει η ελληνοκυπριακή συνεργασία. Η διακριτή αυτή οριοθέτηση των έργων και χρηματοδοτήσεων δεν είναι μια γραφειοκρατική λεπτομέρεια, είναι βασική προϋπόθεση διαφάνειας.
 Ο ΣΥΡΙΖΑ έχει στηρίξει όπως είπαμε το αρχικό μνημόνιο, αλλά όμως δεν σημαίνει ότι δίνουμε στην Κυβέρνηση και «λευκή επιταγή». Άλλωστε νομίζω ότι αυτός είναι και ο ρόλος της Αντιπολίτευσης, να στηρίζει ό,τι μπορεί να υπηρετήσει το δημόσιο συμφέρον, αλλά ταυτόχρονα να ζητάει διαφάνεια, να ελέγχει την πορεία των έργων και να παρεμβαίνει όταν υπάρχουν ελλείψεις. Γι’ αυτό ο ψηφιακός μετασχηματισμός θα κριθεί στο τέλος της ημέρας από το αν μπορούμε να χτίσουμε ένα κράτος που λειτουργεί, που προστατεύει τα δεδομένα των πολιτών και που είναι αξιόπιστο, όταν οι υποδομές του δοκιμάζονται. Γι’ αυτούς τους λόγους ο ΣΥΡΙΖΑ θα υπερψηφίσει το πρωτόκολλο τροποποίησης. 
Ευχαριστώ πολύ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Ακρίτα.
Καλείται στο Βήμα ο ειδικός αγορητής της Κοινοβουλευτικής Ομάδας «Ελληνική Λύση», ο κ. Βασίλειος Γραμμένος, Βουλευτής Α΄ Αθηνών. 
ΒΑΣΙΛΕΙΟΣ ΓΡΑΜΜΕΝΟΣ: Ευχαριστώ, κύριε Πρόεδρε.
 Κύριε Υφυπουργέ, κύριοι συνάδελφοι, σε μια περίοδο κατά την οποία η Τουρκία συνεχίζει να αμφισβητεί ευθέως τα κυριαρχικά δικαιώματα του ελληνισμού, Ελλάδα και Κύπρος δεν μπορούν παρά να πορεύονται με κοινό βηματισμό και με κοινό όραμα. 
Για εμάς στην Ελληνική Λύση η συνεργασία Ελλάδας και Κυπριακής Δημοκρατίας δεν είναι μια απλή, μια τυπική διαδικασία. Είναι μία βαθιά, στενή και διαχρονική συνεργασία, με ιστορικό, εθνικό και στρατηγικό βάθος. Και ακριβώς επειδή η πατρίδα μας και η αδελφή μας Κύπρος αντιμετωπίζουμε από κοινού έντονες προκλήσεις που δεν επιτρέπουν εφησυχασμό, κύριε Υφυπουργέ, κάθε βήμα που ενισχύει τον συντονισμό και την συνεργασία μας πρέπει να εξετάζεται με τη σοβαρότητα που απαιτούν οι περιστάσεις και θα πρέπει να δείχνουμε ιδιαίτερο ενδιαφέρον σε αυτό. 
Σήμερα συζητούμε ακόμα ένα ακόμη τέτοιο βήμα, τη συνεργασία στον ψηφιακό τομέα και τη διαλειτουργικότητα των ψηφιακών συστημάτων μεταξύ Ελλάδας και Κύπρου. Η Ελληνική Λύση στηρίζει την αμοιβαία συνεργασία και την κοινή στρατηγική των δύο χωρών. Όμως η στήριξη μιας συνεργασίας δεν σημαίνει, όπως ήδη έχουμε τονίσει, ότι μπορούμε να δώσουμε «λευκή επιταγή». 
Χθες στην αρμόδια επιτροπή, κύριε Υφυπουργέ, θέσαμε συγκεκριμένα ερωτήματα προς την Κυβέρνηση τα οποία θεωρούμε απαραίτητα να απαντηθούν με σαφήνεια: Πρώτον, ποια ακριβώς προσωπικά δεδομένα Ελλήνων και Κυπρίων πολιτών θα ανταλλάσσονται; Δεύτερον, ποιοι θα έχουν πρόσβαση στα συγκεκριμένα δεδομένα; Τρίτον, πού θα αποθηκεύονται και ποιος θα έχει την ευθύνη της προστασίας τους; Τέταρτον, για πόσο χρονικό διάστημα θα διατηρούνται αυτά τα προσωπικά δεδομένα; Πέμπτον, ποιες είναι οι συγκεκριμένες εγγυήσεις ασφάλειας και προστασίας της ιδιωτικότητας; Έκτον, γιατί αυξάνεται η οικονομική συμμετοχή της Κυπριακής Δημοκρατίας από 1,5 εκατομμύριο ευρώ στα 2 εκατομμύρια ευρώ; Έβδομον, ποιο είναι ακριβώς το αντικείμενο των συμβάσεων και των διαγωνιστικών διαδικασιών; Όγδοον, τι ακριβώς μπορεί να περιλαμβάνουν οι ειδικές συμφωνίες όπως τις βαφτίσατε, κύριε Υφυπουργέ, που προβλέπεται να ακολουθήσουν; Είναι ερωτήματα για εμάς στην Ελληνική Λύση αμιγώς θεσμικά και απολύτως εύλογα. Δεν λάβαμε όμως πειστικές απαντήσεις από εσάς. 
Ψηφιακή διασύνδεση σημαίνει ασφαλώς και μεγαλύτερη ευθύνη και η πατρίδα μας έχει ήδη γίνει αδιάψευστος μάρτυρας περιστατικών που μας υπενθυμίζουν πόσο κρίσιμη είναι αυτή η ευθύνη. 

Θέλετε παραδείγματα; 
Πρώτον, το Predator ανέδειξε με τον πλέον χαρακτηριστικό τρόπο τους κινδύνους που δημιουργούνται όταν τίθενται σε κίνδυνο η ιδιωτικότητα και το απόρρητο των επικοινωνιών. 
Δεύτερον, η κυβερνοεπίθεση στο Κτηματολόγιο απέδειξε, επίσης, ότι ακόμη και κρίσιμες κρατικές υποδομές μπορούν να βρεθούν στο στόχαστρο κυβερνοεπιθέσεων και ότι η ψηφιακή θωράκιση του κράτους αποτελεί ζήτημα εθνικής ασφάλειας. 
Τρίτον, η διαρροή των προσωπικών δεδομένων Ελλήνων εκλογέων του εξωτερικού -το θυμάστε, κύριε Υφυπουργέ- στην υπόθεση που συνδέθηκε με την Ευρωβουλευτή σας, την κ. Ασημακοπούλου, υπενθύμισε με τον πιο σαφή τρόπο ότι τα δεδομένα των πολιτών απαιτούν αυστηρή προστασία, έλεγχο και λογοδοσία. 
Άρα, όταν σήμερα δημιουργούμε νέες ψηφιακές διασυνδέσεις μεταξύ Ελλάδος και Κύπρου, οφείλουμε να είμαστε διπλά προσεκτικοί, όχι για να εμποδίσουμε τη συνεργασία -αυτό είναι ξεκάθαρο-, αλλά για να διασφαλίσουμε ότι αυτή η συνεργασία θα γίνει με ασφάλεια, διαφάνεια και θεσμικές εγγυήσεις. 
Κυρίες και κύριοι συνάδελφοι, για την Ελληνική Λύση η Κύπρος δεν είναι ένας απλός εταίρος σε μια διακρατική συμφωνία. Η Κύπρος μας είναι ένα αναπόσπαστο κομμάτι του Ελληνισμού και αυτό δεν είναι απλώς μια ιστορική αναφορά, είναι μια πολιτική και εθνική ευθύνη που επιβάλλει διαρκή συντονισμό, σταθερή παρουσία και καλά σχεδιασμένη στρατηγική. 
Ιδίως σε μια εποχή που η Τουρκία επιμένει στην αμφισβήτηση και τις προκλήσεις, η  Ελλάδα και η Κυπριακή Δημοκρατία οφείλουν να ενισχύουν και να θωρακίζουν τους δεσμούς τους σε κάθε επίπεδο. Και εδώ βρίσκεται για εμάς το κρισιμότερο σημείο της σημερινής συζήτησης. Οι συμφωνίες Ελλάδας και Κύπρου δεν πρέπει να αντιμετωπίζονται αποσπασματικά, πρέπει να εντάσσονται σε μια συνολική στρατηγική ενίσχυσης του Ελληνισμού και της ασφάλειας των δύο χωρών. 
Οι επίσημες θέσεις της Ελληνικής Λύσης είναι οι εξής: 
Πρώτον, η ενίσχυση της στρατηγικής συνεργασίας Ελλάδας-Κύπρου σε πολιτικό, θεσμικό, οικονομικό, αμυντικό και ψηφιακό επίπεδο, με την Κυπριακή Δημοκρατία να αποτελεί σταθερό πυλώνα της ελληνικής εθνικής στρατηγικής.
Δεύτερον, απόλυτη προστασία των προσωπικών δεδομένων και των ψηφιακών υποδομών με σαφείς και ξεκάθαρους κανόνες για την ανταλλαγή, την πρόσβαση, την αποθήκευση και τη διατήρηση των δεδομένων των Ελλήνων και Κυπρίων πολιτών. 
Τρίτον, διαφάνεια, λογοδοσία και κοινοβουλευτικός έλεγχος σε κάθε οικονομική και θεσμική πτυχή της συνεργασίας, αλλά και μια μακρόπνοη εθνική στρατηγική για την Κύπρο και τον Ελληνισμό. 
Κύριε Υφυπουργέ, εμείς -το είπαμε και στην Επιτροπή, το λέμε και σήμερα- δεν αμφισβητούμε την ανάγκη να συνεργαστούν ακόμα περισσότερο Ελλάδα και Κύπρος. Το αντίθετο, θέλουμε αυτή η συνεργασία να γίνει πιο ισχυρή, πιο ουσιαστική και σίγουρα πιο ασφαλής. Γιατί σε εποχές που κάποιοι τολμούν με θράσος να αμφισβητούν, η εθνική μας θέση πρέπει αδιαπραγμάτευτα και αταλάντευτα να παραμένει η ίδια: ενότητα, εγρήγορση, στρατηγική συνεργασία. Δηλαδή τι άλλο, κύριε Υπουργέ, από το «ισχύς εν τη ενώσει»; 
Ελλάδα και Κύπρος οφείλουν να προχωρούν μαζί, ενωμένοι σαν μια γροθιά, με σχέδιο, σοβαρότητα, με αυτοπεποίθηση και ασφαλώς εθνική υπερηφάνεια. 
Σας ευχαριστώ πολύ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Γραμμένο.
Στη συνέχεια καλείται στο Βήμα η ειδική αγορήτρια του Κομμουνιστικού Κόμματος Ελλάδας, η κ. Αφροδίτη Κτενά, Βουλευτής Β1΄ Βόρειου Τομέα Αθηνών. 
ΑΦΡΟΔΙΤΗ ΚΤΕΝΑ: Ευχαριστώ, κύριε Πρόεδρε. 
Συζητάμε σήμερα ένα νομοσχέδιο που αφορά στην κύρωση ενός πρωτοκόλλου, ένα πρωτόκολλο που συμπληρώνει, τροποποιεί το Μνημόνιο Συνεργασίας Ελλάδας-Κύπρου στον τομέα της ψηφιακής διακυβέρνησης, του ψηφιακού μετασχηματισμού, ένα μνημόνιο που κυρώθηκε πριν από δύο χρόνια και μπήκε σε εφαρμογή και αφορούσε και αφορά στην ανταλλαγή τεχνογνωσίας και στην ανάπτυξη των ψηφιακών πορτοφολιών, του wallet.gov και του digital citizen για την Κύπρο.
Ξεχωριστή θέση στις εφαρμογές αυτών των ψηφιακών εφαρμογών είναι η υπηρεσία διασυνοριακής ψηφιακής ταυτοποίησης που πρέπει να υπακούει στον κανονισμό της Ευρωπαϊκής Ένωσης για την ψηφιακή ταυτότητα. Μάλιστα τότε το μνημόνιο αυτό είχε παρουσιαστεί ως πιλότος για το πώς η Ευρώπη μπορεί να χειριστεί ανάλογα θέματα, καθώς, όπως είχε πει τότε ο Υπουργός, θα είναι μάλλον η πρώτη τέτοιου είδους διακρατική συμφωνία και σε ευρωπαϊκό επίπεδο. 
Λίγους μήνες πριν ψηφίστηκε σε αυτήν τη Βουλή η αρχή «μόνον άπαξ» στο νομοσχέδιο που μετέφερε στην ελληνική έννομη τάξη τον κανονισμό της Ευρωπαϊκής Ένωσης για την αρχή «μόνον άπαξ». Αυτή η αρχή προβλέπει τη διασύνδεση όλων αυτών των πορτοφολιών σε επίπεδο Ευρωπαϊκής Ένωσης, που με τη χρήση του προσωπικού αριθμού θα μπορεί κάποιος να έχει πρόσβαση σε όλα τα ψηφιακά δεδομένα ενός ατόμου: εκπαίδευση, εργασιακά, κοινωνική δραστηριότητα, ιατρικά, περιουσιακά. Έτσι δεν είναι, κύριε Υφυπουργέ; 
Τώρα βρισκόμαστε στο σημείο ακριβώς που επίκειται η ολοκλήρωση -η δέσμευση είναι μέχρι το τέλος του 2026- της διασυνοριακής ψηφιακής ταυτοποίησης σύμφωνα με το EUDI, δηλαδή το διασυνοριακό ψηφιακό πορτοφόλι. 
Ρωτήσαμε χθες και περιμένουμε ακόμα απαντήσεις. Έχετε πει επανειλημμένα ότι θα δανειστούμε από την Κύπρο την τεχνογνωσία για την ψηφιακή ταυτότητα. Σε ποιο σημείο βρίσκεται η υλοποίησή του σήμερα; Διότι για την ελληνική πλευρά, που δεν ζητά και αύξηση της δαπάνης, λέτε ότι «θα αναπτυχθεί». Τι υπάρχει σήμερα και τι «θα αναπτυχθεί»; 
Λέτε, επίσης, ότι τα επιπλέον πεντακόσια χιλιάρικα που καλύπτει αυτή η τροποποίηση είναι για επαλήθευση της ηλικίας και ταυτοποίηση στα γήπεδα. Το αναγνωρίσατε και πριν από λίγο. Τι ακριβώς έχει γίνει μέχρι σήμερα με το 1,5 εκατομμύριο για την Κύπρο και τα 200 χιλιάρικα για την Ελλάδα μέσω της Κοινωνίας της Πληροφορίας;
Το μνημόνιο, το οποίο καλούμαστε να κυρώσουμε σήμερα, υπεγράφη πριν από έναν χρόνο. Το άρθρο 3 του μνημονίου προβλέπει ότι το πρωτόκολλο εφαρμόζεται από την ώρα της υπογραφής του, εδώ και έναν χρόνο δηλαδή. Τι έχει γίνει αυτό το διάστημα; Τι ακριβώς ζητάτε από την Ελληνική Βουλή να κυρώσει; 
Επίσης - και αυτό είναι το πιο σημαντικό-, δεν μπορούμε να αγνοήσουμε ότι αυτό το μνημόνιο Ελλάδας-Κύπρου συμμορφώνεται με το υπόλοιπο θεσμικό πλαίσιο της Ευρωπαϊκής Ένωσης είτε μιλάμε για την πράξη για την τεχνητή νοημοσύνη, για την αρχή «μόνον άπαξ», για τα εργοστάσια τεχνητής νοημοσύνης, για την πράξη για τη διακυβέρνηση δεδομένων, για τη διαλειτουργική Ευρώπη και ό,τι άλλο ακολουθήσει, όπως το «Omnibus».
Μιλάμε για ένα θεσμικό πλαίσιο αντιδραστικό που έχει χτιστεί μέσα στα χρόνια οδηγία την οδηγία, με τη στήριξη όλων των κυβερνήσεων μέχρι σήμερα και όλων των κομμάτων, μεταξύ αυτών και αυτών που κόπτονται για το κράτος δικαίου της Ευρωπαϊκής Ένωσης. 
Μιλάμε για ένα θεσμικό πλαίσιο που σήμερα υπηρετεί τη στροφή της Ευρωπαϊκής ένωσης στην πολεμική οικονομία για να στηρίξει τα μονοπώλιά της στο λυσσαλέο ανταγωνισμό τους με τα αντίστοιχα σε ΗΠΑ, Κίνα, Ρωσία και αλλού και αυτή η στήριξη περνάει μέσα από την άγρια επίθεση σε εργασιακά δικαιώματα, λαϊκές ελευθερίες, μέσα από την καταστολή, ακόμα και το αιματοκύλισμα, αν χρειαστεί. Σε αυτό το πλαίσιο θα λειτουργήσουν οι όποιες εφαρμογές αναπτυχθούν στα πλαίσια του μνημονίου και με τις όποιες τροποποιήσεις του. 
Και ένα σχόλιο πριν κλείσω. Δεν χάνετε ευκαιρία να κομπάσετε ότι τάχα μου επί των ημερών σας η χώρα μας -αντιγράφω από τη χθεσινή συνεδρίαση- δεν είναι πλέον ουραγός, αλλά πρωτοπόρος και εξαγωγέας ψηφιακών λύσεων και καλών πρακτικών στο διεθνές και ευρωπαϊκό στερέωμα. Και αυτό γιατί; Γιατί το κυπριακό κράτος παραγγέλνει στην Κοινωνία της Πληροφορίας εφαρμογές. 
Προφανώς δεν αντιλαμβάνεστε πόσο χαμηλή αισθητική και έλλειψη σεβασμού δείχνει αυτή η στάση έναντι ενός άλλου κράτους που το λέτε και αδελφό, αλλά ούτε καν σας περνάει από το μυαλό ότι ιδιοποιείστε τη δουλειά και το ταλέντο χιλιάδων εργαζομένων στον τομέα της πληροφορικής που τους εκμεταλλεύονται με άθλιους όρους εργασίας οι κολλητοί σας που τσιμπάνε τις δουλειές με την εγγύηση του δημοσίου. 
Και δεν μιλάμε για ασφάλεια δεδομένων. Διαρρέουν κάθε τρεις και λίγο -αυτά είναι τα μόνα που μαθαίνουμε- προς άλλους μεγάλους ομίλους, προς ανταγωνίστριες χώρες κ.λπ. Και βέβαια δεν φτάνει ο χρόνος για να αναλύσουμε με πόσους τρόπους είναι εκτεθειμένος ο πολίτης σήμερα. 
Κλείνοντας λοιπόν, για εμάς αυτό το μνημόνιο συνεργασίας δεν μπορεί να συμβάλλει στην ανάπτυξη φιλίας και συνεργασίας μεταξύ των δύο χωρών. Αυτό αφορά τις λίγες επιχειρήσεις και τα εχθρικά προς τους λαούς κράτη τους, τις πρόσκαιρες -πάντα πρόσκαιρες- συμμαχίες των αστικών τάξεων στα πλαίσια του ΝΑΤΟ και της Ευρωπαϊκής Ένωσης.
Η ψηφιακή διακυβέρνηση, η διασυνοριακή διαλειτουργικότητα των συστημάτων, θα διασυνδέσει τις κυβερνήσεις και θα χρησιμοποιηθεί για την επίθεση του αστικού κράτους απέναντι στους λαούς τους. Η όποια διευκόλυνση προς τους πολίτες θα είναι ταυτόχρονα και ψηφιακή θηλιά για τον έλεγχό τους. 
Αυτό που πραγματικά θα συμβάλλει στην ευημερία των δύο λαών είναι η συμπόρευση και ενίσχυση των αγωνιστικών παραδόσεων που ενώνουν τους δύο λαούς, για να ανοίξει ο δρόμος που θα θέσει την πρόοδο της τεχνολογίας και της επιστήμης πραγματικά στην υπηρεσία των λαών, ειδικά σήμερα που οι νατοϊκοί σχεδιασμοί επιδιώκουν την de facto διχοτόμηση του νησιού. 
Καταψηφίζουμε το νομοσχέδιο.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Κτενά και καλείται στο Βήμα ο εισηγητής της Κοινοβουλευτικής Ομάδας ΠΑΣΟΚ-Κίνημα Αλλαγής κ. Απόστολος Πάνος, Βουλευτής Χαλκιδικής. 
ΑΠΟΣΤΟΛΟΣ ΠΑΝΑΣ: Κύριε Πρόεδρε, κύριε Υπουργέ, κυρίες και κύριοι συνάδελφοι, η συμφωνία που συζητούμε σήμερα αφορά μια σημαντική συνεργασία μεταξύ Ελλάδας και Κυπριακής Δημοκρατίας στον τομέα του ψηφιακού μετασχηματισμού.
Πιστεύω ότι πρέπει να ξεκινήσουμε από το ουσιαστικό. Η στενότερη ψηφιακή συνεργασία μεταξύ Ελλάδας και Κύπρου, η ανταλλαγή τεχνογνωσίας και η ανάπτυξη δυσλειτουργικών υπηρεσιών μπορούν να πραγματοποιήσουν πολιτικό όφελος ανάμεσα στους πολίτες των δύο χωρών. Δεν μιλάμε απλά για μία τεχνική συμφωνία. Μιλάμε για δύο χώρες με στενούς δεσμούς, οι οποίες μπορούν να αναπτύξουν κοινά πρότυπα, να ανταλλάξουν τεχνογνωσία και να δημιουργήσουν ψηφιακές υπηρεσίες που διευκολύνουν τους πολίτες, τις επιχειρήσεις, τους φοιτητές και ανθρώπους που μετακινούνται και δραστηριοποιούνται μεταξύ των δύο κρατών.
Ήδη έχουμε ένα χειροπιαστό παράδειγμα. Από τις 19 Μαΐου 2025 τέθηκε σε λειτουργία η διαλειτουργικότητα μεταξύ του ελληνικού gov.gr.wallet και του κυπριακού Ψηφιακού Πολίτη, με στόχο να διευκολυνθούν οι συναλλαγές και η καθημερινότητα των πολιτών και των επιχειρήσεων στις δύο αυτές τις χώρες. Αυτή είναι μια εξέλιξη που δείχνει τι μπορεί να πετύχει η συνεργασία, όταν η τεχνολογία μετατρέπεται σε συγκεκριμένη υπηρεσία για τον πολίτη. 
Με το πρωτόκολλο που κυρώνεται αυξάνεται το ανώτατο ύψος των υποχρεώσεων που μπορεί να αναλάβει η Κυπριακή Δημοκρατία από 1,5 εκατομμύριο σε 2 εκατομμύρια ευρώ. Παράλληλα, η ελληνική συμμετοχή παραμένει στις 200.000 ευρώ. Άρα, εδώ υπάρχει μία ευκαιρία, να πάμε τη συνεργασία ένα βήμα παραπέρα. Να μην μείνουμε, δηλαδή, μόνο στην αμοιβαία αναγνώριση ψηφιακών εγγράφων, αλλά να οικοδομήσουμε μια ευρύτερη και σταθερή συνεργασία που θα έχει διαλειτουργικότητα, κυβερνοασφάλεια και κοινές ψηφιακές υποδομές.
Ακριβώς, όμως, επειδή η συνεργασία έχει την αξία της, χρειάζεται και καθαρή εικόνα για την επόμενη φάση. Η αύξηση του οικονομικού αντικειμένου κατά 500.000 ευρώ είναι σημαντική και επομένως, είναι εύλογο από τη μεριά μας να ζητάμε να γνωρίζουμε ποιες νέες λειτουργίες θα αναπτυχθούν, ποια είναι τα συγκεκριμένα παραδοτέα, ποιο είναι το χρονοδιάγραμμα και ποια θα είναι η επόμενη φάση της ψηφιακής συνεργασίας μεταξύ Ελλάδας και Κύπριου. Τα ερωτήματα αυτά -πρέπει να είμαστε ξεκάθαροι- δεν αναιρούν την αξία της συμφωνίας. Αντίθετα, αυτό που ζητάμε εμείς είναι να υπάρχει σαφές αντικείμενο, μετρήσιμο αποτέλεσμα και συνέχεια.
Ιδιαίτερη, επίσης, σημασία έχει φυσικά και η προστασία των προσωπικών δεδομένων. Η ίδια ανάλυση συνεπειών αναγνωρίζει τη συνάφεια του άρθρου 8 των θεμελιωδών δικαιωμάτων για την προστασία των δεδομένων προσωπικού χαρακτήρα. Όσο, δηλαδή, μεγαλώνει η διαλειτουργικότητα, τόσο περισσότερο πρέπει να είναι ξεκάθαρο ποια δεδομένα ανταλλάσσονται, για ποιον σκοπό, ποιοι έχουν πρόσβαση και ποιες εγγυήσεις κυβερνοασφάλειας και προστασίας του πολίτη εφαρμόζονται. 
Εδώ υπάρχει μία ακόμα σημαντική διάσταση που θεωρώ εξαιρετικά σημαντική. Η ψηφιακή πολιτική δεν πρέπει να περιορίζεται μόνο στην ψηφιοποίηση των συναλλαγών του κράτους. Τα δεδομένα και η διαλειτουργικότητα μπορεί να γίνουν εργαλείο παραγωγής πολιτικής.
Εδώ θέλω να αναφέρω ένα συγκεκριμένο παράδειγμα από τη Χαλκιδική, την πράσινη ελιά Χαλκιδικής ΠΟΠ, ένα προϊόν σημαντικό για τον παραγωγό, τη μεταποίηση, την τυποποίηση, τις εξαγωγές και συνολικά την οικονομία της Χαλκιδικής, αλλά και ολόκληρης της χώρας. Σήμερα υπάρχουν στοιχεία σε διαφορετικές υπηρεσίες, βάσεις, αλλά δεν έχουμε μια ενιαία εικόνα. Γι’ αυτό έχω προτείνει ένα ψηφιακό παρατηρητήριο πράσινης ελιάς. Και τι θα θέλαμε να γνωρίζουμε μέσα από αυτό; Τι παράγουμε κάθε χρόνο, ποια πραγματικά η αξία για παραγωγή και μεταποίηση, τι εισάγεται από τρίτες χώρες και ποιοι είναι οι ανταγωνιστές μας.
Με συστηματική, λοιπόν, αξιοποίηση μπορούμε να έχουμε ένα ψηφιακό εργαλείο εξαγωγικής πολιτικής και να έχουμε επίσης ένα δείκτη κόστους παραγωγής και πράσινης ελιάς επιτραπέζιας Χαλκιδικής. Το λέω αυτό κάνοντας μια παρατήρηση, γιατί η τιμή φέτος στη Χαλκιδική για ένα τέτοιο προϊόν είναι πλήρως υποβαθμισμένη και ουσιαστικά εξαθλιώνει τον παραγωγό.
Άρα, λοιπόν, τέτοια εργαλεία μπορούμε να χρησιμοποιήσουμε μέσω και της συνεργασίας των δύο χωρών. Το ποσό, λοιπόν, των 2 εκατομμυρίων ευρώ είναι ένα ποσό το οποίο πρέπει να γνωρίζουμε πού πηγαίνει, να έχει συνέχεια και να είναι μετρήσιμο.
Κυρίες και κύριοι συνάδελφοι, η ελληνοκυπριακή συνεργασία στον ψηφιακό τομέα μπορεί να αποτελέσει ένα ουσιαστικό παράδειγμα του τι μπορεί να πετύχει η τεχνολογία όταν δύο χώρες συνεργάζονται με συγκεκριμένο στόχο. Εκεί πρέπει να εστιάσουμε, στο αποτέλεσμα, στον πολίτη που εξυπηρετείται εύκολα, στην επιχείρηση που λειτουργεί με λιγότερη γραφειοκρατία, στο κράτος που γίνεται πιο αποτελεσματικό αλλά και στην οικονομία που μπορεί να αξιοποιεί καλύτερα τα δεδομένα, να σχεδιάσει, να προβλέπει και να δημιουργεί περισσότερη μα περισσότερη αξία.
Αξιόπιστα δεδομένα, διαλειτουργικότητα, ασφάλεια, συνεργασία και μετρήσιμο αποτέλεσμα, αυτές είναι οι αρχές πάνω στις οποίες μπορεί να στηριχθεί μια πραγματική, σύγχρονη, ψηφιακή πολιτική και μια τέτοιου είδους συμφωνία και πάνω σε αυτές μπορεί να αποκτήσει ακόμα μεγαλύτερο βάθος και η ψηφιακή συνεργασία μεταξύ Ελλάδας και Κυπριακής Δημοκρατίας. Γι’ αυτό θα υπερψηφίσουμε τη συγκεκριμένη συμφωνία σήμερα, πιστεύοντας ότι όλα αυτά που είπαμε θα γίνουν πραγματικότητα.
Ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Πάνα.
Ολοκληρώνουμε τον κύκλο των ειδικών αγορητών και εισηγητών με την εισηγήτρια της Νέας Δημοκρατίας κ. Μαρία-Αλεξάνδρα Κεφάλα, Βουλευτή Ιωαννίνων.
ΜΑΡΙΑ-ΑΛΕΞΑΝΔΡΑ ΚΕΦΑΛΑ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, συζητούμε σήμερα την κύρωση του πρωτοκόλλου τροποποίησης του Μνημονίου Συνεργασίας μεταξύ της Ελληνικής Δημοκρατίας και της Κυπριακής Δημοκρατίας στον τομέα του ψηφιακού μετασχηματισμού. Πρόκειται για μια συμφωνία που αποτυπώνει στην πράξη τη στενή και διαχρονική σχέση Ελλάδας και Κύπρου και ταυτόχρονα, αναδεικνύει έναν νέο χώρο συνεργασίας με ιδιαίτερη σημασία για το μέλλον, την ψηφιακή διακυβέρνηση.
Το αρχικό μνημόνιο υπεγράφη στην Αθήνα τον Ιούνιο του 2024. Κυρώθηκε από το ελληνικό Κοινοβούλιο με τον ν.5133/2024 και τέθηκε σε ισχύ τον Οκτώβριο του ίδιου έτους. Από την πρώτη στιγμή ήταν ο στόχος συγκεκριμένος: η ανταλλαγή τεχνογνωσίας και εμπειρίας στον ψηφιακό μετασχηματισμό και κυρίως η αξιοποίηση της ελληνικής εμπειρίας από την ανάπτυξη και τη λειτουργία του gov.wallet για τη δημιουργία και ανάπτυξη αντίστοιχου ψηφιακού πολίτη της Κυπριακής Δημοκρατίας. Παράλληλα, η Ελλάδα αξιοποιεί την τεχνογνωσία στον τομέα της ηλεκτρονικής ταυτοποίησης στο πλαίσιο του νέου ευρωπαϊκού κανονιστικού περιβάλλοντος και του eIDAS2.0.
Άρα δεν έχουμε δύο παράλληλες και απομονωμένες ψηφιακές διαδρομές. Έχουμε δυο κράτη που επιλέγουν να συνδέσουν τις υποδομές τους, να ανταλλάξουν τεχνογνωσία και να δημιουργήσουν κοινές δυνατότητες προς όφελος των πολιτών τους. Αυτό είναι ίσως το σημαντικότερο μήνυμα της σημερινής κύρωσης. Η ψηφιακή μετάβαση δεν είναι αυτοσκοπός. Δεν αφορά μόνο την τεχνολογία, τις πλατφόρμες και τα πληροφοριακά συστήματα. Αφορά πρωτίστως τον πολίτη, αφορά λιγότερη γραφειοκρατία, ταχύτερες συναλλαγές, ασφαλέστερη ταυτοποίηση, καλύτερη πρόσβαση στις δημόσιες υπηρεσίες και τελικά ένα κράτος πιο απλό και πιο λειτουργικό.
Με το υπό συζήτηση πρωτόκολλο δεν αλλάζει ο σκοπός του μνημονίου ούτε δημιουργείται ένα νέο πλαίσιο συνεργασίας. Αυτό που τροποποιείται είναι το χρηματικό ποσό των υποχρεώσεων που αναλαμβάνει η Κυπριακή Δημοκρατία. Συγκεκριμένα, το ποσό αυξάνεται από 1,5 εκατομμύριο σε 2 εκατομμύρια ευρώ, δηλαδή κατά 500 χιλιάδες ευρώ, ενώ η ελληνική οικονομική συμμετοχή παραμένει αμετάβλητη. Η αύξηση αυτή συνδέεται με τις διευρυμένες ανάγκες που προέκυψαν κατά την υλοποίηση του έργου και αφορά την ενεργοποίηση δικαιώματος προαίρεσης για πρόσθετες ψηφιακές δυνατότητες. Μεταξύ αυτών περιλαμβάνεται η ηλεκτρονική επαλήθευση ηλικίας, το λεγόμενο age verification, καθώς και λύσεις που σχετίζονται με την ταυτοποίηση Κυπρίων πολιτών κατά τη την είσοδό τους σε αθλητικές εγκαταστάσεις.
Επομένως, τα επιπλέον 500.000 ευρώ δεν αποτελούν ένα θεωρητικό ή αόριστο κονδύλι. Κατευθύνονται σε συγκεκριμένες ψηφιακές υπηρεσίες που ανταποκρίνονται σε σύγχρονες ανάγκες και διευρύνουν τη λειτουργικότητα του κυπριακού ψηφιακού πορτοφολιού. 
Ταυτόχρονα, έχει ιδιαίτερη σημασία ότι δεν υπάρχει πρόσθετη επιβάρυνση για τον ελληνικό κρατικό προϋπολογισμό. Το ποσό των 2 εκατομμυρίων ευρώ θα εισέρχεται μέσω ειδικού τραπεζικού λογαριασμού στην Τράπεζα της Ελλάδος, στα έσοδα του κρατικού προϋπολογισμού και θα διατίθεται στην Κοινωνία της Πληροφορίας μέσω του τακτικού προϋπολογισμού του Υπουργείου Ψηφιακής Διακυβέρνησης.
Κυρίες και κύριοι συνάδελφοι, τα οφέλη αυτής της συνεργασίας είναι πολύ συγκεκριμένα. Η ψηφιακή ταυτοποίηση, τα ψηφιακά έγγραφα, ο κόμβος διαλειτουργικότητας και οι οριζόντιες υποστηρικτικές υπηρεσίες δημιουργούν σταδιακά μια πραγματική ψηφιακή γέφυρα μεταξύ Ελλάδας και Κύπρου. Ένας Έλληνας πολίτης στην Κύπρο και ένας Κύπριος πολίτης στην Ελλάδα θα μπορούν να ταυτοποιούνται και να επαληθεύουν ψηφιακά έγγραφα με μεγαλύτερη ταχύτητα, ευκολία και ασφάλεια. Και είναι σημαντικό να διευκρινιστεί πως στο πλαίσιο της διαλειτουργικότητας δεν σημαίνει ότι μεταφέρονται ή διακινούνται προσωπικά δεδομένα μεταξύ των δύο χωρών. Η διαδικασία αφορά την επαλήθευση της εγκυρότητας των ψηφιακών εγγράφων με τις απαραίτητες δικλείδες ασφαλείας και προστασίας προσωπικών δεδομένων. Η ασφάλεια, η αυθεντικοποίηση, η ηλεκτρονική υπογραφή και η προστασία των προσωπικών δεδομένων αποτελούν αναπόσπαστο μέρος της ψηφιακής αυτής μετάβασης. 
Παράλληλα, η συνεργασία αυτή έχει και μια ευρύτερη πολιτική και αναπτυξιακή σημασία και όσο κι αν δεν αρέσει σε ορισμένους, η Ελλάδα δεν βρίσκεται πλέον στη θέση του κράτους που απλώς παρακολουθεί τις τεχνολογικές εξελίξεις. Η εμπειρία του Gov.gr Wallet και συνολικά η πρόοδος της χώρας στην ψηφιακή διακυβέρνηση δημιουργούν τεχνογνωσία που μπορεί να αξιοποιηθεί και πέρα από τα ελληνικά σύνορα. 
Η συνεργασία με την Κυπριακή Δημοκρατία αποτελεί χαρακτηριστικό παράδειγμα αυτής της νέας πραγματικότητας. Η Ελλάδα παράγει ψηφιακές λύσεις, μοιράζεται τεχνογνωσία και συμβάλλει στη δημιουργία σύγχρονων δημοσίων υπηρεσιών.
Κυρίες και κύριοι συνάδελφοι, η Ελλάδα και η Κύπρος έχουν μια σχέση που ξεπερνά τα όρια μιας τυπικής διακρατικής συνεργασίας. Είναι μια σχέση ιστορική, πολιτική, κοινωνική και βαθιά ανθρώπινη. Σήμερα αυτή η σχέση αποκτά και μια νέα διάσταση, τη συνεργασία για το ψηφιακό κράτος του αύριο. Με το πρωτόκολλο που καλούμαστε να κυρώσουμε, δίνουμε τη δυνατότητα σε ένα έργο που ήδη βρίσκεται σε εξέλιξη, να ολοκληρωθεί και να αποκτήσει ακόμη μεγαλύτερη λειτουργικότητα. Με σεβασμό στην ασφάλεια, στην προστασία των προσωπικών δεδομένων και στις ευρωπαϊκές προδιαγραφές, δημιουργούμε ψηφιακές υποδομές που διευκολύνουν την καθημερινότητα των πολιτών.
Για όλους αυτούς τους λόγους θεωρώ ότι η σημερινή Κύρωση αποτελεί ένα ακόμη ουσιαστικό βήμα στην ψηφιακή συνεργασία Ελλάδας και Κύπρου. 
Ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Κεφάλα. 
Τον λόγο έχει η κ. Λυτρίβη, Κοινοβουλευτική Εκπρόσωπος της Νέας Δημοκρατίας.
ΙΩΑΝΝΑ ΛΥΤΡΙΒΗ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, ο ψηφιακός μετασχηματισμός δεν αφορά μόνο τη δυνατότητα να πραγματοποιούμε μια συναλλαγή με το δημόσιο από τον υπολογιστή ή το κινητό μας τηλέφωνο. Αφορά τον τρόπο λειτουργίας του κράτους, την παραγωγικότητα της οικονομίας και τη θέση της χώρας σε ένα διεθνές περιβάλλον που μεταβάλλεται με πρωτοφανή ταχύτητα. 
Σε αυτό το πλαίσιο εντάσσεται και το νομοσχέδιο που συζητούμε σήμερα. Με το υπό κύρωση πρωτόκολλο τροποποιείται το υφιστάμενο μνημόνιο συνεργασίας μεταξύ Ελλάδας και Κύπρου στον τομέα του ψηφιακού μετασχηματισμού. Στόχος είναι η ολοκλήρωση της ανταλλαγής τεχνογνωσίας και η περαιτέρω ανάπτυξη των εφαρμογών Gov.gr Wallet και Gov.cy Digital Citizen, ώστε να εξασφαλιστεί η διαλειτουργικότητά τους. Πρακτικά επιδιώκεται η αμοιβαία αναγνώριση ψηφιακών εγγράφων, η διευκόλυνση της ταυτοποίησης και η απλούστευση των συναλλαγών των πολιτών των δύο χωρών. Παράλληλα, προσαρμόζονται οι οικονομικοί όροι της συνεργασίας, ώστε να διασφαλισθεί η χρηματοδότηση του έργου.
Η σημασία αυτής της συνεργασίας γίνεται αντιληπτή εάν αναλογιστούμε τους φοιτητές, τους επαγγελματίες, τους επιχειρηματίες και τις οικογένειές τους που μετακινούνται, σπουδάζουν, εργάζονται ή διαμένουν, μοιράζουν με ένα λόγο τις ζωές τους, θα λέγαμε, μεταξύ Ελλάδας και Κύπρου.
Πέρα, όμως, από τη διευκόλυνση της καθημερινότητας, αναδεικνύεται και μια ευρύτερη διάσταση, η μετάβαση από την ψηφιοποίηση στη διαλειτουργικότητα, από τις μεμονωμένες ψηφιακές υπηρεσίες στη δυνατότητα διαφορετικών κρατικών συστημάτων να συνεργάζονται με ασφάλεια. Τονίστηκε από όλους τους εισηγητές έως τώρα ότι, ναι, είναι ζητούμενο, είναι απόλυτο διακύβευμα η ασφάλεια.
Αυτή η κατεύθυνση συνδέεται με τις ευρωπαϊκές εξελίξεις. Σύμφωνα με τον Ευρωπαϊκό Κανονισμό 1183/2024, ως το τέλος του 2026 η Ευρωπαϊκή Ένωση προχωρά στη δημιουργία ενός κοινού πλαισίου ψηφιακής ταυτότητας, με στόχο τη διασυνοριακή χρήση ψηφιακών εγγράφων και υπηρεσιών στη βάση κοινών προδιαγραφών και με προστασία των προσωπικών δεδομένων. Πρόκειται για μια σημαντική αλλαγή στη φιλοσοφία της ψηφιακής διακυβέρνησης, από την ψηφιοποίηση στη διαλειτουργικότητα. 
Η συνεργασία Ελλάδας και Κύπρου κινείται στην ίδια ευρύτερη κατεύθυνση, αναδεικνύοντας την αξία της ανταλλαγής τεχνογνωσίας και της διακρατικής συνεργασίας. Για να μπορούν, όμως, διαφορετικά ψηφιακά συστήματα να συνεργάζονται αποτελεσματικά κάθε χώρα χρειάζεται σύγχρονες και αξιόπιστες υποδομές και αυτό μας οδηγεί στην ευρύτερη πορεία του ψηφιακού μετασχηματισμού της Ελλάδας τα τελευταία χρόνια. 
Κυρίες και κύριοι συνάδελφοι, από το 2019 έως σήμερα η Ελλάδα έχει πραγματοποιήσει σημαντικά βήματα στον τομέα της ψηφιακής διακυβέρνησης. Γνωρίζετε καλά ότι αποφεύγω την υπερβολή στον λόγο μου, ωστόσο θα μπορούσαμε στον συγκεκριμένο τομέα να μιλήσουμε για άλματα και αυτό δεν είναι κομπασμός. Η ανάπτυξη του Gov.gr, η επέκταση των ηλεκτρονικών συναλλαγών και η διασύνδεση των πληροφοριακών συστημάτων έχουν μεταβάλει τον τρόπο με τον οποίο πολίτες και επιχειρήσεις συναλλάσσονται με το δημόσιο. Μπορώ να ακούσω για τα κενά. Σαφώς υπάρχουν και γι’ αυτό είμαστε εδώ για να τα διορθώνουμε, για να επεμβαίνουμε πάντα με στόχο την καλύτερη εξυπηρέτηση του πολίτη και των επιχειρήσεων. Όμως, δεν μπορούμε να μη βλέπουμε αυτή την πρόοδο.
Η πρόοδος, λοιπόν, δεν είναι ορατή μόνο στις ζωές μας, αλλά αποτυπώνεται και στις ευρωπαϊκές αξιολογήσεις. Σύμφωνα με την Ευρωπαϊκή Επιτροπή, το 2023 η Ελλάδα κατέγραψε ετήσια αύξηση 17,5% στην επίδοσή της στις ψηφιακές δημόσιες υπηρεσίες προς τους πολίτες. Στις αντίστοιχες υπηρεσίες προς τις επιχειρήσεις η βαθμολογία της έφτασε στις 86,2 μονάδες έναντι 85,4 του ευρωπαϊκού μέσου όρου. 
Ωστόσο, ο ψηφιακός μετασχηματισμός προφανώς και αυτονοήτως δεν ολοκληρώνεται μόνο με την ψηφιοποίηση των διοικητικών διαδικασιών. Η επόμενη σαφώς μεγάλη πρόκληση αφορά τη συνολική αξιοποίηση της τεχνολογίας από την παραγωγική οικονομία. Σύμφωνα με στοιχεία της ίδιας έκθεσης, το 2023 μόλις το 43,3% των ελληνικών μικρομεσαίων επιχειρήσεων διέθετε τουλάχιστον βασικό επίπεδο ψηφιακής έντασης έναντι 57,7% στην Ευρωπαϊκή Ένωση. Προφανώς υπάρχει κενό το οποίο πρέπει να διανυθεί.
Η ευρωπαϊκή αξιολόγηση του 2026 επισημαίνει ότι παρά τη σημαντική πρόοδο της χώρας μας, παραμένουν προκλήσεις στην υιοθέτηση προηγμένων τεχνολογιών από τις επιχειρήσεις, στις ψηφιακές δεξιότητες και στη διαθεσιμότητα εξειδικευμένου ανθρώπινου δυναμικού. Εδώ βρίσκεται η σύνδεση του ψηφιακού μετασχηματισμού με την αναπτυξιακή προοπτική της Ελλάδας. Οι τεχνολογικές υποδομές, η τεχνητή νοημοσύνη, η έρευνα και η καινοτομία μπορούν να δημιουργήσουν νέες παραγωγικές δυνατότητες. Η αξιοποίησή τους, όμως, προϋποθέτει επενδύσεις, κατάλληλες δεξιότητες και συνεργασία μεταξύ πανεπιστημίων, ερευνητικών κέντρων και επιχειρήσεων.
Σε αυτό το ευρύτερο περιβάλλον εντάσσονται και οι πρόσφατες επαφές του Πρωθυπουργού στις Ηνωμένες Πολιτείες, που ανεξάρτητα από το πού στέκεται κανείς για να τις αξιολογήσει, ένα είναι βέβαιο και δεν μπορούμε να παραγνωρίσουμε, ότι είναι σαφώς σημαντικής στρατηγικής σημασίας και ούτε αυτό είναι κομπασμός.
Ο Πρωθυπουργός επισκέφθηκε τα κεντρικά γραφεία της Nvidia και της Sequoia Capital στην Καλιφόρνια και στο επίκεντρο των συζητήσεων βρέθηκαν οι ψηφιακές και υπολογιστικές υποδομές, η τεχνητή νοημοσύνη και οι δυνατότητες ανάπτυξης του τεχνολογικού οικοσυστήματος. Οι συναντήσεις αυτές αναδεικνύουν τη σημασία της διεθνούς συνεργασίας και τη σύνδεση της ελληνικής οικονομίας με τις παγκόσμιες τεχνολογικές εξελίξεις. Η μετατροπή αυτών των επαφών σε συγκεκριμένα αποτελέσματα αποτελεί σαφώς ένα διακριτό επόμενο βήμα.
Παράλληλα, η Ελλάδα συμμετέχει στην ευρωπαϊκή πρωτοβουλία για την ανάπτυξη εργοστασίων τεχνητής νοημοσύνης, ενώ ο εθνικός οδικός χάρτης για την ψηφιακή δεκαετία περιλαμβάνει εκατόν είκοσι πέντε έργα με προβλεπόμενη δημόσια χρηματοδότηση 6,1 δισεκατομμυρίων ευρώ.
Καθαριστικός παράγοντας για την αξιοποίηση αυτών των δυνατοτήτων παραμένει ο άνθρωπος. Η ανάπτυξη ψηφιακών δεξιοτήτων, η δια βίου μάθηση και η σύνδεση της εκπαίδευσης με την παραγωγή αποτελούν αναγκαίες προϋποθέσεις για τη συμμετοχή των εργαζομένων και των επιχειρήσεων στις τεχνολογικές εξελίξεις. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Κυρίες και κύριοι συνάδελφοι, επιστρέφοντας στο αντικείμενο της σημερινής συζήτησης, η συνεργασία Ελλάδας και Κύπρου αποτελεί ένα συγκεκριμένο παράδειγμα αξιοποίησης της τεχνολογίας μέσα από τη διακρατική συνεργασία. Κι ας μη γελιόμαστε. Η ισχύς μιας χώρας σήμερα δεν μετριέται μόνο από το μέγεθός της, αλλά από την ικανότητά της να χτίζει συμμαχίες, να υπερασπίζεται τη θέση της διεθνώς με κανόνες, να συμμετέχει έγκαιρα στις μεγάλες αλλαγές της εποχής, μια χώρα παρούσα, αξιόπιστη και χρήσιμη για τις μεγάλες αλλαγές.




Το ζητούμενο για την επόμενη περίοδο είναι οι τεχνολογικές αλλαγές, οι τεχνολογικές δυνατότητες να μεταφράζονται σε μετρήσιμα αποτελέσματα. Αποτελεσματικότερες δημόσιες… 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την Εκπρόσωπο της Νέας Δημοκρατίας. 
Έχει ζητήσει τον λόγο και καλείται στο Βήμα ο Κοινοβουλευτικός Εκπρόσωπος του ΠΑΣΟΚ, ο κ. Παύλος Γερουλάνος. 
ΠΑΥΛΟΣ ΓΕΡΟΥΛΑΝΟΣ: Ευχαριστώ, Πρόεδρε.
Κυρίες και κύριοι συνάδελφοι, στηρίζουμε την εμβάθυνση της συνεργασίας Ελλάδας-Κύπρου πάντα και παντού, φυσικά και στον ψηφιακό μετασχηματισμό. Είναι κίνηση που υπηρετεί το εθνικό συμφέρον και το συμφέρον των πολιτών της Ελλάδας και της Κυπριακής Δημοκρατίας και πρέπει, όπως είπε ο εισηγητής μας, ο Απόστολος Πάνας, αυτό να γίνεται με διαφάνεια και λογοδοσία. Δεν το είπε τυχαία. Η αποτελεσματικότητα της Κυβέρνησης σε θέματα διαφάνειας και λογοδοσίας, πόσω μάλλον διαχείρισης δεδομένων και προσωπικών πληροφοριών, έχει υπάρξει μέχρι σήμερα βαθύτατα προβληματική. 
Η εξυπηρέτηση του εθνικού συμφέροντος με διαφάνεια και λογοδοσία είναι και πρέπει να είναι ο θεμέλιος λίθος πάνω στον οποίο βασίζεται κάθε λέξη, κάθε πράξη, κάθε σκέψη κάθε κυβέρνησης παντού και πάντα, ειδικά όμως στα θέματα που αφορούν τη σχέση μας με τρίτες χώρες. Γιατί στη χώρα μας, ειδικά από τη Μεταπολίτευση και μετά, θέλω να πιστεύω ότι απαντήθηκε πειστικά και οριστικά ένα ερώτημα που ταλάνιζε για γενιές το πολύπαθο κράτος μας: Τελικά, ποιος κυβερνάει αυτόν τον τόπο; Ο κυρίαρχος λαός, είναι η σωστή απάντηση -πρέπει να είναι η απάντηση-, ο ελληνικός λαός μέσα από τους εκλεγμένους εκπροσώπους του. 
Το αναφέρω γιατί το Σαββατοκύριακο που μας πέρασε έγινε κάτι που μου άφησε μια πικρή γεύση και πάρα πολλές απορίες. Άρχισε να βομβαρδίζεται το κινητό μου με ένα άρθρο εφημερίδας, καθώς και τις αντιδράσεις γύρω από αυτό. Το άρθρο είναι της «Wall Street Journal», εφημερίδα που κατατάσσεται μάλλον ως φιλοκυβερνητική στις Ηνωμένες Πολιτείες, και περιγράφει τη στενή σχέση επαγγελματία Αμερικανού λομπίστα με την Πρέσβειρα των Ηνωμένων Πολιτειών στην Ελλάδα. Αν διαβάζω το άρθρο σωστά, για τη συγκεκριμένη εφημερίδα η σχέση ξεπερνά τα όρια μιας υγιούς σχέσης μεταξύ μιας νόμιμης εταιρείας λόμπι της Αμερικής με μία Πρέσβειρα των Ηνωμένων Πολιτειών σε άλλη χώρα. Αλλιώς δεν μπορώ να φανταστώ γιατί να γράψουν το άρθρο. Το τι ισχύει από όλα αυτά, προφανώς, παραμένει προς διερεύνηση. 
Η εφημερίδα, όμως, δεν είναι τυχαία και περιγράφει μία σχέση που παρεμβάλλεται στις διμερείς σχέσεις Ελλάδας και Ηνωμένων Πολιτειών. Αν αληθεύει, αυτό και από μόνο του είναι προβληματικό. Δεν ήταν, όμως, μόνο το άρθρο που με προβλημάτισε και μου άφησε την απορία για το αν οι σχέσεις μας με τις Ηνωμένες Πολιτείες είναι αυτές που διαφημίζει η Κυβέρνηση, ήταν και η απουσία οποιασδήποτε αντίδρασης στο άρθρο από πλευράς της ελληνικής Κυβέρνησης για μερικά εικοσιτετράωρα. Δημιούργησε έτσι την εντύπωση πως η Κυβέρνηση ήλπιζε να εξαφανιστεί το θέμα. Και αν δεν υπήρχαν οι δημοσιογράφοι να ρωτήσουν, μοιάζει πάλι ότι η Κυβέρνηση δεν θα αισθανόταν ποτέ την ανάγκη να απαντήσει. 
Και επειδή το θέμα είναι εξαιρετικά ευαίσθητο, παρακολούθησα πολύ προσεκτικά το μπρίφινγκ του Κυβερνητικού Εκπρόσωπου. «Δεν τέθηκε ποτέ ζήτημα απειλής της ελληνικής Κυβέρνησης και ούτε κάτι τέτοιο θα γινόταν ποτέ ανεκτό» είπε. Το είπε αυτό αναφερόμενος στο δημοσίευμα. Το κρατάω. Είναι, όμως, πολύ μακριά στη διπλωματική γλώσσα από το να έλεγε «η φράση “μπορούμε να το κάνουμε αυτό σε οποιαδήποτε χώρα θέλουμε. Μπορούμε να το κάνουμε και εδώ” δεν ειπώθηκε ποτέ από εκπρόσωπο ξένης χώρας πόσω μάλλον μπροστά σε Υπουργό της ελληνικής Κυβέρνησης». Αυτό δεν το είπε ο Εκπρόσωπος της Κυβέρνησης και αυτό είναι ακόμα πιο προβληματικό. Διότι ανεξάρτητα αν δεν εκλήφθησαν ή ειπώθηκαν ως απειλή, αυτά τα λόγια δεν πρέπει να λέγονται ποτέ, ούτε για αστείο. Και επειδή το θέμα, επαναλαμβάνω, είναι εξαιρετικά ευαίσθητο και άπτεται κρίσιμων πτυχών της εξωτερικής μας πολιτικής, προσέχω πάρα πολύ τα λόγια μου και θα ήθελα να μάθω και την αντίδραση του ελληνικού Υπουργείου Εξωτερικών στο ζήτημα αυτό επάνω. Λέει κάτι, έκανε κάτι ή απλά σιωπή; Σε κάθε περίπτωση, μια κυβέρνηση που σέβεται τον εαυτό της, τον ρόλο της, τον λαό της, ξεκαθαρίζει προς όλες τις κατευθύνσεις πως εν αρχή είναι το εθνικό συμφέρον και κανένα άλλο συμφέρον, κανενός. Δεν μπορώ να διανοηθώ τίποτα άλλο. Στην εξωτερική πολιτική εν αρχή είναι το εθνικό συμφέρον.
Και κάτι τελευταίο, παρεμφερές, για το οποίο, επίσης, θα ήθελα επίσημη τοποθέτηση του ελληνικού Υπουργείου Εξωτερικών. Αφορά την ηλεκτρική διασύνδεση Ελλάδας και Κύπρου. Διάβασα και διαβάσαμε στην εφημερίδα «Καθημερινή» πως απέναντι στην Τουρκία, σύμφωνα με άριστα πληροφορημένες πηγές, Αθήνα και Παρίσι φαίνεται να έχουν καταλήξει στην εκτίμηση ότι πρέπει να γίνει ένας ελαφρύς ανασχεδιασμός της πορείας του καλωδίου ώστε να μην περνάει από τις περιοχές του αποκαλούμενου Εθνικού Θαλασσίου Πάρκου Φετιγιέ-Κας. Ελαφρύς ανασχεδιασμός, μάλιστα. Ισχύει κάτι τέτοιο; Επειδή οι λέξεις έχουν πολύ μεγάλη βαρύτητα, το αφήνω προς το παρόν εδώ και περιμένω με πολύ μεγάλο ενδιαφέρον την επίσημη τοποθέτηση της ελληνικής Κυβέρνησης. 
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Γερουλάνο. 
Έχει ζητήσει τον λόγο ο Κοινοβουλευτικός Εκπρόσωπος της Κοινοβουλευτικής Ομάδας Νίκη, ο κ. Τάσος Οικονομόπουλος. 
Κύριε συνάδελφε, έχετε τον λόγο. 
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, πρώτα θέλω να σταθώ στη σημασία της συνεργασίας με την Κυπριακή Δημοκρατία. Για εμάς στη Νίκη η συνεργασία αυτή είναι εθνικό χρέος. Η Κύπρος αποτελεί αναπόσπαστο μέρος του Ελληνισμού. Ελλάδα και Κύπρος συνιστούν ενιαίο στρατηγικό χώρο από το Αιγαίο έως την Ανατολική Μεσόγειο. Η ασφάλεια της Κύπρου και η δυνατότητά της να ασκεί ανεμπόδιστα τα δικαιώματά της αφορούν άμεσα και την Ελλάδα. Αυτή η θέση πρέπει να αποδεικνύεται με πράξεις. Γι’ αυτό δεν μπορούμε να παρακάμψουμε την ηλεκτρική διασύνδεση των δύο χωρών. Το καλώδιο μπορεί να συμβάλει στην άρση της ενεργειακής απομόνωσης της Κυπριακής Δημοκρατίας. Η πορεία του έργου, όμως, αποτελεί και δοκιμασία για τη συνέπεια της ελληνικής πολιτικής στην Ανατολική Μεσόγειο. Ο Υπουργός Εξωτερικών διαβεβαιώνει ότι το έργο θα προχωρήσει με τη συνεργασία της Γαλλίας και της Ευρωπαϊκής Ένωσης. Η συμμετοχή της Meridiam παρουσιάζεται ως σημαντική εξέλιξη. Οι διαβεβαιώσεις αυτές χρειάζονται συνέχεια στο πεδίο. 
Ρωτούμε, λοιπόν, την Κυβέρνηση: Εξετάζετε, πράγματι, αλλαγή της αρχικής όδευσης του καλωδίου όπως αναφέρουν δημοσιεύματα; Εάν ναι, για ποιους λόγους; Μπορεί να δεσμευθεί ότι καμία παράνομη τουρκική αξίωση δεν θα επηρεάσει τη χάραξη; Ρωτούμε, επίσης: πώς θα γίνει η ενημέρωση πριν από τις θαλάσσιες έρευνες; Η ενημέρωση για λόγους ναυσιπλοΐας δεν πρέπει να μετατραπεί ούτε εμμέσως σε αναζήτηση άδειας ή συναίνεσης της Άγκυρας. Η Κυβέρνηση δηλώνει ότι δεν θα ζητήσει άδεια. Ζητούμε να τηρήσει αυτή τη θέση χωρίς αμφισημίες. Δεν ισχυριζόμαστε ότι έχει αποφασιστεί η αλλαγή όδευσης. Η εμπειρία της Κάσου, όμως, επιβάλλει εγρήγορση. Η συμμετοχή της Γαλλίας και της Ευρώπης είναι σημαντική, αλλά δεν υποκαθιστά την ευθύνη της Ελλάδας. Τα κυριαρχικά μας δικαιώματα δεν ασκούνται μέχρι το σημείο που επιτρέπει η Τουρκία. 
Υπάρχει και η καθημερινή πλευρά της ενέργειας. Τα νοικοκυριά περιμένουν ουσιαστική ανακούφιση από την ακρίβεια στα καύσιμα και στη θέρμανση. Εμείς στη Νίκη ζητούμε μείωση της φορολογικής επιβάρυνσης και αποτελεσματικό έλεγχο της αγοράς. Η ενεργειακή πολιτική κρίνεται και από το τι πληρώνει τελικά ο πολίτης.
Επανέρχομαι στο πρωτόκολλο που καλούμαστε να κυρώσουμε. Στηρίζουμε κάθε συνεργασία που διευκολύνει τον Έλληνα και τον Κύπριο πολίτη. 
Στηρίζουμε την αμοιβαία επαλήθευση της ψηφιακής ταυτότητας και της άδειας οδήγησης που ήδη λειτουργεί. Με τη σημερινή τροποποίηση, το ανώτατο ύψος των υποχρεώσεων που μπορεί να αναλάβει η Κυπριακή Δημοκρατία αυξάνεται από 1,5 σε 2 εκατομμύρια ευρώ. Το ερώτημα είναι συγκεκριμένο: Ποιο πρόσθετο έργο δικαιολογεί αυτή την αύξηση των 500.000 ευρώ; Ποιες λειτουργίες απομένουν; Πότε θα παραδοθούν και πώς θα ελεγχθεί το αποτέλεσμα; 
Ζητούμε αναλυτική κοστολόγηση, τεχνικές προδιαγραφές και πλήρη ενημέρωση για τις διαδικασίες ανάθεσης μέσω της Κοινωνίας της Πληροφορίας. Η Βουλή πρέπει να μπορεί να ελέγχει το έργο πριν από την ολοκλήρωσή του, όχι μόνο εκ των υστέρων. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)  
Η δεύτερη επιφύλαξή μας αφορά στα προσωπικά δεδομένα. Κατά την επαλήθευση ενός ψηφιακού εγγράφου στην άλλη χώρα, ποια στοιχεία διαβιβάζονται, ποιος αποκτά πρόσβαση, για πόσο χρόνο τηρούνται και ποιος ελέγχει την ασφάλεια της διαδικασίας; Οι ψηφιακές ευκολίες είναι χρήσιμες, όταν συνοδεύονται από σαφείς εγγυήσεις για τον πολίτη. 
Δεν πρέπει, επίσης, να ξεχνάμε όσους δεν χρησιμοποιούν ψηφιακές εφαρμογές. Οι ηλικιωμένοι και οι πολίτες που δεν διαθέτουν κατάλληλη συσκευή πρέπει να συνεχίσουν να εξυπηρετούνται χωρίς εμπόδια, με τα φυσικά τους έγγραφα. 
Με αφορμή αυτή τη συζήτηση, θέλω να επαναλάβω καθαρά τη θέση μας για την ψηφιακή ταυτότητα. Εμείς, στη ΝΙΚΗ, αντιτιθέμεθα στην υποχρεωτικότητα του προσωπικού αριθμού και στη σταδιακή μετατροπή ενός εγγράφου ταυτοποίησης σε αναγκαία ψηφιακή πύλη για την άσκηση δικαιωμάτων. Ο πολίτης πρέπει να γνωρίζει ποια δεδομένα χρησιμοποιούνται και να μπορεί να εξυπηρετείται με εναλλακτικά φυσικά μέσα ταυτοποίησης, χωρίς να εξαρτάται από εφαρμογή ή έξυπνο κινητό. Η τεχνολογία μπορεί να προσφέρει ευκολία. Δεν μπορεί να αποτελεί όρο για να είναι κανείς ισότιμος πολίτης. 
Η συνεργασία με την Κύπρο μάς βρίσκει πάντοτε πρόθυμους. Η εθνική συναίνεση, όμως, δεν είναι λευκή επιταγή στην κυβερνητική διαχείριση. Στο ηλεκτρικό καλώδιο απαιτούμε συνέπεια απέναντι στις τουρκικές αξιώσεις. Στο σημερινό πρωτόκολλο απαιτούμε σαφές σχέδιο, λογοδοσία για το πρόσθετο οικονομικό αντικείμενο και εγγυήσεις για τα δικαιώματα των πολιτών. Αυτές οι απαντήσεις δεν έχουν δοθεί με την απαιτούμενη σαφήνεια. 
Στηρίζουμε την Κύπρο με πράξεις και ζητούμε κάθε κοινό έργο να υπηρετεί πραγματικά τον ελληνισμό και τον πολίτη. 
Ευχαριστώ πολύ. 
(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Οικονομόπουλο.
Και κλείνουμε τον κύκλο των Κοινοβουλευτικών Εκπροσώπων με τον Εκπρόσωπο της Πλεύσης Ελευθερίας, τον κ. Αλέξανδρο Καζαμία. 
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, πριν από τέσσερις μέρες η έγκριτη συντηρητική αμερικανική εφημερίδα «Wall Street Journal» δημοσίευσε ένα ερευνητικό ρεπορτάζ, το οποίο αναφέρεται μεταξύ άλλων σε συνάντηση που έλαβε χώρα τον περασμένο Μάρτιο ανάμεσα στον Υπουργό Περιβάλλοντος, τον κ. Παπασταύρου, και την Αμερικανίδα Πρέσβη στη χώρα μας, και στην οποία φέρεται η Πρέσβης να είπε πως επίκειται πτώση της κυβέρνησης στη Ρουμανία. Όταν εκφράστηκε η απορία -το ρεπορτάζ συνεχίζει-, η Πρέσβης συμπλήρωσε: «Μπορούμε να το κάνουμε αυτό σε οποιαδήποτε χώρα θέλουμε. Μπορούμε να το κάνουμε εδώ.». 
Αυτό ήταν το ρεπορτάζ της «Wall Street Journal», το οποίο μας θυμίζει άλλες εποχές, την εποχή του Αμερικανού Πρέσβη Τζον Πιουριφόι, που στις αρχές της δεκαετίας του ’50 έλεγε και έκανε τα ίδια, όπως έχω διαπιστώσει μέσα από έρευνα των τότε απόρρητων, αλλά σήμερα πλέον αποχαρακτηρισμένων, αρχείων της αμερικανικής κυβέρνησης. 
Ο κ. Μαρινάκης, ο Κυβερνητικός Εκπρόσωπος, αφού σιώπησε όλη η Κυβέρνηση και ο ίδιος για τρεις μέρες, χθες δήλωσε πως τέτοιο ζήτημα -έτσι είπε- δεν τέθηκε ποτέ, ζήτημα απειλής της Ελληνικής Κυβέρνησης και είπε, επίσης, ότι κάτι τέτοιο δεν θα γινόταν ανεκτό. 
Η Πλεύση Ελευθερίας έχει καταθέσει επίκαιρη ερώτηση για το θέμα αυτό στον κ. Παπασταύρου για να μας πει ακριβώς τι έγινε και αυτό συνέβη χθες. Όμως, αν η Κυβέρνηση και ο Κυβερνητικός Εκπρόσωπος νομίζουν ότι ξεμπέρδεψαν με αυτή την υπόθεση, μέσα από τη δήλωση που έκανε ο κ. Μαρινάκης χθες, κάνουν μεγάλο λάθος. 
Σήμερα, τις πρώτες πρωινές ώρες, δημοσιεύτηκε νέο ρεπορτάζ από την αριστερή αμερικανική εφημερίδα -περιοδικό, στην πραγματικότητα- το «The Nation», όπου γινόταν λόγος για τη συνάντηση αυτή και συγκεκριμένα αναφέρθηκε το αμερικανικό περιοδικό στο γεγονός ότι, κατά το ρεπορτάζ της «Wall Street Journal», η Αμερικανίδα Πρέσβης προωθεί μια συγκεκριμένη ελληνική επιχείρηση -στην πραγματικότητα, αυτός ήταν ο τίτλος του ρεπορτάζ- και συνέχισε λέγοντας ότι οι πρακτικές που περιγράφονται από το ρεπορτάζ της «Wall Street Journal», δηλαδή η παρέμβαση στα εσωτερικά χωρών, δεν είναι καθόλου ξένες προς την Κυβέρνηση Τραμπ και το ρεπορτάζ αναφέρει παρεμβάσεις από την πλευρά της αμερικανικής Κυβέρνησης με παρόμοιο τρόπο με αυτόν που περιγράφει το ρεπορτάζ στις περιπτώσεις της Κολομβίας, του Ελ Σαλβαδόρ και της Αργεντινής, για να προωθηθούν ακροδεξιοί υποψήφιοι. 
Ακόμη χειρότερα, σήμερα το πρωί, πριν από τέσσερις ώρες, η έγκριτη βρετανική κεντροδεξιά εφημερίδα «Financial Times» έχει νέο ερευνητικό ρεπορτάζ για το θέμα, όπου υπάρχουν επιπλέον αποκαλύψεις. Η εν λόγω συνάντηση που αναφέρει η «Wall Street Journal» -μας λένε οι «Financial Times»- έλαβε χώρα στις 18 Μαρτίου στην Αμερικανική Πρεσβεία την ίδια, παρουσία δώδεκα ατόμων, εις εκ των οποίων ήταν και ο Υπουργός Ενέργειας Σταύρος Παπασταύρου, που τώρα είναι στις Βρυξέλλες και προσπαθεί να βρει λύση στην ενεργειακή κρίση που ζούμε. 
Επιπλέον, το ρεπορτάζ -το οποίο συνυπογράφει σημειωτέον και η κ. Βαρβιτσιώτη- μεταξύ άλλων λέει πως μετά τη συνάντηση αυτή στην Αθήνα, η Αμερικανίδα Πρέσβης πήγε στη Ρουμανία, συναντήθηκε με τον Πρόεδρο του σοσιαλιστικού κόμματος που συμμετείχε τότε σε κυβερνητικό συνασπισμό και μετά τη συνάντηση άρχισαν να υπάρχουν ρωγμές στον συνασπισμό στη Ρουμανία και τελικά η Κυβέρνηση Μπολόζαν κατέρρευσε στις αρχές Μαΐου. 
Ο κ. Μουρεσάν στη Ρουμανία, που έχει πάρει εντολή σχηματισμού κυβέρνησης, δηλαδή είναι προσωρινά Πρωθυπουργός της Ρουμανίας, αναφέρθηκε στη συνάντηση αυτή της Αμερικανίδας Πρέσβεως, λέγοντας πως ήταν συνωμοτική και πρόκειται για άνθρωπο ο οποίος αναμένεται να γίνει Πρωθυπουργός της Ρουμανίας. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)  
Και το διακύβευμα είναι ο κάθετος άξονας μεταφοράς αμερικανικού υγροποιημένου φυσικού αερίου από την Ελλάδα μέσω της Βουλγαρίας στη Ρουμανία για να φτάσει στην Ουκρανία και απ’ ό, τι φαίνεται ο τότε Πρωθυπουργός της Ρουμανίας είχε αντιρρήσεις, σύμφωνα με το ρεπορτάζ των «Financial Times», για την ποσότητα του υγροποιημένου αερίου που θα πρέπει να περάσει. 
Αυτά επιβεβαιώνουν ότι η ιστορία αυτή δεν έχει τελειώσει. Δεν γνωρίζουμε αν η Κυβέρνηση θα έχει περισσότερα να σχολιάσει ως προς τα νέα δημοσιεύματα, αλλά το γεγονός ότι υπήρξε μια χλιαρή, με μισόλογα αντίδραση εκ μέρους του κ. Μαρινάκη, ο οποίος δεν διέψευσε πλήρως όσα περιείχε το ρεπορτάζ της «Wall Street Journal», το γεγονός ότι έγκριτες εφημερίδες με μεγάλη ιστορία και με φήμη διεθνή συνεχίζουν να σκαλίζουν αυτή την υπόθεση ως μια υπόθεση που δεν έχει τελειώσει, μας ωθεί στο συμπέρασμα ότι η Κυβέρνηση δεν έχει πει όλη την αλήθεια. 

Και πρόκειται για μία πάρα πολύ σοβαρή υπόθεση. Αφορά την εθνική μας κυριαρχία, αφορά την κυριαρχία του ελληνικού λαού και τη δυνατότητά του να στηρίζει και να εκλέγει τις κυβερνήσεις του και μας θυμίζει εποχές μετά τον Εμφύλιο, όπου οι μεγάλες δυνάμεις έμπαιναν στα εσωτερικά της χώρας, έριχναν και διόριζαν πρωθυπουργούς και κυβερνήσεις με έναν τρόπο ο οποίος είναι ταπεινωτικός. Η υποτέλεια της ελληνικής εξωτερικής πολιτικής δεν μας εγγυάται ότι δεν θα έχουμε παρόμοια, αλλά περιμένουμε εξηγήσεις από την Κυβέρνηση.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καζαμία.
Ολοκληρώνουμε τον κύκλο των τοποθετήσεων με τον Υφυπουργό Ψηφιακής Διακυβέρνησης κ. Χρήστο Δερμεντζόπουλο, ο οποίος θα κλείσει τη συνεδρίασή μας.
Ορίστε, κύριε Υπουργέ, έχετε τον λόγο.
ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Υφυπουργός Ψηφιακής Διακυβέρνησης): Ευχαριστώ, κύριε Πρόεδρε.
Να επιστρέψουμε, κυρίες και κύριοι συνάδελφοι, στο θέμα της σημερινής συζήτησης και η σημερινή συζήτηση αφορά την κύρωση Πρωτοκόλλου που τροποποιεί το Μνημόνιο Συνεργασίας μεταξύ της Ελληνικής και Κυπριακής Δημοκρατίας στον τομέα του ψηφιακού μετασχηματισμού. Είναι μία συνεργασία που ξεκίνησε το 2024 και έχει έναν πολύ συγκεκριμένο στόχο, να ανταλλάξουμε τεχνογνωσία και να μπορέσουμε να κάνουμε τα ψηφιακά εργαλεία των δύο χωρών πιο χρήσιμα και πιο λειτουργικά για τον πολίτη.
Η Ελλάδα έχει αναπτύξει το Gov.gr Wallet και έχει αποκτήσει σημαντική εμπειρία στη χρήση ψηφιακών εγγράφων και υπηρεσιών. Η Κύπρος από την πλευρά της έχει αναπτύξει τον δικό της «Ψηφιακό Πολίτη». Αυτό ακριβώς είναι το αντικείμενο της συνεργασίας την οποία θέλουμε να πετύχουμε, να αξιοποιήσουμε, λοιπόν, την εμπειρία των δύο πλευρών και να προχωρήσουμε στη διαλειτουργικότητα των ψηφιακών εγγράφων και υπηρεσιών.
Στη συνέχεια αυτή η συνεργασία εξειδικεύτηκε και πέρασε από το επίπεδο του σχεδιασμού στην υλοποίηση με συγκεκριμένο οικονομικό αντικείμενο, συγκεκριμένο χρονοδιάγραμμα και συγκεκριμένες υποχρεώσεις για τα δύο μέρη.
Για την υλοποίηση του έργου έχει ήδη συναφθεί σχετική Σύμβαση, είναι δημοσιευμένη στο ΚΗΜΔΗΣ και έχει γίνει εκτίμηση αντικτύπου και προέκυψε μέσα από ανοικτή διαγωνιστική διαδικασία που διενεργήθηκε από την Κοινωνία της Πληροφορίας για λογαριασμό του Υπουργείου Ψηφιακής Διακυβέρνησης.
Η Σύμβαση, λοιπόν, αυτή αναμένεται να ολοκληρωθεί τον Νοέμβριο του 2026 και αμέσως μετά δίνεται η δυνατότητα ενεργοποίησης του δικαιώματος προαίρεσης για την υλοποίηση πρόσθετων δυνατοτήτων του ψηφιακού πορτοφολιού της Κυπριακής Δημοκρατίας.
Σε αυτό το σημείο έρχεται το παρόν νομοσχέδιο. Με την προτεινόμενη, λοιπόν, τροποποίηση του Μνημονίου το οικονομικό όριο αυξάνεται κατά τις 500.000 ευρώ, ώστε να μπορέσει να προχωρήσει η ενεργοποίηση του προβλεπόμενου δικαιώματος προαίρεσης και να υλοποιηθούν οι πρόσθετες λειτουργίες που έχουν προκύψει μέσα από τη λειτουργία του συγκεκριμένου έργου. Με αυτόν τον τρόπο, λοιπόν, διαμορφώνουμε το αναγκαίο οικονομικό πλαίσιο ώστε η συνεργασία να μπορέσει να συνεχιστεί και να ολοκληρωθεί.
Και θέλω να είμαι απολύτως σαφής: Δεν υπάρχει πρόσθετη επιβάρυνση του ελληνικού κρατικού προϋπολογισμού και επίσης, εδώ δεν έχουμε μία γενική και αόριστη αύξηση μίας σύμβασης. Υπάρχει συγκεκριμένη Σύμβαση και υπάρχει συγκεκριμένο δικαίωμα προαίρεσης με ορόσημο συγκεκριμένο και το δικαίωμα προαίρεσης, επίσης, χρονικά προσδιορισμένο.
Σε συνέχεια των προβληματισμών, λοιπόν, που εκφράστηκαν και χθες και σήμερα, η απάντηση είναι πολύ συγκριμένη: Η προαίρεση αφορά πρόσθετες λειτουργίες του «Ψηφιακού Πολίτη» της Κύπρου. Μεταξύ αυτών είναι η επαλήθευση ηλικίας και πρόσθετες δυνατότητες ταυτοποίησης που συνδέονται με τα ψηφιακά εισιτήρια σε αθλητικούς αγώνες. Και η ενεργοποίηση της προαίρεσης δεν γίνεται αυτόματα. Ακολουθείται η διαδικασία που προβλέπει η ίδια η Σύμβαση και υπάρχει και συγκεκριμένο πλαίσιο παρακολούθησης της υλοποίησης και φυσικά συγκεκριμένο χρονοδιάγραμμα, το οποίο σύμφωνα με τη Σύμβαση δεν μπορεί να υπερβεί τους πέντε μήνες.
Ο στόχος, λοιπόν, ο δικός μας είναι ξεκάθαρος, το κυπριακό ψηφιακό πορτοφόλι να αποκτήσει τις ίδιες δυνατότητες και το ίδιο επίπεδο λειτουργικότητας με το ελληνικό. Άρα, αυτό το οποίο κάνουμε σήμερα δεν είναι να αυξάνουμε απλά έναν προϋπολογισμό. Αντιθέτως, δίνουμε τη δυνατότητα να ολοκληρωθούν συγκεκριμένες ψηφιακές λειτουργίες που έχουν προκύψει μέσα από την πορεία του ίδιου του έργου.
Κυρίες και κύριοι συνάδελφοι, θέλω να σταθώ και σε κάτι ακόμα, στον τρόπο με τον οποίο αντιλαμβανόμαστε τη διαλειτουργικότητα. Όταν μιλάμε για διαλειτουργικότητα Ελλάδας και Κύπρου, δεν μιλάμε για μία ανεξέλεγκτη ανταλλαγή βάσεων δεδομένων. Μιλάμε για τη δυνατότητα να επαληθεύεται ένα ψηφιακό έγγραφο με ασφαλή τρόπο. Το ψηφιακό έγγραφο διαθέτει όλα τα απαραίτητα στοιχεία επαλήθευσης και το άλλο σύστημα απλά μπορεί να ελέγξει την εγκυρότητά του και αυτό μπορεί να λειτουργεί φυσικά αμφίδρομα. Αυτό είναι το νόημα της διαλειτουργικότητας, να μπορεί ένα ελληνικό ψηφιακό έγγραφο να αναγνωρίζεται στην Κύπρο και ένα κυπριακό ψηφιακό έγγραφο, φυσικά, να αναγνωρίζεται στην Ελλάδα με κανόνες, με ασφάλεια και με σεβασμό στο θεσμικό πλαίσιο που διέπει τα ψηφιακά έγγραφα και την προστασία των δεδομένων. Και αυτό τελικά είναι το μεγάλο ζητούμενο, να μην έχουμε απλώς ψηφιακές υπηρεσίες μέσα στα σύνορα κάθε χώρας, να μπορούμε σταδιακά να δημιουργήσουμε ένα περιβάλλον όπου η ψηφιακή ταυτότητα, τα ψηφιακά έγγραφα του πολίτη να μπορούν να λειτουργούν με ασφάλεια και πέρα από τα σύνορα.
Κυρίες και κύριοι συνάδελφοι, το σημερινό Πρωτόκολλο, λοιπόν, είναι μια στοχευμένη τροποποίηση μίας συνεργασίας που ήδη βρίσκεται σε εξέλιξη. Δεν αλλάζει τον χαρακτήρα της, δεν δημιουργεί έναν νέο μηχανισμό. Έρχεται να προσαρμόσει το πλαίσιο, ώστε να μπορέσουν να υλοποιηθούν οι πρόσθετες λειτουργίες και αυτή είναι κατά τη γνώμη μου η ουσία της σημερινής μας συζήτησης, να παίρνουμε τις ψηφιακές υποδομές που έχουμε ήδη δημιουργήσει και να τις κάνουμε σταδιακά πιο χρήσιμες, να δημιουργούμε υπηρεσίες που διευκολύνουν τον πολίτη και να αξιοποιούμε τη συνεργασία μας με την Κύπρο όχι μόνο για την ανταλλαγή τεχνογνωσίας, αλλά και για να δημιουργούμε στην πράξη κοινές δυνατότητες στον ψηφιακό κόσμο. Αυτό υπηρετεί η σημερινή τροποποίηση
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και δέκα συνοδοί εκπαιδευτικοί από το Ειδικό Γυμνάσιο και Λύκειο Κωφών-Βαρηκόων Αγίας Παρασκευής, συνοδευόμενοι από τέσσερα μέλη της Συλλογικότητας Βοηθείας Συνανθρώπων μας στην Πετρούπολη.
Η Βουλή σάς καλωσορίζει.
(Χειροκροτήματα από όλες τις πτέρυγες της Βουλής)
Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Διακυβέρνησης «Κύρωση του Πρωτοκόλλου για την τροποποίηση του Μνημονίου Συνεργασίας μεταξύ του Υπουργείου Ψηφιακής Διακυβέρνησης της Ελληνικής Δημοκρατίας και του Υφυπουργείου Έρευνας, Καινοτομίας και Ψηφιακής Πολιτικής της Κυπριακής Δημοκρατίας στον τομέα του ψηφιακού μετασχηματισμού».
Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.
Θέλω να επισημάνω ότι η ψηφοφορία περιλαμβάνει την αρχή του νομοσχεδίου, δύο άρθρα, το ακροτελεύτιο άρθρο, καθώς και το σύνολο του νομοσχεδίου.
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)
ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)


(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Πάρις Κουκουλόπουλος): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:



ΠΡΟΕΔΡΕΥΩΝ (Πάρις Κουκουλόπουλος): Συνεπώς, το σχέδιο νόμου του Υπουργείου Ψηφιακής Διακυβέρνησης «Κύρωση του Πρωτοκόλλου για την τροποποίηση του Μνημονίου Συνεργασίας μεταξύ του Υπουργείου Ψηφιακής Διακυβέρνησης της Ελληνικής Δημοκρατίας και του Υφυπουργείου Έρευνας, Καινοτομίας και Ψηφιακής Πολιτικής της Κυπριακής Δημοκρατίας στον τομέα του ψηφιακού μετασχηματισμού» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Το Σώμα παρέσχε τη ζητηθείσα εξουσιοδότηση.
Κυρίες και κύριοι συνάδελφοι, στο σημείο αυτό διακόπτουμε τη συνεδρίαση για σήμερα, Τρίτη 29 Σεπτεμβρίου 2026 και ώρα 12.00΄ -σε μισή ώρα από τώρα, δηλαδή- με αντικείμενο εργασιών του σώματος νομοθετική εργασία, συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για αιτήσεις άρσης ασυλίας Βουλευτών, σύμφωνα με την ειδική ημερήσια διάταξη που έχει διανεμηθεί.
(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)
(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, επαναλαμβάνεται η διακοπείσα συνεδρίαση. 
Εισερχόμαστε στην 
ΕΙΔΙΚΗ ΗΜΕΡΗΣΙΑ ΔΙΑΤΑΞΗ
Αιτήσεις Άρσης Ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών 1) κ. Ζωής Κωνσταντοπούλου, Προέδρου της Κοινοβουλευτικής Ομάδας «Πλεύση Ελευθερίας-Ζωή Κωνσταντοπούλου», 2) κ. Παύλου Πολάκη και 3) κ. Αθανάσιου Πλεύρη και Παναγιώτη Θεοδωρικάκου, μία δικογραφία. 
Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 28/9/2026, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας της κ. Ζωής Κωνσταντοπούλου, Προέδρου της Κοινοβουλευτικής Ομάδας «Πλεύση Ελευθερίας-Ζωή Κωνσταντοπούλου».
Επίσης, από την ίδια επιτροπή, την Ειδική Μόνιμη Επιτροπή Κοινοβουλευτικής Δεοντολογίας, ανακοινώθηκε η έκθεση στις 28/9/2026, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας του κ. Παύλου Πολάκη. 
Ακόμα, από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 28/9/2026, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Αθανασίου Πλεύρη.
Τέλος, από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 28/9/2026, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Παναγιώτη Θεοδωρικάκου. 
Σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίνεται πάντοτε, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.
Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το σύστημα ηλεκτρονικής ονομαστικής ψηφοφορίας. Σας υπενθυμίζω, επίσης, ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει «παρών». Αφού, λοιπόν, ολοκληρωθεί η συζήτηση επί όλων των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.
Η πρώτη υπόθεση με αριθμό πρωτοκόλλου 5183/8-7-2026 της Ειδικής Γραμματείας του Προέδρου της Βουλής αφορά στη συνάδελφο κ. Ζωή Κωνσταντοπούλου, Πρόεδρο της Κοινοβουλευτικής Ομάδας «Πλεύση Ελευθερίας-Ζωή Κωνσταντοπούλου». 
Επί της πρώτης αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εγώ, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Τον λόγο ζητά η Πρόεδρος της Κοινοβουλευτικής Ομάδας Πλεύση Ελευθερίας κ. Ζωή Κωνσταντοπούλου.
Παρακαλώ, κυρία Πρόεδρε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κατ’ αρχήν να πω, επειδή με ρώταγε ο Προεδρεύων από πού ακούγεται αυτή η μουσική, ότι μέχρι να ξεκινήσει η συνεδρίαση παίζαμε το υπέροχο τραγούδι που μας έγραψε ο Jo Di «Η Πλεύση είναι η λύση». Αυτό είναι που καταλαβαίνει και ο κόσμος σιγά σιγά  την ώρα που βλέπει αυτή την κυβερνητική κατάντια: ένας, δύο, τρεις, τέσσερις, πέντε, έξι, εφτά, οχτώ και ένας, εννέα. Εννέα Βουλευτές από τους εκατόν πενήντα  κάτι, γιατί δεν ξέρουμε πόσοι είστε. Κάπου βγήκατε λιγότεροι από εκατόν πενήντα σε κάποια ψηφοφορία, αλλά συμπληρώσανε και σας στηρίξανε ποιοι; Α, οι χρυσαυγίτες. Ε; Οι Σπαρτιάτες. Μαζί σας ψηφίζουν!
Αυτή, νομίζω, ότι είναι η δέκατη έκτη; Τα μετράτε, κύριε Καζαμία; Κάπου εκεί. Δέκατη έκτη…
ΠΑΥΛΟΣ ΠΟΛΑΚΗΣ: Δεν με περνάτε!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πολύ σύντομα θα σας περάσω. Έχω τριάντα συνολικά ανοιχτούς φακέλους από τη Νέα Δημοκρατία αυτό το διάστημα, δηλαδή μία slapp, οργανωμένη διαδικασία, προκειμένου να απενεργοποιηθώ. Να απενεργοποιηθώ και ως συνήγορος σε πολύ σοβαρές υποθέσεις, μεταξύ των οποίων η υπόθεση του εγκλήματος των Τεμπών, όπου θα έπρεπε σήμερα να βρίσκομαι στη Λάρισα για τη συνεδρίαση του δικαστηρίου, αλλά ως συνήθως επιχειρείται να αποτραπώ από την άσκηση των καθηκόντων μου. 
Μάλιστα, χθες δημοσιοποιήθηκε ότι τους ερευνώντες σε βαθμό κακουργήματος -θα τους βρούμε αυτούς τους εισαγγελείς που εκτελούν υπηρεσίες- ελέγχει κάποια εισαγγελέας. Ξέρετε, αυτές οι εισαγγελείς που δεν ελέγχουν τη Novartis, τον ΟΠΕΚΕΠΕ, το έγκλημα των Τεμπών, τη Siemens, το έγκλημα των υποκλοπών. Αυτοί όλοι είδαν κακούργημα στη δράση των συγγενών των θυμάτων του εγκλήματος των Τεμπών. Δεν ήταν κακούργημα, αλλά ενδώσανε στην εντολή Φλωρίδη, Υπουργού Δικαιοσύνης για λίγο ακόμα και Σεβαστίδη, Προέδρου των Δικαστών και Εισαγγελιών για λίγο ακόμα και αυτός, να στοχοποιήσουν κατ’ αρχήν εμένα ως την πιο ενοχλητική συνήγορο και πολιτική αντίπαλο και γονείς και συγγενείς. 
Έτσι, αντί να έχουν πάει ήδη φυλακή ο Καραμανλής και ο Μητσοτάκης -γιατί εκεί θα πάνε και θα πάνε-, γίνονται προκαταρκτικές διερευνήσεις σε βάρος εμού ως δικηγόρου, άλλων συναδέλφων δικηγόρων, της κ. Καρυστιανού, του κ. Ρούτσι και της κ. Ρούτσι. Για σκεφτείτε να σου έχουν σκοτώσει το παιδί και να σε ελέγχουν, επειδή ζητάς δικαιοσύνη και να προσπαθούν να απενεργοποιήσουν τον δικηγόρο σου και τη δικηγόρο σου για να μην τους ενοχλεί. Δεν θα τους κάνουμε τη χάρη. 
Η σημερινή τώρα είδηση της ημέρας -δεν ξέρω αν αυτό λέγανε στον κύριο Πρόεδρο που μίλαγε στο τηλέφωνο- είναι ότι εκδόθηκε βούλευμα παραπομπής Τριαντόπουλου. Εντάξει; Εντάξει. Σωστά; Σωστά, όπως λέει και ο Βορίδης. Παραπέμπεται, λοιπόν, ο Τριαντόπουλος για πλημμέλημα; Για πλημμέλημα. Δεν θα αργήσει και το κακούργημα ό,τι και να κάνετε. Η δικαιοσύνη, όσους επίορκους κι αν επιστρατεύσουν, έχει και ευσυνείδητους μέσα που ανθίστανται και αντέχουν και μιλάνε. 
Σήμερα, επίσης, το δικαστήριο στη Λάρισα αποφάσισε να κάνει μία κορυφαία ανακριτική πράξη, που είναι η άρση του απορρήτου των επικοινωνιών στην υπόθεση. Αυτό το οποίο ζητάνε γονείς και συγγενείς το ξεκινάνε ήδη οι δικαστές, κάτι που θα έπρεπε να έχει γίνει από την ανάκριση, αυτήν την ανάκριση που έκλεισε άρον άρον.
Και τώρα θα έρθω και σε αυτή τη μήνυση Κουσουλού. Ο Κουσουλός έχει καταμηνυθεί από εμένα για συμμετοχή σε εγκληματική οργάνωση μαζί με στελέχη σας, τον Άδωνι Γεωργιάδη, τον Λαζαρίδη, τον Μαρινάκη και τον Μαρκόπουλο. Η δικογραφία έχει διαβιβαστεί στη Βουλή από 3-6-2026 -ορίστε, το καταθέτω στα Πρακτικά- και κλωσσάτε τη δικογραφία, δεν τη φέρνετε. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Έχει καταμηνυθεί και ο ένας Υπουργός σας και ο άλλος Υπουργός σας που συμπράττουν με τον Κουσουλό. Και σαφώς δεν είναι δημοσιογραφία αυτό που κάνει ο Κουσουλός, οι εκβιασμοί από τηλεοράσεως και η οργανωμένη συκοφαντία σε συνεργασία με την Κυβέρνηση. Γιατί αυτό κάνει. Συκοφαντεί αντιπάλους, εμένα κατ’ εξοχήν κατά παραγγελία Γεωργιάδη και ζητάει χρήματα από τηλεοράσεως, να καταβληθούν χρήματα, για να μην με συκοφαντεί. Αυτό είναι το νόημα των εκπομπών που κάνει. 
Με ποιον ήταν αγκαλιά προχθές -εκτός αν είναι ΑΙ, να μας πουν, να μας πει και ο κύριος Πρωθυπουργός- ο Κουσουλός που έχει κάνει δύο μηνύσεις σε εμένα;  Ήταν αγκαλιά με τον γιο του Πρωθυπουργού. Την είδατε τη φωτογραφία, κύριε Αμυρά; Όχι. Για δείτε τη και πείτε μας. Είναι AI; Όμως, να ενημερωθείτε καλά, γιατί με τον Άδωνι Γεωργιάδη την πατήσατε. Λέγατε ότι δεν είναι τα γυαλιά που καταγράφουν και τελικά ήταν αυτά. Είδατε; Γι’ αυτό να μην εμπιστεύεστε τον Γεωργιάδη. «Άκου τη Ζωή», όπως λέει το άλλο τραγούδι μας. 
(Χειροκροτήματα από την πτέρυγα της Πλεύσης Ελευθερίας)
 

Ο Κουσουλός είναι σε σύμπραξη με τον Γεωργιάδη. Ο Γεωργιάδης έχει, ευθέως, πει ότι μεσολαβούσε στην Novartis για να πληρώνονται δημοσιογράφοι και, μάλιστα, 2.000 να πάρει φίλη του δημοσιογράφος. Είναι δημοσιογράφος, λέτε, αυτή που πήρε 2.000 από την Novartis; Εγώ λέω, δεν είναι δημοσιογράφος. Όπως λέω, επίσης, δεν είναι δημοσιογράφος ο Κουσουλός, ο οποίος έκανε δώδεκα μέρες ρεπορτάζ για τον θάνατο του Μαζωνάκη και δεν είπε επί δέκα μέρες δημόσια ότι ο ίδιος πήγαινε σ’ αυτό το ιατρείο τον Ιούνιο του 2026 και έχει μάλιστα και ηχογραφήσεις που βγάζει. 
Με τέτοια στοιχεία, εγώ μακριά. Φυσικά και πρόκειται για κατασκευασμένη ψευδομήνυση κατ’ εντολήν του συστήματος Μητσοτάκη, Γεωργιάδη και λοιπών αντιδημοκρατικών δυνάμεων και αναμένω εσάς. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία Πρόεδρε.
Ποιος Κοινοβουλευτικός Εκπρόσωπος επιθυμεί να πάρει τον λόγο; 
ΑΛΕΞΑΝΔΡΟΣ ΚΑΖΑΜΙΑΣ: Εγώ, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Τον λόγο έχει ο κ. Καζαμίας από την Πλεύση Ελευθερίας. 
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, έχουμε άλλη μία ψευδομήνυση, σήμερα, εις βάρος της κ. Κωνσταντοπούλου. Έχουμε χάσει το μέτρημα, αλλά υπολογίζουμε ότι πρέπει να είναι η δέκατη έκτη ψευδομήνυση, δηλαδή, καταχρηστική αγωγή ή μήνυση, γνωστή ως SLAPP από τον Κουσουλό και αυτό εντάσσεται στο πλαίσιο μιας βιομηχανίας μηνύσεων, που έχει ξεκινήσει τους τελευταίους μήνες εις βάρος της κ. Κωνσταντοπούλου και στην πραγματικότητα εις βάρος της Πλεύσης Ελευθερίας. Δεν υπάρχει πιο πολιτική απ’ αυτού του είδους τη δίωξη. Προέρχεται από έναν παρουσιαστή, ο οποίος έχει ξανακάνει στο παρελθόν τέτοια ψευδομήνυση στην κ. Κωνσταντοπούλου και οι δύο είναι απαντήσεις στην δική της μήνυση εις βάρος του και εις βάρος άλλων, ως συμμέτοχου σε εγκληματική οργάνωση. 
Η μήνυση της κ. Κωνσταντοπούλου εις βάρος του Κουζουλού κοντεύει τέσσερις μήνες και περιλαμβάνει και στελέχη, Βουλευτές, Υπουργούς της Νέας Δημοκρατίας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πέντε μήνες. 
ΑΛΕΞΑΝΔΡΟΣ ΚΑΖΑΜΙΑΣ: Πέντε μήνες. Ακόμη, όμως, δεν έχει έρθει εδώ στη Βουλή να συζητηθεί, παρά το γεγονός ότι ο κ. Γεωργαντάς, ο Πρόεδρος της Επιτροπής Δεοντολογίας, ισχυρίζεται ότι ακολουθεί ένα αυστηρό πρόγραμμα βάσει του οποίου δεν περνάνε τρεις μήνες από τότε που φτάνει μια μήνυση στη Βουλή για να συζητηθεί. Αυτή η μήνυση, περιέργως, έχει εξαφανιστεί. Κατά τον κ. Γεωργαντά δεν έχει φτάσει στην Επιτροπή Δεοντολογίας, ένας Θεός ξέρει πού βρίσκεται.
Βλέπω και τον κ. Θεοχάρη εκεί, ο οποίος έχει παραπεμφθεί στην Επιτροπή Δεοντολογίας για τα χυδαία σχόλια που είχε κάνει εις βάρος μου πριν από κάτι άλλους μήνες. Και προχθές, έκανε κι άλλα χυδαία σχόλια εις βάρος όλης της Αντιπολίτευσης, τα οποία, βέβαια, ανακάλεσε επειδή του χτύπησαν το χεράκι από το Μαξίμου και του είπαν να μην λέει τέτοια πράγματα, αλλά το γεγονός ότι επιδίδεται στη χυδαιότητα είναι καταγεγραμμένο. 
Και αυτή η αναφορά του Προέδρου της Βουλής, του κ. Κακλαμάνη, προς την Επιτροπή Δεοντολογίας, δεν έχει έρθει. Πρέπει να έχουν περάσει κοντά στους έξι μήνες, αλλά δεν έρχονται αυτά επειδή πρόκειται για περιπτώσεις στις οποίες αναφέρονται Βουλευτές της Νέας Δημοκρατίας, καταμηνύονται άτομα τα οποία συνδέονται με τη Νέα Δημοκρατία και Υπουργοί της Νέας Δημοκρατίας. Αυτή την πρακτική την ξέρουμε. Δηλαδή, πρόκειται για ένα εντελώς στημένο σκηνικό, το οποίο έχει σκοπό να ασκήσει πολιτική δίωξη κατά της Ζωής Κωνσταντοπούλου και της Πλεύσης της Ελευθερίας.
Τα έχουμε δει αυτά πάρα πολλές φορές. Θεωρούμε ότι αυτό που κάνετε τώρα, κύριοι της Πλειοψηφίας -γιατί στην Επιτροπή Δεοντολογίας όλοι οι Βουλευτές της Νέας Δημοκρατίας ψήφισαν υπέρ της άρσης ασυλίας της κ. Κωνσταντοπούλου- εξευτελίζει όλη τη διαδικασία και εξευτελίζει και τον ρόλο της Επιτροπής Δεοντολογίας, η οποία πλέον έχει γίνει ένα εργαλείο στα χέρια της Νέας Δημοκρατίας. Χρησιμοποιείται διαρκώς για να διώκονται πολιτικά οι αντίπαλοι Αρχηγοί της Αντιπολίτευσης και χρησιμοποιείται εργαλειακά για να προστατεύονται στις περισσότερες περιπτώσεις όσοι Βουλευτές και Υπουργοί της Νέας Δημοκρατίας αντιμετωπίζουν μηνύσεις, όπως θα δούμε σε λίγο, στην περίπτωση του κ. Πλεύρη και του κ. Θεοδωρικάκου. Τι να κάνουμε, όμως; Πλειοψηφία έχετε, ό,τι θέλετε κάνετε. 
Η συγκεκριμένη ψευδομήνυση του κ. Κουσουλού έχει το ίδιο περιεχόμενο με άλλη μία, την οποία συζητήσαμε εδώ πριν από μερικές εβδομάδες. Και η κατηγορία είναι ότι ασκήθηκε εις βάρος του, λέει, η ψευδομήνυση, εξύβριση και συκοφαντική δυσφήμιση. Τώρα πού βρίσκεται αυτό; Αν κοιτάξετε, δεν υπάρχει καμία, μα καμία ποινική ουσία. Λέει η κατάθεσή του στη μήνυση ότι η κ. Κωνσταντοπούλου έχει κάνει δηλώσεις έξω από την Ευελπίδων, όπου φαίνεται η καταφρόνηση -αυτή είναι η λέξη που χρησιμοποιεί- που έχει απέναντι στο πρόσωπό του, ότι δηλώνει έλλειψη εκτίμησης, ότι τον υβρίζει ποταπά και ότι τον κατήγγειλε ως αυτό-συστηνόμενο ως δημοσιογράφο. 
Και μάλιστα για να καταλάβετε πάνω σε τι σαθρά επιχειρήματα είναι στημένη, λέει στο τέλος η μήνυση ότι όλα αυτά είναι ψεύδη. Ενώ η βάση των δηλώσεων της κ. Κωνσταντοπούλου είναι ότι ήδη έχει ασκήσει μήνυση εις βάρος του, τον έχει καταμηνύσει για συμμετοχή σε εγκληματική οργάνωση και έχει αναφερθεί σε αυτήν τη μήνυση επανειλημμένως. 
Έχουμε εν ολίγοις, κυρίες και κύριοι Βουλευτές, εδώ μία κατάσταση που θυμίζει δημοκρατίες, οι οποίες δεν είναι στην πραγματικότητα δημοκρατίες, όπου η Πλειοψηφία και η εκτελεστική εξουσία, δηλαδή η Κυβέρνηση, χειραγωγεί τους θεσμούς για να ελέγχει ενοχλητικούς πολιτικούς αντιπάλους. Πρόκειται για μία ψευδομήνυση, πρόκειται για μία σαφή πολιτική δίωξη. Όταν έχουμε δημοσιογράφους, οι οποίοι μηνύουν πολιτικούς, διότι λένε πως δεν πρέπει να τους θεωρούμε δημοσιογράφος ή διότι υποτιμούν αυτά που λένε ή διότι λένε ότι οι δημοσιογράφοι αυτοί κάνουν ρεπορτάζ με ψευδή στοιχεία, αυτή τη στιγμή η Βουλή θεωρεί ότι πρέπει τέτοιοι δημοσιογράφοι να είναι υπεράνω κριτικής, αλλά τους εργαλειοποιεί επιπλέον η Πλειοψηφία για να μπορέσει να αντιμετωπίσει με τέτοια εργαλεία και με τέτοια επιχειρήματα τους πολιτικούς της αντιπάλους. 
Η κατάσταση είναι πραγματικά εξευτελιστική. Η Πλεύση Ελευθερίας θεωρεί ότι όλα αυτά στρέφονται ενάντια σε όλους μας. Είναι απαράδεκτες οι πρακτικές αυτές. Εμείς θα αντισταθούμε μέχρι τέλους. Και σας διαβεβαιώνουμε ότι αυτές οι χυδαίες πρακτικές και η εργαλειοποίηση των θεσμών δεν πρόκειται να περάσουν.
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Υπάρχει σε αυτήν την υπόθεση κάποιος άλλος που θέλει τον λόγο; Δεν υπάρχει συνάδελφος που να ζητά τον λόγο.
Προχωράμε στη δεύτερη υπόθεση με αριθμό πρωτοκόλλου 5185/8-7-2026 της Ειδικής Γραμματείας του Προέδρου της Βουλής, που αφορά στον συνάδελφο κ. Παύλο Πολάκη. Και με την ευκαιρία να πω ότι όλες οι δικογραφίες που έρχονται στην Επιτροπή μας δρομολογείται η συζήτησή τους με απόλυτη χρονική σειρά. 
Επί αυτής της δεύτερης υπόθεσης, υπάρχει συνάδελφος που ζητά τον λόγο κατά του άρθρου 108 του Κανονισμού;
ΠΑΥΛΟΣ ΠΟΛΑΚΗΣ: Ναι, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Ορίστε, κύριε Πολάκη, έχετε τον λόγο. 
ΠΑΥΛΟΣ ΠΟΛΑΚΗΣ: Ευχαριστώ, κύριε Πρόεδρε. 
«Να ’μαστε πάλι εδώ, Αντρέα», που έλεγε ένα άλλο τραγούδι. 
Κατ’ αρχήν να πω: Κυρία Κωνσταντοπούλου, συγχαρητήρια! Mε το ντεμαράζ που κάνατε τελευταία με ξεπεράσατε, διότι εμένα είναι η δέκατη τέταρτη. Έτσι; Η τέταρτη από τον ίδιο. Ποιος είναι ο ίδιος; Ένας ονόματι Σταμάτης Πουλής, της γνωστής συμμορίας του ΚΕΕΛΠΝΟ, ο οποίος οδηγήθηκε με μια σειρά από πορίσματα σε δικαστική διερεύνηση και ο οποίος από το 2018 και δώθε, μου κάνει διαρκώς μηνύσεις σε μία προσπάθεια να συσκοτίσει αυτό το οποίο έγινε εκεί στο ΚΕΕΛΠΝΟ. Θα πω αναλυτικά, όσο προλάβω, κάποια πράγματα.       (AD)
Πάντως, προσέξτε, στην πρώτη μήνυση που μου έκανε που τον έβρισα -γιατί είπα κάποια πράγματα, «μαζέψτε αυτά τα λεφτά» κλπ. και τον έβρισα- να δεχτώ ότι έχει το δικαίωμα να μου κάνει μήνυση. Στη δεύτερη, αυτή που εκδικάστηκε πρόσφατα, που είπα ότι κλέψατε αυτά μέσα από τη δομή οροθετικών, ότι κλέψατε εκείνα από το άλλο, να δεχτώ και εκεί ότι έχει το δικαίωμα να μου κάνει μήνυση. Όμως, η προηγούμενη άρση ασυλίας, η δέκατη τρίτη, ήταν επειδή κατέθεσα μάρτυρας στο δικαστήριο. Και το ψηφίσατε. Δεν είχατε την τσίπα να το αρνηθείτε. Πήγα και κατέθεσα μάρτυρας στο δικαστήριο για τη δίκη των είκοσι τριών παράνομων διορισμών του Γεωργιάδη στο ΚΕΕΛΠΝΟ με τις υπογραφές του Πουλή και του Παπαδημητρίου. Αυτές, προσέξτε, συνεχίζω και τις λέω «παράνομες», παρά την αθώωσή τους, γιατί ένα κλιμάκιο ελέγχου, δύο Συμβούλια Εισαγγελέων, Πρωτοδικών και Πλημμελειοδικών, το στείλανε για κακούργημα, ο Εισαγγελέας της Έδρας στην αγόρευσή του λέει ότι είναι κακούργημα, είναι παράνομοι οι διορισμοί, είναι η ζημιά του Δημοσίου πάνω από 120.000 ευρώ και βρίσκονται τρεις επίορκοι δικαστές οι οποίοι λένε ότι το να υπογράψεις μισθοδοτική κατάσταση δεν είναι αδικοπραξία. Και έτσι τους αθώωσαν, ενώ και στο σκεπτικό της απόφασης λένε ότι είναι παράνομοι οι διορισμοί. 
Γι’ αυτήν την κατάθεσή μου εκεί, μιλάμε για τη δέκατη τρίτη. Ποια είναι η δέκατη τέταρτη; Στο δικαστήριο που μου έκανε από τη δεύτερη μήνυση, που με αθώωσε για την ουσία των καταγγελιών που είπα «Παιδιά, τα φάγατε εδώ, τα φάγατε εκεί, τα φάγατε εκεί», εκεί το δικαστήριο δέχτηκε ότι είχα πάρα πολλά στοιχεία γι’ αυτά που είπα και ο Εισαγγελέας μάλιστα είπε να κηρυχτώ πλήρως αθώος. Με καταδίκασε για μία φράση που έλεγε «Βάζετε πρώην εισαγγελείς για δικηγόρους, μπας και τη γλιτώσετε». Γι’ αυτή τη φράση, μου κάτσανε πέντε μήνες! Γι’ αυτή τη φράση! Το καταλαβαίνετε; Ενώ όντως είχε βάλει τη Σαλμά, μια πρώην εισαγγελέα δικηγόρο εκεί μαζί του. Αυτό είχε γίνει. Κι όμως, με καταδίκασε. Εκεί λειτούργησε η αλληλεγγύη των εισαγγελέων. 
Μέσα, λοιπόν, στην απολογία μου τότε είχα πει για τα 240 χιλιάρικα που ήταν ένα από τα πολλά για τα οποία είχε κατηγορηθεί ο Πουλής τότε με το ΚΕΕΛΠΝΟ. Μετέφερε από λογαριασμούς του ΚΕΕΛΠΝΟ στον προσωπικό του λογαριασμό με διακόσια είκοσι επτά εμβάσματα 240 χιλιάρικα -και καλά, για να λειτουργεί η δομή- τα οποία δεν μπορούσε να τα δικαιολογήσει. Και υπήρξαν δύο πορίσματα, ένα της Εθνικής Αρχής Διαφάνειας του 2020 κι ένα πιο πριν του κλιμακίου ελέγχου που έλεγε ότι για τα 240 χιλιάρικα έφερε πλαστές αποδείξεις. 
Κι έρχεται, λοιπόν, στο δικαστήριο με τρία καροτσάκια της λαϊκής. Τρία καροτσάκια της λαϊκής! Και λέει «Να, εδώ μέσα είναι όλες οι αποδείξεις». Αυτά τα καροτσάκια της λαϊκής δεν τα κατέθεσε στο δικαστήριο. Εγώ βγήκα και είπα «Αυτά, παιδιά, είναι ψεύτικα». Δεν τα κατέθεσε στο δικαστήριο. 
Και προσέξτε τώρα, πώς τον καθάρισαν εκεί. Βρέθηκε άλλη επίορκος δικαστικός και εισαγγελέας, η οποία είπε «Ναι, είναι παράνομα αυτά, αλλά και να είναι παράνομα και όχι νόμιμα αποδεικτικά, κλπ, δεν υπερβαίνουν τα 120 χιλιάρικα…» -ήταν 240 χιλιάρικα, πώς τα μέτρησε;- και επειδή περάσανε τα πέντε χρόνια είναι πλημμέλημα και παραγράφεται». Έτσι τους καθαρίζει. Το δικαστικό παρακράτος με αυτόν τον τρόπο καθαρίζει τις βρωμιές σας. Το καταλαβαίνετε; Αυτό γίνεται. Και νομίζουν ότι με το να μηνύουν θα προσκυνήσουμε. 
Όχι, δεν προσκυνάμε. Και μέχρι το τέλος θα λέμε ότι κλέψατε και έχετε φάει και τα πόμολα από τις πόρτες! Και το ίδιο κάνετε και σήμερα. Και γιατί λέω ότι κάνετε το ίδιο και σήμερα; Θα προλάβω να το πω στα δύο λεπτά. Δεν θα πω άλλα. Σαν κατηγορούμενος δηλαδή και στην απολογία μου, μου κάνει μήνυση ότι του έκανα, λέει, ψευδή καταμήνυση επειδή είπα «Ναι, ρε, είναι ψεύτικα αυτά». Δύο πορίσματα τα έβγαλαν ότι είναι παράνομα. 
Πάμε τώρα παρακάτω. Γιατί το λέω; Προσέξτε τώρα, αυτός είναι πρωτοπαλίκαρο του Γεωργιάδη. Δεν θα πω άλλα για το τότε, θα πω για το σήμερα. Τον έχει βάλει, λοιπόν, ο Γεωργιάδης άμισθο σύμβουλο με τρεις διορισμούς και στο Εργασίας και στο Υγείας, λέγοντας «Ο ανωτέρω Πουλής θα αναλάβει τον συντονισμό και την παρακολούθηση των έργων που χρηματοδοτούνται από το Ταμείο Ανάκαμψης και Ανθεκτικότητας, τον ιατρικό εξοπλισμό, τις κτηριακές υποδομές, κλπ». Τον έχει βάλει και το 2025 και το 2024, κλπ. Η αδερφή της γυναίκας του, η Θεοφιλάτου, είναι Διευθύνουσα Σύμβουλος της ΚΤΥΠ, στις Κτιριακές Υποδομές. Ο άντρας αυτής της αδερφής, ο Δρόσης, αυτός που τάιζε με τις φακές το ΚΕΕΛΠΝΟ και είχε τη δομή οροθετικών, έχει αυτήν την εταιρεία εδώ «Viribus-Ιδιωτική Κεφαλαιουχική Εταιρεία». Αυτή η εταιρεία είναι κατασκευαστική. Ποιοι είναι οι μέτοχοι; Τι λέει ότι είναι αυτή; Λέει ότι κάνει κατασκευές κτιρίων πάσης φύσεως, υπηρεσίες μηχανολόγου, μηχανικού, κλπ. Είναι κατασκευαστική. Ποιοι είναι οι μέτοχοι σε αυτήν την εταιρεία; Κατά 77% ο Δρόσης, κατά 4,16% η Θεοφιλάτου -η αδερφή της γυναίκας του- και κατά 16,66% ο Πουλής! 
Δηλαδή, έχεις σύμβουλο του Ταμείου Ανάκαμψης, ο οποίος ταυτόχρονα είναι μέτοχος κατασκευαστικής και το ίδιο είναι και ο μπατζανάκης του και η κουνιάδα του! Και αυτό το πράγμα δεν είναι κώλυμα, δεν είναι σύγκρουση συμφερόντων. Αυτό είναι «μητσοτακικό» και «αδωνικό» παρακράτος! Να τους χαίρεστε! Ψηφίστε!
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε συνάδελφε. 
Υπάρχει κάποιος που θέλει τον λόγο σε αυτήν την υπόθεση του κ. Πολάκη; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εγώ, κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Γεώργιος Γεωργαντάς): Η Πρόεδρος της Πλεύσης Ελευθερίας κ. Κωνσταντοπούλου έχει τον λόγο.
Παρακαλώ, κυρία Πρόεδρε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι γίνεται; Η Νέα Δημοκρατία δεν μιλάει καθόλου; Μόκο;
ΠΑΥΛΟΣ ΠΟΛΑΚΗΣ: Τι να υπερασπίσει; Τα «Πουλάκια»;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Λοιπόν, μέρος δεύτερο. 
Γεια σας, κύριε Πλεύρη. Τι κάνετε; Καλά είστε;
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Ενδιαφέρεστε για την υγεία μου;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ενδιαφέρομαι για την υγεία σας, ιδίως δεδομένου ότι συμπράττετε με απατεώνες στο πεδίο της υγείας. 
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είστε βαρύτατα εκτεθειμένος και αυτό το οποίο διεξάγεται εδώ στη Βουλή όλον αυτό τον καιρό έχει και την υπογραφή σας. Είστε πρώην Υπουργός Υγείας. Είστε αυτός που ανέλαβε τη βρώμικη δουλειά της πρώτης στοχοποίησής μου μέσα εδώ, για να γίνει η εξαίρεσή μου από την Εξεταστική Επιτροπή για τα ΤΕΜΠΗ, έτσι δεν είναι; Και ποιους χρησιμοποιήσατε τότε για να γνωμοδοτήσουν; Το Επιστημονικό Συμβούλιο της Βουλής, δύο μέλη του οποίου είναι στην υπεράσπιση μεγαλοκατηγορουμένου, του Χρήστου Βίνη στην υπόθεση του εγκλήματος των Τεμπών. Έτσι, για να συνεννοούμαστε για το ποιοι είστε. 
Κατά την άποψή μου, θα έπρεπε και ο κ. Μητσοτάκης να έχει παραιτηθεί, διότι αυτό το οποίο αποκαλύπτεται μέσα από την υπόθεση Μαζωνάκη είναι η βαρύτατη οικονομική εγκληματικότητα που έχετε αναπτύξει στο πεδίο της υγείας, συμπράττοντας με απατεώνες οι οποίοι δεν το έχουν σε τίποτα να θέτουν σε κίνδυνο και τελικά να αφαιρούν ανθρώπινες ζωές. 
Όταν θα πάρετε, λοιπόν, μετά τον λόγο, να μας πείτε και για αυτά, γιατί για μένα είναι αδιανόητο ότι εμπλέκεστε στην υπόθεση και παριστάνετε ότι αυτό είναι φυσιολογικό, ενώ όποια πέτρα κι αν σηκώσουμε βρίσκουμε όλους σας. Σηκώνεις την πέτρα των Τεμπών, βρίσκεις τον Καραμανλή. Σηκώνεις την πέτρα του ΟΠΕΚΕΠΕ, βρίσκεις τον Μητσοτάκη με τους «Φραπέδες» τους «Χασάπηδες» και τα λοιπά παλικάρια! Σηκώνεις την πέτρα των υποκλοπών, βρίσκεις πάλι τον Μητσοτάκη, και εσείς παρακολουθούμενος που δεν ασκήσατε δικαιώματα. Σηκώνεις την πέτρα της «Βιολάντα», βρίσκεις τον Παπαστεργίου να υπογράφει την άδεια. Και βρίσκεις και τον Γεωργιάδη πρώτο-πρώτο, άλλος κολλητός σας, κολλητός και στον φασισμό και στην αντιδημοκρατική αντίληψη μαζί με τον Βορίδη, τα πρωτοπαλίκαρα όλοι του Καρατζαφέρη, που μαζί με τα απομεινάρια της Χρυσής Αυγής συμπράττατε εκεί και τώρα συμπράττετε εδώ! Και νομίζετε ότι εμείς δεν θα σας κατονομάσουμε ή θα το αφήσουμε!
Εξηγήστε στη Βουλή τι δουλειά είχατε εσείς να τηλεφωνιέστε με άτομο το οποίο εμπλέκεται σε αφαίρεση ανθρώπινης ζωής με ψευδοδιαδικασία.

Εξηγήστε γιατί σας κρατάει στη θέση σας ο κ. Μητσοτάκης. Προφανώς, γιατί εμπλέκεται και ο ίδιος. Εξηγήστε γιατί κρατάει στη θέση του τον Γεωργιάδη; 
Εσείς, κύριε Πανά, να μας πείτε τι θα κάνει το ΠΑΣΟΚ που είναι άδεια τα έδρανά του και την άλλη φορά ψηφίζατε άρση της δικής μου ασυλίας με επιστολική ψήφο 91%. Αυτό έκανε το ΠΑΣΟΚ, σε αυτή τη συγκυρία που είναι η Κυβέρνηση στα σκοινιά, έτρεξε το ΠΑΣΟΚ να τείνει χείρα βοηθείας, γιατί, βεβαίως, στη συγκυβέρνηση που κάνατε, υπήρχανε όλα αυτά τα στοιχεία.
Γιατί κρατάει τον Γεωργιάδη ο οποίος εγκαινίασε τις προάλλες στην Ερυθραία -σε ένα σπίτι έκοψε κορδέλα, μια λευκή κορδέλα, ο Γεωργιάδης, σε ένα σπίτι, κάτω είχε παρκέ- κέντρο ψυχικής υγείας ιδιωτικό, που ποιος το έχει; Ωπ, για να σηκώσουμε άλλη μία πέτρα, ο αδελφός του Λιβανού, του πρώην Υπουργού σας που τον προστατεύσατε από την ποινική διαδικασία για τον ΟΠΕΚΕΠΕ και που τον κρατήσατε και τον κρατάτε μέχρι τώρα Πρόεδρο στα ΕΛΠΕ, στα Ελληνικά Πετρέλαια. Ο αδερφός, λοιπόν, αυτού του καλού ανθρώπου φτιάχνει Κέντρο Ψυχικής Υγείας και πάει και το εγκαινιάζει ο Υπουργός Υγείας με κορδέλες και είναι πρώτη πρώτη και η σύζυγος του Πρωθυπουργού, η κυρία Μαρέβα Γκραμπόφσκι και συγχαίρει τον κ. Άδωνι Γεωργιάδη, μπροστά σε πισίνες και σε άλλες πολυτέλειες που έχουν οι εμίρηδες, κύριε Θεοχάρη, και όχι οι κακομοίρηδες! Εσείς που είστε οι εμίρηδες εγκαινιάζετε τις πισίνες και τις κορδέλες. 
Ο Πουλής, πρώτα από όλα είναι -και πράγματι ειπώθηκε- σε πάρα πολύ στενή σχέση με τον Γεωργιάδη. Δεν είναι τυχαίο δε και σε συνάφεια με την προηγούμενη δικογραφία, στην οποία αναφέρθηκα, ότι χθες πήρε συνέντευξη ο Κουσουλός από τον Πουλή. Ο Κουσουλός, που είναι σε ενεργή σχέση και εγκληματική δράση με τον Γεωργιάδη, αυτός ο οποίος έσπευσε και πέρυσι τέτοια εποχή να ξεπλύνει τον Καρακούκη, τον ιατροδικαστή για το Έγκλημα των Τεμπών, που παρενέβη ουσιαστικά αποτρέποντας ιατροδικαστικές ενέργειες, το ίδιο πρόσωπο που λέει ότι είναι δημοσιογράφος, πήρε χθες συνέντευξη -ω του θαύματος- από τον Πουλή. 
Κατά την άποψή μου, καταιγισμός με μηνύσεις, όπως περιγράφηκε. Το ξέρω ότι σας έχω ξεπεράσει, είναι συνολικά τριάντα οι δικές μου υποθέσεις, το έγραψα και στην Ευρωβουλευτίνα της Αριστεράς, τη Ρίμα Χασάν, την Γαλλοπαλαιστίνια, η οποία έδωσε συνέντευξη και λέει: «Για τη δράση μου για την Παλαιστίνη έχω είκοσι τρεις ανοικτές υποθέσεις». Έχει συλληφθεί και δύο φορές η Ρίμα στην Παλαιστίνη. Της γράφω: «Έχεις είκοσι τρεις, εγώ έχω τριάντα». 
Έτσι δεν είναι, κυρία Πέρκα μου, εσείς έχετε καμία; Θα αποκτήσετε και εσείς,  γιατί πήγατε και εσείς με τη Flotilla στην Παλαιστίνη. 
Είναι σαφές ότι μιλάμε για Slapp διαδικασία. Είναι ντροπή το ότι έχετε πραγματικά τα μούτρα να ψηφίζετε την άρση ασυλίας σε αυτούς που στοχοποιούνται πολιτικά από το δικό σας σύστημα, την ίδια ώρα που προστατεύετε Αυγενάκηδες, Βορίδηδες, Καραμανλήδες, Λαζαρίδηδες, τώρα Πλεύρηδες και Θεοδωρικάκους.
Κύριε Θεοδωρικάκο, τι έγινε με αυτή τη δικογραφία για το γιο σας; Υπήρξε ανατροπή; Να μας πείτε και εσείς. Όποια πέτρα κι αν σηκώσεις, βρίσκεις εσάς. Και την πέτρα του Phantom βρήκαμε τον αδελφό της πρώην Ευρωβουλευτή του ΠΑΣΟΚ,  Ποδηματά. 
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, τον λόγο παρακαλώ.
ΠΡΟΕΔΡΕΥΩΝ (Γεώργιος Γεωργαντάς): Τον λόγο έχει ζητήσει από τον ΣΥΡΙΖΑ ο κ. Γιαννούλης.  
ΧΡΗΣΤΟΣ ΓΙΑΝΝΟΥΛΗΣ: Ευχαριστώ κύριε Πρόεδρε.
Δεν υπήρχε λόγος να ζητήσω να παρέμβω, ειδικά και στην περίπτωση του πρώην Υπουργού Υγείας του κ. Πολάκη, που είναι τόσο χαρακτηριστικό αυτό που αναδύεται, αλλά με ώθησε περισσότερο το ύφος και η σιωπή των συναδέλφων της πλειοψηφίας. Διότι, πέρα από τα πραγματικά περιστατικά, εάν εγώ ήμουν στη θέση ενός εκ των Βουλευτών της Πλειοψηφίας και ένας συνάδελφός μου σε αυτή την Αίθουσα έφερνε στοιχεία και ντοκουμέντα για πράγματα που πρέπει να ερευνήσει η δικαιοσύνη από την άλλη πλευρά, δεν θα χασκογελούσα ή δεν θα έμενα σιωπηλός. Και επειδή ζούμε σε ένα παράλληλο σύμπαν της δημόσιας σφαίρας, όπου κάθε ανοησία, κάθε βλακεία εντάσσεται στην αφέλεια, ενώ πρόκειται για ένα πραγματικό σχέδιο αποπροσανατολισμού των πολιτών -πετάγεται ο Θεοχάρης, λέει μια ανοησία, πετάγεται ο Κουλκουδίνας, λέει κάτι άλλο- το βαφτίζουμε ανοησία και ξεχνάμε ότι στερούμε από τον κόσμο τη δυνατότητα γνώσης, κατάρτιση σε πραγματικά γεγονότα, όπως αυτά που παρουσίασε ο Πολάκης για αυτό που ορίζουμε σε αυτή τη χώρα ως αδιαφάνεια και διαπλοκή και το χειρότερο από όλα, έχω την εντύπωση -τη βεβαιότητα- ότι η Επιτροπή Δεοντολογίας διατρέχει ένα πολύ σοβαρό κίνδυνο. Να είναι Επιτροπή τιμωρίας ή άσκησης της δυνατότητας «έχω την απόλυτη πλειοψηφία, όποιον θέλω τιμωρώ, όποιον θέλω καταδιώκω», χωρίς να υπάρχει η αίσθηση της ατομικής ευθύνης και της συνείδησης του Βουλευτή, αλλά μιας κομματικής μανιέρας που λέει: «Δεν πα’ να έχει κάνει ό, τι έχει κάνει ο τάδε, είναι στην Πλειοψηφία, σώζεται». Ο Πολάκης, η Κωνσταντοπούλου θα διαγκωνίζονται για το ποιος θα έχει τις περισσότερες παραπομπές.
Αυτό είναι πρόβλημα Δημοκρατίας και το θέτω ως τέτοιο για να το δουν αυτοί που κυρίως χασκογελούν με αυτά που ακούν και θα έπρεπε να είναι οι πρώτοι που θα έπρεπε να υπερασπιστούν την τιμή και την τιμιότητα της παράταξής τους. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε κύριε συνάδελφε. 
Περνάμε στην τρίτη υπόθεση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τίποτα! Η Νέα Δημοκρατία σιωπή. 
ΠΡΟΕΔΡΕΥΩΝ (Γεώργιος Γεωργαντάς): Η τρίτη υπόθεση με αριθμό πρωτοκόλλου 5186/8-7-2026 της Ειδικής Γραμματείας του Προέδρου της Βουλής, αφορά στους συναδέλφους κ. Αθανάσιο Πλεύρη και Παναγιώτη Θεοδωρικάκο.
Επί της τρίτης αίτησης υπάρχει συνάδελφος που ζητά τον λόγο κατά το άρθρο 108 του Κανονισμού;
Ο κ. Πλεύρης και μετά ο κ. Θεοδωρικάκος.
Ορίστε, κύριε Πλεύρη, έχετε τον λόγο.
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Κυρίες και κύριοι Βουλευτές, θα είμαι αρκετά σύντομος, προκειμένου να αναφερθώ στην υπόθεση στην οποία μηνύομαι εδώ, κάνοντας και την αναφορά ότι στην Επιτροπή Δεοντολογίας το σύνολο των κομμάτων τάχθηκαν κατά της άρσης ασυλίας ή παρών, πλην της Πλεύσης Ελευθερίας που έχει σταθερή θέση, ότι είναι κατά γενικότερα της ασυλίας, άρα δεν εξετάζει τις υποθέσεις, αλλά και του ΠΑΣΟΚ.
Τι γίνεται τώρα στη συγκεκριμένη περίπτωση και είναι μια υπόθεση που αξίζει, γιατί είναι κάτι που σίγουρα θα απασχολήσει όλους τους Βουλευτές;
Πολίτης ο οποίος είναι συνδικαλιστής αστυνομικός, με μήνυσε εμένα για παρέμβαση στο αρχείο, προκειμένου να βρω το τηλέφωνό του και να του στείλω ένα μήνυμα κατά την προεκλογική περίοδο. Η Αρχή η οποία επελήφθη της προστασίας προσωπικών δεδομένων του συμβάντος, αρχειοθέτησε την υπόθεση και εν συνεχεία, μετά από επανέλεγχο που ζήτησε, πάλι έκρινε ότι δεν συντρέχει κανένα διοικητικό μέτρο, παρά μόνο μου έκανε μια σύσταση, γιατί ενώ αφού έλαβε το μήνυμα και μου έκανε τη μήνυση, ζήτησε κάποιες διευκρινήσεις και δεν τους έδωσα. Άρα, η Αρχή, εάν πίστευε ότι υπάρχει το όποιο ποινικό αδίκημα, θα είχε αποφανθεί να σταλεί η υπόθεση στην Εισαγγελία ως όφειλε, γιατί το συγκεκριμένο αδίκημα είναι αυτεπαγγέλτως  διωκόμενο. 
Ποιο είναι, όμως, το ενδιαφέρον στη συγκεκριμένη υπόθεση; Το ενδιαφέρον στη συγκεκριμένη υπόθεση -και είναι κάτι το οποίο θα το αντιμετωπίσετε όλοι- είναι ότι ο συγκεκριμένος μηνυτής μού είχε αποστείλει μήνυμα πιο πριν. Άρα, ευκόλως μπορούσε να ξέρει, γιατί έχει το τηλέφωνό μου. Γιατί μου είχε στείλει μήνυμα; Σας διαβάζω τα μηνύματα που μου έχει στείλει, πριν του αποστείλω μήνυμα.
Δύο δωρεάν κλήσεις 16-1-2019. Μήνυμα στην ονομαστική μου εορτή: Χρόνια πολλά για τη γιορτή σας. Ευχαριστούμε ξανά πολύ για την πολύτιμη βοήθειά σας χθες, το όνομά του. 
Η πολύτιμη βοήθειά του είναι ότι είχα αναλάβει δικηγόρος του. Για την ακρίβεια ήμουν δικηγόρος του Σωματείου Ειδικών Φρουρών και μάλιστα αφιλοκερδώς στους αστυνομικούς και μεταξύ των υποθέσεων ήταν και η συγκεκριμένη υπόθεσή του. Κι ακούστε τώρα, κυρίες και κύριοι συνάδελφοι, μου στέλνει μήνυμα 31 Αυγούστου του 2021, πριν του στείλω το οποιοδήποτε μήνυμα, στο οποίο αναφέρει - έχω υπουργοποιηθεί τότε- επί λέξει τα εξής: «Συγχαρητήρια, κύριε Υπουργέ. Άξιος. Χάνω έναν από τους καλύτερους δικηγόρους από την υπεράσπισή μου, αλλά κερδίζει η πατρίδα έναν από τους καλύτερους Υπουργούς». Και ξανά: «Θερμά συγχαρητήρια».




Με μηνύει, λοιπόν, ένας άνθρωπος ότι παρεμβαίνω σε ένα υποτιθέμενο αρχείο για να βρω το τηλέφωνο του. Μου έχει στείλει μήνυμα για χρόνια πολλά, μου έχει στείλει «συγχαρητήρια» και λέει, μάλιστα, ότι χάνει τον καλύτερο δικηγόρο από την υπεράσπισή του, αλλά κερδίζει η πατρίδα έναν Υπουργό. 
Στις συστάσεις, λοιπόν, που έχει κάνει για τις εκλογές -που μπορείτε να τις δείτε- και είναι η απόφαση 9 του 2023, η Αρχή Προσωπικών Δεδομένων αναφέρεται, μεταξύ άλλων, σε ποιες περιπτώσεις μπορεί να κατέχεις νόμιμα το τηλέφωνο και να στέλνεις μηνύματα: Εάν ο υποψήφιος έχει αποκτήσει τα στοιχεία αυτά στο πλαίσιο προσωπικής επαγγελματικής του σχέσης με πολίτες, για παράδειγμα η χρήση του αρχείου πελατών από υποψήφιο Βουλευτή δικηγόρο, ad hoc υπόθεση. 
Τώρα το τι συνέβη εδώ, να σας το πω απλά: Ο συγκεκριμένος ως συνδικαλιστής, στη συνέχεια τσακώθηκε με τους συνδικαλιστές. Θα τον ξέρετε τον κ. Ντούμα, στο σωματείο των ειδικών φρουρών. Μπήκαν σε μια διαδικασία μηνύσεων μεταξύ τους και θεωρεί ότι εγώ έχω βρει το τηλέφωνό του, επειδή μου το έδωσαν οι ειδικοί φρουροί, άρα, έχουν παραβιάσει και το έστειλαν, ενώ είναι πρόδηλο εδώ πέρα ότι έχω τα μηνύματα και, μάλιστα, με μηνύματα ευχαρίστησης προς το πρόσωπό μου. 
Και σας το αναφέρω αυτό για τον εξής λόγο: Φανταστείτε, κυρίες και κύριοι συνάδελφοι -γιατί είναι πολύ ευαίσθητο το θέμα των προσωπικών δεδομένων και είναι προφανές ότι πρέπει να το τηρούμε- ότι για αυτό που θα στείλετε σε ένα άτομο που έχετε στον προσωπικό σας κατάλογο, που έχετε το τηλέφωνο, κινδυνεύετε αύριο το πρωί να δεχτείτε μήνυση.
Εγώ, κύριε Πάνα, επειδή είστε εδώ και μου έκανε εντύπωση η θέση του ΠΑΣΟΚ, δεν θα ήθελα τώρα να κάνω σόου και να αναφέρω τα ονόματα των Βουλευτών του ΠΑΣΟΚ από τους οποίους έχω λάβει μηνύματα. Διότι αυτό συμβαίνει γιατί προφανώς οι άνθρωποι είχαν το τηλέφωνό μου από την κοινωνική επαφή και μου έχουν στείλει μήνυμα χωρίς να τηρήσουν καμία διαδικασία. 
ΠΑΥΛΟΣ ΠΟΛΑΚΗΣ: Δεν είναι έτσι. Αλλιώς φεύγει το μήνυμα το προσωπικό.
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Μου έστειλαν μήνυμα, κύριε Πολάκη. Μου έστειλαν μήνυμα. 
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Πολάκη.
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Μα όχι, δεν είναι προσωπικό, κύριε Πολάκη. Κύριε Πολάκη, μου έστειλαν μήνυμα από την πλατφόρμα και στο μήνυμα της πλατφόρμας, προφανώς βάζουν και τις προσωπικές σου σχέσεις. Άρα, μου έστειλαν μήνυμα.
ΠΑΥΛΟΣ ΠΟΛΑΚΗΣ: Τώρα το γυρνάει. Έτσι, έτσι!
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Πολάκη.
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Εδώ, λοιπόν, πραγματικά το ΠΑΣΟΚ, κυρίες και κύριοι συνάδελφοι, δεν το καταλαβαίνω. Και μου κάνει εντύπωση, γιατί εδώ θα περίμενα να ήταν οι συνάδελφοι Βουλευτές που είναι και δικηγόροι και να πουν, «Ναι, το μήνυμα που στέλνουμε στους πελάτες μας ή σε κάποιον που αποδεδειγμένα μας έχει στείλει μήνυμα πιο πριν και έχουμε το τηλέφωνό του…». Και εδώ μιλάμε για διθυραμβικό μάλιστα μήνυμα. Δεν είναι ένα μήνυμα τυπικό το «Συγχαρητήρια, ο καλύτερος δικηγόρος από την υπεράσπισή μου». 
Στην πορεία συνέχισε ένας συνάδελφος δικηγόρος από το γραφείο μου και μετά στην πορεία, πράγματι, είχα υπουργοποιηθεί, ήμουν σε αναστολή, ανέλαβαν άλλοι δικηγόροι. Σκεφτείτε όμως πού μπορεί να βρεθείτε όλοι εσείς, κύριοι Βουλευτές. Και γι’ αυτό μου έκανε εντύπωση και επιμένω ότι κόμματα με τα οποία κανείς δεν μπορεί να με κατηγορήσει ότι έχω την όποια σχέση, αντιλαμβάνονται ότι εδώ μιλάμε σε έναν σκληρό πυρήνα. 
Ο ΣΥΡΙΖΑ, λόγου χάρη, που διαμαρτυρήθηκε τώρα ο κ. Πολάκης, τάχθηκε κατά της άρσης ασυλίας. Όλα τα κόμματα…
ΠΑΥΛΟΣ ΠΟΛΑΚΗΣ: Κάναμε λάθος.
ΠΡΟΕΔΡΕΥΩΝ (Γεώργιος Γεωργαντάς): Παρακαλώ!
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Ρωτήστε τον κ. Ξανθό. 
ΠΑΥΛΟΣ ΠΟΛΑΚΗΣ: Υπέρ θα ψηφίσουμε. 
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Είναι εδώ και ο κ. Γιαννούλης και εγώ ξέρω τι ψηφίσατε στην Επιτροπή, ψηφίσατε κατά.
ΠΑΥΛΟΣ ΠΟΛΑΚΗΣ: Ήρθαν καινούργια στοιχεία.
ΠΡΟΕΔΡΕΥΩΝ (Γεώργιος Γεωργαντάς): Παρακαλώ!
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):  Και ενώ, λοιπόν, έχουμε όλο αυτό το δεδομένο -πλην της Πλεύσης Ελευθερίας, η οποία Πλεύση Ελευθερίας έχει επί της αρχής θέση κατά της ασυλίας- το ΠΑΣΟΚ σύρθηκε πίσω από την Πλεύση Ελευθερίας, προκειμένου να μην έχει τη διαμαρτυρία της κ. Κωνσταντοπούλου και ήταν το μόνο κόμμα που στην επιτροπή ψήφισε υπέρ. Εάν τώρα υπάρξουν και άλλα κόμματα που θα αλλάξουν στάση στην Ολομέλεια από την Επιτροπή, μάλλον θα πρέπει αυτό να το αιτιολογήσουν. 
Αυτά είχα να πω, κύριοι συνάδελφοι. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Ο κ. Θεοδωρικάκος έχει τον λόγο τώρα. 
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, έχω ζητήσει τον λόγο. 
ΠΡΟΕΔΡΕΥΩΝ (Γεώργιος Γεωργαντάς):  Επειδή είναι μία η υπόθεση, δηλαδή να ξέρετε ότι είναι μία η δικογραφία, μία φορά θα πάρετε τον λόγο. Να ακουστούν οι δύο αναφερόμενοι και μετά. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μία είναι η δικογραφία, πολλά τα μηνύματα. 
ΠΡΟΕΔΡΕΥΩΝ (Γεώργιος Γεωργαντάς):  Παρακαλώ, κύριε Θεοδωρικάκο, έχετε τον λόγο. 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Σας ευχαριστώ πολύ, κύριε Πρόεδρε. 
Επί παρόμοιας περίπτωσης -όχι ακριβώς ίδιας- θέλω να ενημερώσω τη Βουλή ότι η ανεξάρτητη αρχή εξέτασε δύο φορές τις σχετικές καταγγελίες του κ. Γρηγοριάδη και δύο φορές τις απέρριψε ως απαράδεκτες. 
Τη δεύτερη φορά μάλιστα, τον Φεβρουάριο του 2025, του λέει «Η αρχή ενημέρωσε εσάς και τον πληρεξούσιο δικηγόρο σας περί μη επανεξέτασης της ως άνω καταγγελίας ως προς τον δεύτερο καταγγελλόμενο Θεοδωρικάκο, δεδομένου ότι τα στοιχεία που προσκομίστηκαν δεν αποτελούν νέα και ουσιώδη στοιχεία ικανά να οδηγήσουν σε επανεξέταση της υπόθεσης». Θα περίμενε κανείς ότι κάπου εκεί θα είχε σταματήσει η συζήτηση. 
Ο κ. Γρηγοριάδης τον Ιούνιο του 2025, τεσσεράμισι μήνες μετά από αυτή την απάντηση της αρχής, έστειλε σε εμένα mail τριών σελίδων. 
Ξεκινά το mail του: «Σας αναφέρω ότι έγινα λήπτης πολλαπλών καταγγελιών από συναδέλφους μου για θέματα προστασίας προσωπικών δεδομένων για την εκ μέρους σας αποστολή γραπτών μηνυμάτων κ.λπ.», προσέξτε όχι σε εκείνον, όχι στον ίδιο, σε άλλους. Ποιοι είναι οι άλλοι; Και αμέσως μετά περνάει στην ουσία που είναι και η ουσία της προφανούς πολιτικής σκοπιμότητας προσωπικά σε βάρος μου ως πολιτικού προσώπου. 
Σε δυόμισι σελίδες παρουσιάζει την υπόθεση ΕΔΕ που διατάχθηκε εκ μέρους της Ελληνικής Αστυνομίας σε βάρος του, την περίοδο που ήμουν Υπουργός Προστασίας του Πολίτη, χωρίς να το ζητήσω εγώ, χωρίς να υπάρχει δική μου διαταγή. Οι πάντες γνωρίζουν ότι η Ελληνική Αστυνομία έχει τους κανόνες λειτουργίας της. Είχε διαταχθεί λοιπόν, ΕΔΕ σε βάρος του. Τέσσερις μέρες αφού ξαναμπήκα στην Κυβέρνηση, καταλήγει το mail του προς εμένα και λέει: «Θα επιθυμούσα εκ μέρους σας, να προβείτε σε όλες τις ενέργειες, προκειμένου να ενημερωθεί επίσημα και η Ελληνική Αστυνομία ώστε να παυθεί η άδικη εις βάρος μου πειθαρχική δίωξη». 
Πάρα πολύ απλά, ζητάει από έναν Υπουργό, πλέον, να κάνει μια καραμπινάτη παράβαση καθήκοντος, να ασκήσει πολιτική επιρροή σε πειθαρχικά όργανα της Ελληνικής Αστυνομίας για να παυθεί δική του ο δικός του πειθαρχικός έλεγχος. Είναι μια υπόθεση ενός εκβιασμού, ο οποίος βεβαίως δεν θα μπορούσε να γίνει αποδεκτός. Δεν του απάντησα ποτέ και δεν του απάντησα ποτέ πρώτα απ’ όλα κυρίες και κύριοι συνάδελφοι, γιατί είναι προφανές ότι δεν μπορεί κανείς να αποδεχτεί να κάνει κάτι τέτοιο και δεύτερον, γιατί επί της ουσίας της υπόθεσης -όπως και η ανεξάρτητη αρχή λέει- ουδέποτε έστειλα κανένα μήνυμα σε κανέναν. Σε κανέναν! Είναι τόσο απλό. 
Σε μια εκλογική περίοδο ένα μήνυμα που έχει πάει στον άλφα, βήτα, γάμα φίλο ενός πολιτικού προσώπου ή ενός κόμματος και εκείνος το προωθεί σε κάποιους άλλους, δεν συνιστά εκ μέρους του πολιτικού προσώπου οιανδήποτε παραβίαση και οιανδήποτε παράβαση. 
Για να είμαι και πολύ συγκεκριμένος, γιατί δεν νομίζω ότι χρειάζεται να πω τίποτα άλλο για αυτή την ιστορία, πιστεύω, με αφορμή αυτό, ότι για θέματα στοιχειώδους δημοκρατικής λειτουργίας και πολιτικής δραστηριότητας, όπως ορίζεται από το Σύνταγμα, είναι πολύ λάθος να μπούμε σε ένα κυνήγι μαγισσών. 
Στο κινητό μου τηλέφωνο, όπως και στα τηλέφωνα πολλών συνεργατών μου και φίλων μου, υπάρχουν μηνύματα -για τα οποία δεν έχει δώσει κανένας την έγκρισή του σε κανέναν- κομμάτων και Βουλευτών σχεδόν από όλους, από όλα τα κόμματα της Βουλής. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι από εμάς. 
ΕΛΕΝΑ ΑΚΡΙΤΑ: Όχι από όλους.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Αντιλαμβάνεστε ότι δεν πρόκειται ποτέ να προσφύγω στη δικαιοσύνη εναντίον οιουδήποτε κόμματος και οιουδήποτε συναδέλφου. Όμως, από την άλλη πλευρά δεν μπορεί κάποιοι να πηγαίνουν στη λογική «πας νεοδημοκράτης κατηγορούμενος ή πας νεοδημοκράτης ένοχος». Κάπου πρέπει να τραβηχτεί μια διαχωριστική γραμμή που αφορά τη λειτουργία της δημοκρατίας. 
Εδώ λοιπόν, δεν υπάρχουν ούτε καν ενδείξεις για ύπαρξη αδικήματος. Ούτε καν ενδείξεις! Και αν κάποιος είχε κάνει μια στοιχειώδη έρευνα νωρίτερα, θα το είχε βρει για να μην χάνει κανένας την ώρα του για υποθέσεις οι οποίες δεν έχουν την παραμικρή βάση. Όμως, έχουν προφανή σκοπιμότητα η οποία δεν μπορεί να γίνεται αποδεκτή από πρόσωπα και κόμματα τα οποία έχουν ευθύνη και δημοκρατική αντίληψη της αποστολής και του ρόλου τους. 
ΠΡΟΕΔΡΕΥΩΝ (Γεώργιος Γεωργαντάς):  Ευχαριστούμε, κύριε συνάδελφε. 
Υπάρχει άλλος που επιθυμεί να πάρει τον λόγο σε αυτή την υπόθεση; 
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, εγώ θα ήθελα τον λόγο.
ΠΡΟΕΔΡΕΥΩΝ (Γεώργιος Γεωργαντάς):  Τον λόγο έχει ο κ. Γιαννούλης από τον ΣΥΡΙΖΑ. 
ΧΡΗΣΤΟΣ ΓΙΑΝΝΟΥΛΗΣ: Κύριε Πλεύρη και κύριε Θεοδωρικάκο, ακούτε τι λέτε; Καταλαβαίνετε τι λέτε; Προσπαθείτε να μας σηκώσετε το σκιάχτρο εκφοβισμού σε ένα κυνήγι μαγισσών στο όνομα της δημοκρατίας εσείς;

Εσείς, που παραμείνατε σιωπηλοί τις ώρες που ήσασταν επί μήνες παρακολουθούμενοι από ένα σύστημα παρακρατικό και παρασιτικό; Και σήμερα έρχεστε να μας κάνετε χρηστομάθειες για τη δημοκρατία, τις επικοινωνίες και τη σημασία των προσωπικών δεδομένων; Αστειεύεστε; 
Είναι δυνατόν να νομίζετε ότι δεν γνωρίζουμε ή δεν έχουμε δει το μαζικό, καλοπληρωμένο, συστηματικό και πολλές φορές ύποπτο κόλπο της αποστολής μαζικών προεκλογικών μηνυμάτων, που είναι και πανάκριβα, αλλά έρχονται κατά εκατοντάδες στα κινητά μας χωρίς να ξέρουμε πότε, ποιος και γιατί διαχειρίστηκε τα δεδομένα μας; Ρωτήστε την κυρία Ασημακοπούλου, μπορεί να ξέρει καλύτερα. Ρωτήστε στο Υπουργείο Εσωτερικών. 
Εν πάση περιπτώσει, να σας πω κάτι; Το να αλλάζεις τη στάση σου δεν είναι δημοκρατικό παράπτωμα. Το να κοροϊδεύεις το Κοινοβούλιο είναι δεοντολογικό και ηθικό παράπτωμα. Ρωτώ πολύ απλά: Εάν δεν ήσασταν Υπουργοί της Κυβέρνησης, θα είχατε απαλλακτική πρόταση από την πλειοψηφία; Όχι. Αν στη θέση σας θα ήταν ο Πολάκης ή η Κωνσταντοπούλου, θα ψηφίζατε να αρθεί η ασυλία. Αυτό είναι το πρόβλημα. 
Το μεγαλύτερο όμως πρόβλημα είναι ότι όταν θα μας κάνετε μαθήματα για τη δημοκρατία θα πρέπει πρώτα να έχετε τη φωλιά σας καθαρή. Και μη βάλετε στο μυαλό σας για μία ακόμη φορά να αρχίσετε μία φάμπρικα με τα προσωπικά δεδομένα και τα μηνύματα, γιατί όσο πλησιάζουν οι εκλογές τόσο πιο αδίστακτοι και κυνικοί γίνεστε. 
ΠΡΟΕΔΡΕΥΩΝ (Γεώργιος Γεωργαντάς): Τον λόγο έχει ζητήσει και η Πρόεδρος της Πλεύσης Ελευθερίας, η κυρία Κωνσταντοπούλου.
Παρακαλώ, κυρία Πρόεδρε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όπως μου αρέσει να λέω, ένα από τα πιο ωραία πράγματα σε σχέση με την ιστορία είναι ότι δεν τελειώνει. Είναι και ότι γράφεται με ανυπακοή και με αγώνα, αλλά είναι και ότι δεν τελειώνει και έτσι όποια μπαγαποντιά και αν κάνετε η ιστορία εξελίσσεται και στο τέλος έρχονται τα ίδια τα γεγονότα και δείχνουν ποιοι είστε. 
Τι είπατε, κύριε Θεοδωρικάκο, ότι θα έπρεπε να παρέμβετε ανεπιτρέπτως στην Αστυνομία κάτι που ποτέ δεν θα κάνατε; Μα, εδώ υπάρχει η υπόθεση του γιού σας ενώ ήσασταν Υπουργός αρμόδιος για την Αστυνομία και προκύπτει ότι εμφανίστηκε σαν δήθεν τυπικός έλεγχος, έλεγχος ο οποίος αφορούσε...
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Κύριε Πρόεδρε, ζητώ τον λόγο.
ΠΡΟΕΔΡΕΥΩΝ (Γεώργιος Γεωργαντάς): Κυρία Πρόεδρε, αν μου επιτρέπετε, παγώνω τον χρόνο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Παρακαλώ, μη με διακόπτετε.
ΠΡΟΕΔΡΕΥΩΝ (Γεώργιος Γεωργαντάς): Μιλάμε για υπόθεση οικογενειακής ευθύνης τώρα;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν έχετε κανένα δικαίωμα να με διακόπτετε.
ΠΡΟΕΔΡΕΥΩΝ (Γεώργιος Γεωργαντάς): Εγώ οφείλω να πω ότι αναφέρεστε σε ένα παιδί τώρα. Για τον οποιονδήποτε θα το έλεγα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν έχετε κανένα δικαίωμα να με διακόπτετε. 
ΠΡΟΕΔΡΕΥΩΝ (Γεώργιος Γεωργαντάς): Είναι αυτό το αντικείμενο της σημερινής συζήτησης;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Βεβαίως είναι.
ΠΡΟΕΔΡΕΥΩΝ (Γεώργιος Γεωργαντάς): Είναι αυτό το αντικείμενο; Έχω παγώσει τον χρόνο. Ο καθένας αξιολογείται για τις τοποθετήσεις του. Τι να πω; Δεν μπορώ να πω κάτι άλλο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και εσείς αξιολογείστε και είστε καταγέλαστος.
ΠΡΟΕΔΡΕΥΩΝ (Γεώργιος Γεωργαντάς): Αυτή είναι η άποψή σας. Παρακαλώ, συνεχίζω τον χρόνο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Παρεμβαίνετε τώρα για να μην ακουστεί αυτό το οποίο θα πω και θα το πω και έχει δημοσιευθεί. «Στο σκαμνί παρά τη συγκάλυψη για χάρη του Θεοδωρικάκου», είναι δημοσίευμα του καλοκαιριού. Το καταθέτω στα Πρακτικά.
(Στο σημείο αυτό η Πρόεδρος της Πλεύσης Ελευθερίας κυρία Ζωή Κωνσταντοπούλου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Περιγράφει ότι για μία υπόθεση αστυνομικού ελέγχου στον γιο του κ. Θεοδωρικάκου, ενώ ήταν Υπουργός ο κ. Θεοδωρικάκος, εμφανίσθηκε σε διάρκεια ελέγχου μιας ώρας και είκοσι λεπτών -ογδόντα λεπτών- να είναι τελικά τυπικός έλεγχος. Εκδόθηκε πολυσέλιδο παραπεμπτικό βούλευμα και, όπως μαθαίνουμε τις τελευταίες μέρες, ποιος παρεμβαίνει για να αναιρέσει το βούλευμα; Μα, ο αδελφός του κ. Φλωρίδη. Τι λέτε δεν θα πούμε για τις οικογένειες; Δεν καταλαβαίνω τι λέτε. 
Έχετε στραγγαλίσει κάθε έννοια αξιοκρατίας, διαφάνειας και λειτουργίας της δημοκρατίας και θα μας φιμώσετε κιόλας με τους γνωστούς φασιστικούς σας τρόπους; Βάλατε κόφτη, βάλατε την ΕΡΤ να ρίχνει μαύρο, έχετε βάλει τους Βορίδηδες, τους Γεωργιάδηδες και τους Πλεύρηδες και τα ακροδεξιά ορφανά της Χρυσής Αυγής και νομίζετε ότι εμείς θα σιωπήσουμε;
Ποια είναι η σχέση σας με την Αστυνομία, κύριε Θεοδωρικάκο; Αυτό είναι το ζητούμενο. Ποια είναι η σχέση της Κυβέρνησής σας και του κόμματός σας; Ποια είναι σχέση όταν ο Υπουργός σας Γεωργιάδης λέει ότι δέχεται μηνύματα από αστυνομικούς για το τι κάνω εγώ και τον πληροφορούν για τις κινήσεις μου; Ποια είναι η σχέση όταν ο Κουσουλός μέσα από την εκπομπή του αναφέρεται σε αστυνομικούς και χρησιμοποιεί και εργαλειοποιεί τους αστυνομικούς; Ποια είναι η σχέση συνολικότερα αυτής της Κυβέρνησης με την Αστυνομία, που θα έπρεπε να είναι προορισμένη για την προστασία του πολίτη και αντ’ αυτού την έχετε μετατρέψει σε μακρύ σας χέρι;
Και εδώ τι συνέβη; Σας μηνύει ένας αστυνομικός και έρχεται το κόμμα σας να σας καλύψει. Και μας λέτε για τη χρηστή χρήση των τηλεφώνων. Και βασικά εκβιάσατε από εδώ πάνω και θα περιμένω τα κόμματα -κατάλαβα ότι ο ΣΥΡΙΖΑ αλλάζει θέση και θα ψηφίσει υπέρ της άρσης ασυλίας σας και πολύ καλά θα κάνει- θα περιμένω και το ΚΚΕ τι θα κάνει και τα άλλα κόμματα, αν όντως ψήφισαν να μην αρθεί η ασυλία σας. Είναι ζήτημα παραβίασης σε σχέση με τα προσωπικά δεδομένα για πράγμα για το οποίο έχει καταδικαστεί η κυρία Άννα Μισέλ Ασημακοπούλου ή το ξεχάσατε; Έχουν καταδικαστεί επιτελείς -πονάνε αυτά, τι να κάνουμε; Η αλήθεια πονάει- έχουν καταδικαστεί γενικοί γραμματείς των Υπουργείων σας.
Και, κύριε Πάνα, που είστε μόνος σας -τι να πω για αυτήν την εικόνα, η Αξιωματική Αντιπολίτευση με έναν Βουλευτή μόνο του να κάθεται εκεί έρμος- κύριε Πάνα, εσείς, το κόμμα σας, πριν από λίγους μήνες συμπράξατε με τη Νέα Δημοκρατία για να βάλετε κοινής αποδοχής πρόεδρο στην Αρχή Προστασίας Δεδομένων Προσωπικού Χαρακτήρα. Αν δεν έμπαινα μέσα στη Διάσκεψη και δεν έβαζα τις φωνές, θα είχε γίνει αυτό. Την ώρα που στο πεδίο αυτό έχουν υποδικίες. Και εσείς το συνεννοηθήκατε με τον παρακολουθούμενο Χατζηδάκη, με τον Αντιπρόεδρο της Κυβέρνησης, που ήταν παρακολουθούμενος, όπως παρακολουθούμενος ήταν και ο Πλεύρης. Δεν θυμάμαι, κύριε Θεοδωρικάκο, εσείς αν ήσασταν παρακολουθούμενος, δεν έχει και σημασία πια. Έχουμε καταλάβει τι συμβαίνει.
Αυτό το οποίο συμβαίνει είναι άγριο και πάρα πολύ σοβαρό. Δεν μπορεί από το Βήμα της Βουλής να λέτε «έχω στο κινητό μου μηνύματα από κόμματα». Δώστε τα. Τα ίδια έκανε και ο Γεωργιάδης. 
Πέρασε από την ΚΝΕ; Ευθύνεστε για αυτό;
Περάσατε, νομίζω, και από την ΚΝΕ. Λέτε το ίδιο -εγώ δεν πέρασα- αλλά λέτε το ίδιο που λέει ο Γεωργιάδης; Που τι είπε; «Έχω», λέει, «πολλά μηνύματα από Βουλευτές που μου ζητάνε ρουσφέτια, μην τα βγάλω τώρα». Βγάλε τα! Δεν κατάλαβα, με τους εκβιασμούς τύπου Βορίδη και των λοιπών κακοποιών θα κινείται η Βουλή, που ήρθε εδώ μέσα και εκβίασε τον Μητσοτάκη και είπε «αυτά λέω προς το παρόν και μετά θα δούμε» και του οργανώσατε να τον καλύψετε για κακουργήματα τον Κασιδιάρη της εποχής; 
Γιατί αυτός είναι ο Βορίδης. Ο Βορίδης είναι ο Κασιδιάρης της εποχής. Είναι ο άνθρωπος που πήρε χρίσμα από τον δικτάτορα Παπαδόπουλο. Ο άνθρωπος που κυκλοφορούσε με τσεκούρια όχι διακοσμητικά. Έκανε αιματηρές δολοφονικές επιθέσεις, κύριε Οικονόμου, που έχετε αλλάξει αρκετά κόμματα, αλλά τώρα πια σας ανταγωνίζονται και άλλοι που άλλαξαν και πολύ πιο γρήγορα. Με αυτόν είστε μαζί, με τον Κασιδιάρη της εποχής. Και με τους υποστηρικτές του Κασιδιάρη, γιατί μαζί σας ψηφίζει κάθε φορά ο Φλώρος, που είναι αυτός που είπε από αυτήν εδώ τη θέση ότι στηρίζει Κασιδιάρη, το θυμάστε. Και βιαιοπράγησε κατά του κ. Γραμμένου. Έτσι δεν είναι, κύριε Γραμμένε; 
ΒΑΣΙΛΕΙΟΣ ΓΡΑΜΜΕΝΟΣ: Σωστά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και νομίζω ότι έχει φάει και τέσσερα χρόνια φυλακή. Έτσι νομίζω, κάνω λάθος;
ΒΑΣΙΛΕΙΟΣ ΓΡΑΜΜΕΝΟΣ: (Δεν ακούστηκε)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, δεν κάνω λάθος. Τέσσερα χρόνια φυλακή, αλλά ο Πρόεδρος της Βουλής μεσολαβούσε μήπως το παλικάρι το αφήσετε στα μαλακά.
Λοιπόν ακούστε, είστε σε παρακρατική λειτουργία. Προσωπικά είμαι παθούσα από την παρακρατική λειτουργία σας και την εργαλειοποίηση της Αστυνομίας. Μέχρι και κρότου λάμψης έχετε ρίξει εναντίον μου. Φυσικά και πρέπει να αρθεί η ασυλία σας και αυτό ψηφίζουμε.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Δίνω τον λόγο επί προσωπικού. Τον έχει ζητήσει ο κ. Θεοδωρικάκος.
Παρακαλώ, έχετε δύο λεπτά, κύριε Θεοδωρικάκο.
[bookmark: _Hlk241583261]ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Είναι προφανές, κύριε Πρόεδρε, ότι δεν πρόκειται να παρακολουθήσω τις προβοκάτσιες…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αλίμονο…
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): …και την προκλητική συμπεριφορά της κυρίας Προέδρου του κόμματος Πλεύση Ελευθερίας, το οποίο συνιστά σταθερή στρατηγική της, με βασικό στόχο να διασωθεί στις επόμενες βουλευτικές εκλογές, καθώς έχει συνειδητοποιήσει ότι κινδυνεύει να μην ξαναείναι στα έδρανα του Κοινοβουλίου μας. Αυτή είναι η πραγματικότητα. 
Η κυρία Πρόεδρος δεν είπε τίποτα ουσιαστικό για την υπόθεση την οποία συζητάμε εδώ πέρα. Το μόνο που θέλω να σχολιάσω και θέλω να ακουστεί αυτό στη Βουλή σε ό,τι με αφορά, αλλά πιστεύω και σε ό,τι αφορά τη Νέα Δημοκρατία ολόκληρη, είναι το εξής: Για οποιονδήποτε και να ερχόταν αίτημα άρσης της ασυλίας του γι’ αυτό το περιεχόμενο και χωρίς ίχνος αιτίασης δεν πρόκειται να ψηφίζαμε υπέρ της άρσης ασυλίας του.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μα τι λέτε τώρα;
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Ένα λεπτό. Δεν μπορεί να υπάρχουν δύο μέτρα και δύο σταθμά. Τα πράγματα εδώ είναι πάρα πολύ συγκεκριμένα. Δεν υπάρχει ίχνος ένδειξης για την υποτιθέμενη κατηγορία και όπως απέδειξα νωρίτερα είναι προφανές το κίνητρο του συγκεκριμένου ανθρώπου, ο οποίος ήθελε να εκβιάσει για έναν πάρα πολύ συγκεκριμένο σκοπό τον οποίο μάλιστα συνομολόγησε. 
Είναι προφανές ότι η κυρία Πρόεδρος ήθελε να πάει αλλού τη συζήτηση. Θέλει να κάνει παρεμβάσεις στην ελληνική δικαιοσύνη χαρακτηρίζοντας δικαστικούς λειτουργούς. Είναι απαράδεκτο, απρεπέστατο, αντιδεοντολογικό και παράνομο. 
Το μόνο που θέλω να σας πω, κυρία Πρόεδρε, είναι ότι επειδή σέβομαι πάνω από όλα στη ζωή μου την πατρότητα και για τις γυναίκες τη μητρότητα και την πατρίδα μου -αυτά βάζω πάνω από όλα- είμαι πολύ περήφανος για τον γιο μου και να μην τον ξαναπιάσετε στο στόμα σας.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο έχει ζητήσει και ο Κοινοβουλευτικός Εκπρόσωπος της Νέας Δημοκρατίας, ο κ. Σιμόπουλος.
Κύριε Σιμόπουλε, παρακαλώ από κάτω.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Θα ήθελα να μιλήσω από το Βήμα, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Εντάξει, ανεβείτε. Έχει γίνει και την προηγούμενη φορά. Το σωστό όμως είναι από κάτω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Του αρέσει από πάνω.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε.
Σεξιστικό είναι αυτό. Θα μπορούσα να το πάρω σαν σεξιστικό. Κάνετε και τέτοια σχόλια;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Το πήρατε ως σεξιστικό;
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Όχι, γιατί είμαι καλών προθέσεων άνθρωπος, σε αντίθεση με εσάς.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είπα κι εγώ!
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:  Ακούσαμε πολλά στην Αίθουσα αυτή. 
Κατ’ αρχάς παρακολουθήσαμε τον Κοινοβουλευτικό Εκπρόσωπο του ΣΥΡΙΖΑ να προσπαθεί να κάνει rebranding στον ΣΥΡΙΖΑ μετά το rebranding του πρώην Προέδρου. 
Ξεχάσατε, κύριε Γιαννούλη, νομίζω τους ποινικούς κώδικες και μιλήσατε για κράτος δικαίου, που την ενεργητική δωροδοκία την κάνατε πλημμέλημα. Ξεχάσατε τη «Novartis», ξεχάσατε τα βοσκοτόπια, ξεχάσατε τον τεμαχισμό του έργου Πάτρα - Πύργος. Μην μιλάτε στην παράταξη αυτή για κράτος δικαίου. Το rebranding μπορεί να περνάει σε ένα μέρος από το εκλογικό σώμα, αλλά δεν περνάει σε όλους. 
Όσον αφορά για τον κ. Πολάκη, μίλησε επίσης για τη δικαιοσύνη και μάλιστα για ένα παραδικαστικό κύκλωμα, παραδικαστικό κράτος, οτιδήποτε. 
Κύριε Πολάκη, στην Αίθουσα αυτή πριν η κ. Κωνσταντοπούλου ανέφερε αποφάσεις της δικαιοσύνης τις οποίες επικρότησε. Αλά καρτ είναι, λοιπόν, η προσέγγισή μας για τη δικαιοσύνη;
ΠΑΥΛΟΣ ΠΟΛΑΚΗΣ: Ξεφεύγουν και μερικές.
[bookmark: _Hlk241583785]ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Έρχομαι τώρα στην κ. Κωνσταντοπούλου. Την Παρασκευή αντικατέστησα ένα συνάδελφο στην Επιτροπή Δεοντολογίας της Βουλής και την άκουγα να επιχειρηματολογεί επί είκοσι λεπτά. Πραγματικά προσπάθησα να προσεγγίσω πολιτικά το θέμα. Ξέρετε πού κατέληξα; Η κ. Κωνσταντοπούλου έχει δηλώσει στο παρελθόν ότι είναι μαχόμενη δικηγόρος και ακτιβίστρια και ταυτόχρονα πολιτικός. Μπράβο! Ο ακτιβισμός όμως μπορεί να οδηγήσει, εκτός από νόμιμες πράξεις, και σε παράνομες. Υπάρχουν άνθρωποι οι οποίοι αισθάνονται ότι θίγονται από τον ακτιβισμό αυτόν. Είναι οι άνθρωποι οι οποίοι είτε μπορεί να είναι στα μέσα μαζικής ενημέρωσης είτε μπορεί να είναι παράγοντας κάποιου δικαστηρίου. Και οι άνθρωποι αυτοί κάνουν μηνύσεις. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και ο Γεωργιάδης κάνει μηνύσεις.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Εκεί, λοιπόν, έρχεται η κ. Κωνσταντοπούλου ζητώντας ουσιαστικά και αξιοποιώντας αυτό, γιατί αν δεν συνέβαινε αυτό, δεν θα είχε πολιτικό οξυγόνο, και τι κάνει; Το πολιτικοποιεί πλήρως. Βλέπει ότι από κάτω υπάρχει μία πλεκτάνη, ότι όλες αυτές οι μηνύσεις κατευθύνονται από ένα κέντρο σκοτεινό το οποίο στο τέλος μπορεί να καταλήγει στο Μαξίμου. 
Κάνοντας, λοιπόν, αυτό παίρνετε, κυρία Κωνσταντοπούλου, πολιτικό οξυγόνο. Αν δεν υπήρχαν αυτά, δεν θα είχατε λόγο πολιτικής παρουσίας. Σήμερα εδώ επί δύο ώρες δεν κάνετε τίποτα άλλο από το να δικαστικοποιείτε την πολιτική ζωή ή να πολιτικοποιείτε δικαστικά θέματα. Αυτό κάνετε.
 Γι’ αυτό, λοιπόν, αυτό που πιστεύω ότι πρέπει να κάνουμε εμείς ως παράταξη είναι να σας κόψουμε αυτό το πολιτικό οξυγόνο. Κάνουμε κι εμείς λάθη. Δεν πρέπει να μπαίνουμε σε προσωπική αντιπαράθεση μαζί σας -κάνουμε λάθος-, εφόσον δεν μιλάτε πολιτικά, εφόσον αυτό το οποίο κάνετε είναι συνεχής ύβρις, παρά το ότι κατανοώ τους συναδέλφους που κάποιοι από αυτούς δεν μπορούν να αντέξουν αυτές τις ύβρεις. Εγώ τις αντέχω γιατί είμαι ένας άνθρωπος καλών προθέσεων. Παρά τον σεξισμό σας πριν, εγώ δεν σας κατηγορώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας έχω υβρίσει εσάς;
[bookmark: _Hlk241584007]ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Αν το έλεγα εγώ όμως θα γινόταν «της τρελής» εδώ μέσα και θα με κατηγορούσατε για σεξιστή. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Το «της τρελής»» τι είναι;
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ψάχνετε, λοιπόν, αφορμή γιατί δεν μπορείτε να μιλήσετε για την οικονομία, δεν μπορείτε να μιλήσετε για την εξωτερική πολιτική, δεν μπορείτε να μιλήσετε για τα προβλήματα που έχει ο ελληνικός λαός, να προχωρήσετε σε ύβρεις, σε προσωπικές επιθέσεις. Αυτό δεν είναι πολιτική. Βέβαια εκεί έξω υπάρχουν κάποιοι άνθρωποι οι οποίοι αισθάνονται ότι τους εκφράζετε. Αυτοί είναι λίγοι. Είναι αυτοί οι οποίοι επιθυμούν τον ακτιβισμό σας, αλλά επειδή πολιτικά είστε έξυπνη και ξέρετε ότι ο τρόπος για να περάσετε το κατώφλι του 3% είναι αυτή συμπεριφορά, παλεύετε με τον τρόπο αυτό. Εμείς θα σας αφαιρέσουμε το πολιτικό οξυγόνο. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα ήθελα τον λόγο, κύριε Πρόεδρε, επί προσωπικού.
ΠΡΟΕΔΡΕΥΩΝ (Γεώργιος Γεωργαντάς): Πολιτικές αξιολογήσεις έκανε, κυρία Πρόεδρε. Δεν είπε κάτι προσβλητικό. Πολιτικές αξιολογήσεις ήταν. 
Κυρίες και κύριοι συνάδελφοι, πριν περάσουμε στην ψηφοφορία έχω μια πρόταση να σας αναγνώσω η οποία πιστεύω θα τύχει της ομόφωνης αποδοχής της Ολομέλειας, όπως έγινε και στη Διάσκεψη των Προέδρων.
Στις 2Ι Ιανουαρίου 2026 στο λιμάνι του Παράλιου Άστρους εν ώρα υπηρεσίας και κατά τη διάρκεια περιπολίας ελέγχου λιμένα και λιμενικών εγκαταστάσεων, καθώς και της απομάκρυνσης πολιτών εν μέσω ιδιαίτερα έντονων καιρικών συνθηκών που επικρατούσαν στην περιοχή, παρασύρθηκε στη θάλασσα με αποτέλεσμα τον θάνατό του ο σημαιοφόρος του Λιμενικού Σώματος Ανδρέας Αραχωβίτης. 
Αμέσως μετά το συμβάν ο Πρόεδρος της Βουλής κ. Κακλαμάνης δήλωσε, εκφράζοντας τη βούληση όλων, ότι η Βουλή θα συνδράμει με οικονομική ενίσχυση κατ’ έτος εν είδει υιοθεσίας του ανήλικου τέκνου του γεννηθέντος το έτος 2017. Ήδη μας έχουν κοινοποιηθεί η ένορκη διοικητική εξέταση για την υπόθεση, όλος ο σχετικός φάκελος, καθώς και η ιατροδικαστική έκθεση. 
Το θέμα ετέθη κατά τη συνεδρίαση της Διάσκεψης των Προέδρων στις 24 Σεπτεμβρίου 2026 όπου τα μέλη της ομόφωνα συμφώνησαν στην οικονομική αυτή ενίσχυση. Σας γνωρίζω ότι έχει γίνει και στο παρελθόν σε τέτοιες περιπτώσεις και το αναφέρω γιατί δεν εμπίπτει στην αρχική απόφαση της Ολομέλειας της Βουλής του 2011 που αναφέρει επί λέξει «την απόδοση τιμής στα μέλη των Ενόπλων Δυνάμεων και των Σωμάτων Ασφαλείας που έχασαν τη ζωή τους μετά το 1996 κατά την εκτέλεση του καθήκοντός τους από δολοφονική ενέργεια ή πτώση αεροσκάφους ή κατά την κατάρρευση πυρκαγιάς», καθώς στη συγκεκριμένη υπόθεση πρόκειται για πνιγμό.
Συμφωνεί το Σώμα;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Η έγκριση της προτάσεως είναι ομόφωνη και σας ευχαριστώ.
Και δύο ανακοινώσεις θα ήθελα να κάνω προς το Σώμα.
Το ένα είναι αίτημα για άδεια απουσίας στο εξωτερικό από 30 Σεπτεμβρίου ως 5 Οκτωβρίου από τον Βουλευτή Επικρατείας της ΝΙΚΗΣ κ. Αθανάσιο Ρακοβαλή. Η Βουλή εγκρίνει;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Εγκρίνεται η ζητηθείσα άδεια.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι εγκρίνεται; Από ποιον; 
ΠΡΟΕΔΡΕΥΩΝ (Γεώργιος Γεωργαντάς): Άδεια απουσίας στον εξωτερικό: Αθανάσιος Ρακοβαλής. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Από την άδεια Βουλή εγκρίνεται η άδεια!
ΠΡΟΕΔΡΕΥΩΝ (Γεώργιος Γεωργαντάς): Επίσης, έχω την τιμή να ανακοινώσω στο Σώμα το Δελτίο Επίκαιρων Ερωτήσεων της Τετάρτης 30 Σεπτεμβρίου 2026.
Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 1375/24-9-2026 επίκαιρη ερώτηση του Δ΄ Αντιπροέδρου της Βουλής και Βουλευτή Κοζάνης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Παρασκευά (Πάρι) Κουκουλόπουλου προς τον Υπουργό Ψηφιακής Διακυβέρνησης με θέμα: «Το data center στην Κοζάνη στο πλαίσιο της εθνικής και ενωσιακής στρατηγικής ψηφιακής κυριαρχίας στις υποδομές Τεχνητής Νοημοσύνης (ΑΙ) και υπηρεσιών Cloud». 
2. Η με αριθμό 1387/28-9-2026 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Χρήστου Κατσώτη προς την Υπουργό Εργασίας και Κοινωνικής Ασφάλισης με θέμα: «Για την άμεση διασφάλιση των θέσεων εργασίας, την καταβολή των δεδουλευμένων των εργαζομένων στην ΤΕΧΑΝ ΑΒΕΕ». 
3. Η με αριθμό 1369/23-9-2026 επίκαιρη ερώτηση του Βουλευτή Λαρίσης της Κ.Ο. ΝΙΚΗ κ. Γεωργίου Ρούντα προς τον Υπουργό Εξωτερικών με θέμα: «Αλυτρωτικές αναφορές και οικειοποίηση της Μακεδονίας σε νέα σχολικά εγχειρίδια των Σκοπίων».
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 1383/27-9-2026 επίκαιρη ερώτηση του Προέδρου της Κ.Ο. ΝΙΚΗ και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εξωτερικών με θέμα: «Πρόταση να τεθεί το άρθρο 42.7 της Συνθήκης της Ευρωπαϊκής Ένωσης στα συμπεράσματα του επόμενου Συμβουλίου Κορυφής της ΕΕ».
Προχωράμε τώρα στην ψηφοφορία.
Σας επισημαίνουμε ότι η ψηφοφορία περιλαμβάνει τέσσερα πεδία. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.
Παρακαλώ να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί των αιτήσεων άρσης ασυλίας. 
(ΗΛΕΚΤΡΟΝΙΚΗ ΨΗΦΟΦΟΡΙΑ)
ΠΡΟΕΔΡΕΥΩΝ (Γεώργιος Γεωργαντάς): Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην ηλεκτρονική καταμέτρηση, η οποία θα ακολουθήσει.
(Οι προαναφερθείσες επιστολές καταχωρίζονται στα Πρακτικά και έχουν ως εξής:


ΠΡΟΕΔΡΕΥΩΝ (Γεώργιος Γεωργαντάς): Παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών κ. Ζωής Κωνσταντοπούλου, Προέδρου της Κοινοβουλευτικής Ομάδος «Πλεύση Ελευθερίας-Ζωή Κωνσταντοπούλου», κ. Παύλου Πολάκη και κ. Αθανασίου Πλεύρη και κ. Παναγιώτη Θεοδωρικάκου. 
Για την υπόθεση της κ. Ζωής Κωνσταντοπούλου, Προέδρου της Κοινοβουλευτικής Ομάδος «Πλεύση Ελευθερίας-Ζωή Κωνσταντοπούλου»:
Ψήφισαν συνολικά 236 Βουλευτές.
Υπέρ της άρσεως ασυλίας, δηλαδή ΝΑΙ, ψήφισαν 163 Βουλευτές.
Κατά της άρσεως ασυλίας, δηλαδή ΟΧΙ, ψήφισαν 64 Βουλευτές.
ΠΑΡΩΝ ψήφισαν 9 Βουλευτές. 
Συνεπώς η αίτηση της Εισαγγελικής Αρχής έγινε δεκτή κατά πλειοψηφία.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Πόσες επιστολικές; 
ΠΡΟΕΔΡΕΥΩΝ (Γεώργιος Γεωργαντάς): Στο τέλος θα πω, κυρία Πρόεδρε. 
Για την υπόθεση του κ. Παύλου Πολάκη:
Ψήφισαν συνολικά 234 Βουλευτές.
Υπέρ της άρσεως ασυλίας, δηλαδή ΝΑΙ, ψήφισαν 159 Βουλευτές.
Κατά της άρσεως ασυλίας, δηλαδή ΟΧΙ, ψήφισαν 72 Βουλευτές.
ΠΑΡΩΝ ψήφισαν 3 Βουλευτές. 
Συνεπώς η αίτηση της Εισαγγελικής Αρχής έγινε δεκτή κατά πλειοψηφία.
Για την υπόθεση των κ.κ. Αθανασίου Πλεύρη και Παναγιώτη Θεοδωρικάκου. 
Για τον κ. Αθανάσιο Πλεύρη:
Ψήφισαν συνολικά 236 Βουλευτές.
Υπέρ της άρσεως ασυλίας, δηλαδή ΝΑΙ, ψήφισαν 51 Βουλευτές.
Κατά της άρσεως ασυλίας, δηλαδή ΟΧΙ, ψήφισαν 168 Βουλευτές.
ΠΑΡΩΝ ψήφισαν 17 Βουλευτές. 
Συνεπώς η αίτηση της Εισαγγελικής Αρχής απορρίπτεται κατά πλειοψηφία.
Για τον κ. Παναγιώτη Θεοδωρικάκο:
Ψήφισαν συνολικά 236 Βουλευτές.
Υπέρ της άρσεως ασυλίας, δηλαδή ΝΑΙ, ψήφισαν 51 Βουλευτές.
Κατά της άρσεως ασυλίας, δηλαδή ΟΧΙ, ψήφισαν 168 Βουλευτές.
ΠΑΡΩΝ ψήφισαν 17 Βουλευτές. 
Συνεπώς η αίτηση της Εισαγγελικής Αρχής απορρίπτεται κατά πλειοψηφία.
Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

	ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ)
	ΝΕΑ ΔΗΜΟΚΡΑΤΙΑ

	ΧΑΤΖΗΔΑΚΗΣ ΔΙΟΝΥΣΙΟΣ 
	ΝΕΑ ΔΗΜΟΚΡΑΤΙΑ
	Β3' ΝΟΤΙΟΥ ΤΟΜΕΑ ΑΘΗΝΩΝ
	ΟΧΙ

	ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ)

	ΟΧΙ

	ΝΕΑ ΔΗΜΟΚΡΑΤΙΑ

	ΠΡΝ

	ΧΟΥΡΔΑΚΗΣ ΜΙΧΑΗΛ
	ΠΑΣΟΚ-ΚΙΝΗΜΑ ΑΛΛΑΓΗΣ
	Α΄ ΘΕΣΣΑΛΟΝΙΚΗΣ

	ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ)
	ΝΕΑ ΔΗΜΟΚΡΑΤΙΑ

	ΟΧΙ

	ΧΡΥΣΟΧΟΪΔΗΣ ΜΙΧΑΗΛ

	ΟΧΙ

ΠΡΟΕΔΡΕΥΩΝ (Γεώργιος Γεωργαντάς): Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Πείτε μας για τις επιστολικές!
ΠΡΟΕΔΡΕΥΩΝ (Γεώργιος Γεωργαντάς): Θα σας πω, κυρία Πρόεδρε. Υπάρχει συγκεκριμένο κείμενο για την ψηφοφορία και μετά θα σας πω. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Πόσες είναι οι επιστολικές;
ΠΡΟΕΔΡΕΥΩΝ (Γεώργιος Γεωργαντάς): Οι επιστολικές ήταν 102. 
Με τη συναίνεση του Σώματος και ώρα 14.06΄ λύεται η συνεδρίαση για αύριο, ημέρα Τετάρτη 30 Σεπτεμβρίου 2026 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων. 

